
Capitolul 1 

În faţa măreţului palat Cainbury stătea nehotărât un 
individ. În acea clădire îşi aveau sediul vreo treizeci de 
companii, după cum se putea observa pe firmele de la intrare. 
Hainele ponosite şi ghetele scâlciate ale bărbatului stăteau 
drept mărturie pentru condiţia sa precară. 

Era evident un străin. 

Faţa complet rasă, cu trăsături aspre, era smeadă, iar 
deasupra ochilor întunecaţi, două sprâncene cât se poate de 
negre. 

După ce urcă cele câteva trepte care duceau în holul 
clădirii, căzu pe gânduri, privind cu atenţie firmele. Dar iată că 
găsi ceea ce căuta. Sus de tot, pe lista chiriaşilor de la etajul 
cinci, era trecută şi firma ziarului Colţul bârfelor. 

Scoţând din buzunarul vestei un anunţ decupat dintr-un 
alt ziar, îl confruntă cu firma, apoi intră mulţumit în clădire, 
aşteptând liftul. 

Îşi încheiase paltonul până la ultimul nasture deoarece 
gulerul îi era cam ros, cămaşa de pe el era neschimbată de 
aproape o săptămână, pălăria îi era veche, iar dacă cineva s-ar 
fi hotărât să-l privească mai cu atenţie ar fi observat că ambele 
mănuşi erau pentru mâna stângă. 

Când ajunse la etajul cinci, liftierul îi arătă, cu o mutră 
urâcioasă, sediul ziarului pe care-l căuta. Omul rămase pe loc, 
privind o vreme la uşa cu pricina. Pe partea de sus, din sticlă 
mată, era scris simplu: „Redacţia ziarului COLŢUL BARFELOR. 
Bateţi!” 

Bătu la uşa care se deschise ca şi cum ar fi fost 
manevrată de o mână nevăzută. Asta îl miră, deşi până la urmă 
nu era nimic ieşit din comun în faptul că o uşă se deschisese în 
mod automat. Intrând, se trezi într-o încăpere mobilată destul 


de sumar; pe perete atârnau o hartă a Angliei şi un desen de 
Landseer. Se îndreptă către uşa din partea opusă a camerei şi, 
după o nouă ezitare, bătu cu discreţie. 

— Intră! Strigă o voce. 

Străinul deschise uşa şi intră. Încăperea, mult mai 
spațioasă decât prima, era mobilată foarte elegant: lămpi 
electrice cu abajururi frumoase, aşezate de o parte şi de alta a 
biroului masiv de stejar sculptat cu migală, iar pe unul dintre 
pereţi o bibliotecă plină de cărţi. 

Cum pe birou era dezordine, străinul presupuse că se afla 
în încăperea principală a redacţiei. Însă, ceea ce atrăgea cel mai 
mult atenţia, era individul care stătea la birou. Era un bărbat 
masiv şi, judecând după voce, părea a fi de vârstă mijlocie. 
Obrazul nu i se vedea fiindcă şi-l ascunsese după un văl de 
dantelă fină de mătase, tras ca o pungă peste cap şi legat cu un 
şiret pe sub bărbie. Văzând uimirea celuilalt, omul râse pe 
înfundate. 

— la loc, zise el, şi nu te speria! 

— Vă asigur, domnule, că nu sunt câtuşi de puţin speriat. 
Nimic pe lume nu m-a înspăimântat până acum decât propria-mi 
sărăcie şi gândul că va trebui să mor sărac. 

Bărbatul acoperit cu voal nu spuse nimic pentru o vreme. 

— Ai venit în urma anunţului meu? Străinul dădu uşor din 
cap. 

— Am înţeles că aveţi nevoie de un om care să ştie să 
tacă, să cunoască două-trei limbi străine şi să fie sărac. Ei bine, 
domnule, eu cred că îndeplinesc aceste condiţii. lar dacă aţi mai 
fi adăugat că respectivul trebuia să fi avut o viaţă aventuroasă 
şi să fie lipsit de scrupule, aş fi îndeplinit cu vârf şi îndesat toate 
aceste condiţii. 

Deşi nu-i putea vedea ochii, străinul realiză că bărbatul 
care stătea la birou îl măsura din cap până-n picioare. 

— Cred că vei corespunde cerinţelor mele. 

— Mai mult ca sigur, răspunse cu răceală vizitatorul. Acum 
v-aş ruga să-mi spuneţi ce-mi puteţi oferi, ca să văd dacă-mi 
convine slujba. Ca om de afaceri trebuie să ştiţi că pentru 
încheierea unei tranzacţii e nevoie de acordul ambelor părţi. Dar 
mai întâi vă rog să-mi spuneţi care vor fi obligaţiile mele... 

Mascatul se rezemă de spătarul scaunului şi-şi băgă 
mâinile în buzunare. 


— Sunt editorul unui ziar modest, zise el, citit mai ales de 
servitorii oamenilor bogaţi. Din când în când primesc informaţii 
interesante despre aristocrație şi despre nobilimea de la ţară, 
informaţii trimise de cameristele franceze mai isterice sau de 
valeţii italieni. Din păcate, eu nu cunosc limbi străine; am însă 
ferma convingere că scrisorile acestea conţin multe lucruri 
interesante şi aş vrea să le cunosc, lată de ce am nevoie deo 
persoană discretă care să-mi selecteze corespondenţa şi să-mi 
traducă în engleză tot ceea ce i se pare interesant; în acelaşi 
timp, am nevoie să-mi facă şi câte un rezumat al scrisorilor 
venite de la acei oameni binevoitori, ştii foarte bine că bărbaţii 
nu sunt prea virtuoşi, femeile şi mai puţin, iar cei care 
angajează astfel de oameni sunt complet certaţi cu morala. De 
obicei servitorii au întotdeauna de povestit lucruri care nu fac 
cinste stăpânilor lor. Dar nu mi-ai spus cum te cheamă... 

— Poltavo, răspunse străinul după o scurtă ezitare. 

— Italian sau polonez? 

— Polonez. 

— Ei bine, ţi-am spus că redacţia ziarului se chinuie să 
aducă ştiri cât mai multe despre tot ce se petrece în cercurile 
înalte; ne interesează mai ales ceea ce se petrece în culise. 
Dacă putem tipări ceea ce aflăm, nu ne dăm în lături să o 
facem. Dacă - şi ajungând aici ridică prevenitor degetul - intrăm 
în posesia unor amănunte deocheate, nu ne descotorosim de 
ele, ci le păstrăm la arhivă pentru plăcerea noastră. 

Din nou se făcu linişte; voalatul păru că se gândeşte la 
ceva. g 

— Unde locuieşti? Intrebă el. 

— Într-o căsuță din Bloomsbury, la etajul patru. 

— Când ai venit în Anglia? Întrebă mascatul. 

— Acum şase luni. 

— De ce ai venit? Poltavo ridică din umeri. 

— De ce ai venit? Insistă editorul. 

— Pentru că am avut o neînțelegere cu şeful poliţiei din 
San-Sebastian, răspunse el la fel de nepăsător. 

— Dacă mi-ai fi spus altceva nu te-aş fi angajat. 

— De ce? Întrebă mirat Poltavo. 

— Pentru că n-ai fi spus adevărul. Neînţelegerea dumitale 
cu poliţia din San-Sebastian era legată de o sumă de bani care 
se volatilizase. Încăperea din care au dispărut banii se afla 


alături de camera dumitale, despărțite una de cealaltă printr-o 
uşă. Deci dacă cineva ar fi fost atât de isteţ să descuie cu o 
cheie potrivită acea uşă, afacerea ar fi fost rezolvată. Plecarea 
dumitale a fost determinată şi de faptul că n-ai fost în stare să-ţi 
achiţi nota la hotel. 

— Sunteţi un om foarte bine informat, zise Poltavo fără a 
se arăta câtuşi de puţin mirat. 

— Este de datoria mea să ştiu câte ceva despre unii 
oameni. Şi poţi să-mi zici Brown, domnul Brown. Dacă vei băga 
de seamă cândva că nu răspund când mă strigi astfel, să nu te 
impacientezi pentru că de fapt ăsta nu e numele meu. Ei bine, 
după câte văd, dumneata eşti exact omul de care am nevoie. 

— Mi se pare curios faptul că m-aţi găsit, zise Poltavo. 
Anunţul din ziar mi-a fost trimis de un necunoscut care... 

— Necunoscutul am fost eu, amice! Acum înţelegi? 

— Înţeleg. Dar lucrul care mă interesează în cel mai mare 
măsură este să ştiu ce salariu voi primi. 

Domnul Brown spuse o sumă care însemna foarte mult 
pentru Poltavo. Editorul îl privi cu atenţie şi se bucură când văzu 
că noul său ajutor nu păru nici surprins, nici nemulţumit. 

— Pe mine n-ai să mă prea vezi pe aici. Dacă vei lucra 
bine şi voi căpăta încredere în dumneata, îţi voi dubla salariul. 
Dacă însă mă vei înşela, vei regreta amarnic. Atât am avut de 
spus, adăugă el ridicându-se de pe scaun. De mâine îţi vei 
deschide singur biroul, uite cheia de la uşă, uite şi cheia de la 
seiful în care păstrez corespondenţa. Vei găsi un teanc de 
scrisori care apasă greu asupra multor persoane din înalta 
societate, dar prea puţin material în legătură cu mine. Aştept 
să-ţi dai toată silinţa în noua dumitale slujbă! 

— Puteţi fi sigur... Incepu Poltavo. 

— Stai puţin că n-am terminat. Când spun „să-ţi dai toată 
silinţa”, înţeleg că nu-ți vei pierde timpul să cercetezi cine sunt. 
Am posibilitatea să părăsesc casa asta într-un fel pe care nu 
sunt dispus să-l divulg. Nimeni nu ştie că eu sunt editorul 
acestui ziar. După ce vei termina de citit corespondenţa, să faci 
câte un rezumat pentru scrisorile mai importante şi să mi le 
traduci. Rezumatele traduse le vei înmâna unui comisionar care 
va veni zilnic la ora cinci după masă. Leafa îţi va fi plătită cu 
regularitate. Nu vei fi sâcâit cu nici o problemă redacțională şi 
nu vei avea nimic de a face cu ziarul. Acum am să te rog să 


aştepţi cinci minute în camera din faţă, după care te poţi 
întoarce în acest birou ca să te ocupi de acest vraf de scrisori. 

Poltavo se înclină uşor şi ieşi, închizând uşa după el. Auzi 
un clic şi înţelese că acelaşi mecanism care deschisese uşa din 
faţă o închisese acum pe cea de dinăuntru. După cinci minute 
de aşteptare, deschise uşa şi intră în birou. Incăperea era goală. 
Mascatul dispăruse. Mai văzu o uşă care dădea înspre coridor, 
dar Poltavo era convins că şeful său nu ieşise pe acolo. Deşi 
cercetă cu multă atenţie camera, nu descoperi nici o uşă 
secretă. În spatele scaunului pe care şezuse mascatul se afla un 
dulap mare. Dulapul era plin de cărţi, hărtii şi diverse acte. 
Poltavo examina minuţios întreaga încăpere. Incercă toate 
sertarele biroului; văzând însă că erau descuiate, nu-l mai 
interesă conţinutul lor. Ştia precis că un om cu experienţa lui 
Brown nu va lăsa lucruri importante în nişte sertare neîncuiate. 
Ridică din umeri, îşi răsuci o ţigară, şi-o aprinse şi se apucă de 
citit scrisorile. _ 

Poltavo lucra de şase săptămâni cu mare atenţie. In 
fiecare vineri dimineaţă, venind la birou, zărea pe masa de lucru 
un plic ce conţinea două bancnote. Zilnic, la ora cinci, venea un 
comisionar care lua cu sine, într-un plic mare, închis, toate 
traducerile făcute de Poltavo peste zi. Citind zilnic ziarul la care 
lucra, constată că numai o foarte mică parte din traducerile sale 
erau publicate. Era clar că domnul Brown, editând acel ziar de 
scandal, urmărea alte interese. Descoperi în parte secretul într-o 
după-amiază, când auzi pe cineva sunând la uşa de la intrare. 
Poltavo apăsă pe butonul de sub placa biroului şi nu după mult 
cineva ciocăni la uşa camerei sale. In prag apăru o tânără 
doamnă. 

— Nu doriţi să intraţi? Întrebă Poltavo ridicându-se în 
picioare. g 

— Dumneavoastră sunteți directorul ziarului? Intrebă ea. 
Poltavo se înclină. Era întotdeauna dispus să primească orice 
onoruri pe care i le-ar fi acordat soarta. Intrebat dacă el era 
domnul Brown, probabil că s-ar fi înclinat şi atunci. 

— Am primit o scrisoare din partea dumneavoastră... 
Tânăra se opri în fața biroului, puse mâna pe marginea acestuia 
şi se uită la Poltavo cu frică, dar şi cu dispreţ. 

Poltavo dădu din cap. De fapt nu scrisese nimănui. 


— Scriu multe scrisori, răspunse el cu indiferenţă, şi nu 
mai ştiu dacă v-am scris şi dumneavoastră. Vreţi să-mi arătaţi 
scrisoarea? 

Deschizându-şi geanta, tânăra scoase un plic din care luă 
scrisoarea şi i-o întinse lui Poltavo. Acesta se uită atent la hârtie. 
Titlul ziarului rămăsese tipărit în colţul din stânga, dar adresa 
fusese ştearsă. Conţinutul era următorul: „Stimată Doamnă, Am 
primit câteva informaţii foarte interesante privind legăturile 
dumneavoastră cu căpitanul Brackly. Ca fiică şi ca moştenitoare 
a răposatului sir George Bilk, aţi putea crede că averea pe care 
o deţineţi precum şi prestigiul de care vă bucurati în societate 
vă scutesc de bârfe. 

Vă asigur însă că informaţiile pe care le posed ar putea 
avea urmări grave dacă ar fi să le aduc la cunoştinţa soţului 
dumneavoastră. Pentru a pune capăt clevetirilor şi pentru a-i 
determina pe bârfitori să tacă, secţia noastră de informaţii este 
dispusă să oprească acest scandal Cheltuielile acestei acţiuni se 
ridică însă la zece mii de lire care urmează a-mifiplătite în 
numerar. Dacă acceptaţi propunerea mea, vă rog să inseraţi un 
anunţ la rubrica „Diverse” a ziarului „Megafon”. În urma acestui 
anunţ voi accepta să mă întâlnesc cu dumneavoastră pentru a- 
mi înmâna suma cerută. Nu-mi scrieţi pe adresa ziarului meu şi 
nu mă vizitaţi la redacţie. 

Cu toată stima, J. Brown”. 

După ce isprăvi de citit scrisoarea, lui Poltavo i se revelă 
brusc activitatea ziarului la care lucra. Împăturind scrisoarea, o 
înmâna tinerei doamne. 

— Poate că nu fac bine, zise ea, dar ştiu ce înseamnă 
şantajul şi cum este pedepsit de legile noastre. 

Deşi era teribil de nedumerit, Poltavo îşi reveni imediat. 

— Nu eu am scris scrisoarea asta, zise el calm. V-a fost 
trimisă fără ştirea mea. Eu sunt doar redactorul-şef al acestui 
ziar. Director e domnul Brown care-şi conduce afacerile cum 
crede de cuviinţă. Sigur că sunt la curent cu tot ce se întâmplă 
la redacţie, adăugă el repede, temânduse că tânăra nu-i va mai 
spune nimic şi-l va trata ca pe un angajat oarecare. Vă înţeleg 
neliniştea pricinuită de această scrisoare. 

Tânăra surâse. Poltavo, care cunoştea bine femeile, îşi 
dădu imediat seama că nu era o fiinţă fricoasă şi că nu s-ar fi 
lăsat intimidată de teama de a fi compromisă. 


— Pot lăsa rezolvarea acestor treburi în grija soţului meu 
şi a căpitanului Brackly. Voi arăta scrisoarea aceasta avocaţilor 
mei precum şi celor doi domni despre care am vorbit. 

Poltavo, care văzuse că scrisoarea fusese datată cu patru 
zile în urmă, îşi spuse că dacă cei doi domni n-o văzuseră în 
primele ei momente de furie, atunci n-o vor vedea niciodată. 

— Sunteţi o persoană foarte inteligentă, doamnă, 
răspunse el împăciuitor. Până la urmă, ce contează o neplăcere 
atât de mică? Cine se mai interesează azi de publicarea câtorva 
scrisori? 

— Credeţi că şeful dumneavoastră are şi scrisori? Poltavo 
înclină din nou din cap. 

— Dacă plătesc suma cerută credeţi că scrisorile mi se vor 
înapoia? 

Poltavo dădu din cap afirmativ, iar ea îşi muşcă, 
gânditoare, buzele. 

— Înţeleg. 

Se mai uită o dată la scrisoare şi, fără să scoată o vorbă, 
părăsi biroul. 

Poltavo o conduse până la uşa de la intrare; întor-cându- 
se, rămase surprins, căci pe scaunul pe care stătuse până 
atunci, şedea acum mascatul. Acesta râse de uimirea zugrăvită 
pe faţa lui Poltavo, deşi părea să fie amuzat mai mult de 
altceva. 

— Te-ai descurcat admirabil, Poltavo! Ai ieşit frumos din 
încurcătură. 

— Aţi auzit discuţia? Întrebă surprins polonezul. 

— Fiecare cuvinţel! Ei, acum ce mai zici? 

Poltavo trase un scaun lângă birou şi se aşeză faţă în faţă 
cu şeful său. 

— Consider că afacerea asta a fost foarte abil şi inteligent 
regizată, zise el pe un ton admirativ. Un singur lucru nu mai 
corespunde situaţiei: salariul meu, care e mult prea mic. 

Brown fu de acord cu el. 

— Cred că ai dreptate. Mă voi strădui să ţi-l măresc. Ce 
prostie din partea acestei femei să vină aici! 

— Ori e proastă, ori e o artistă lipsită de talent. 

— Cum adică? Ce vrei să spui cu asta? Întrebă Brown. 
Poltavo ridică din umeri. 


— Sunt ferm convins că tot ceea ce s-a întâmplat mai 
devreme a fost pur şi simplu o înscenare. În orice caz, scopul a 
fost atins. 

— Şi ce anume crezi că s-a vrut prin asta? 

— Patroane, ai ţinut să-mi dezvălui adevărata faţă a 
afacerilor dumitale. Trag această concluzie datorită 
următoarelor puncte, şi începu să numere pe degetele sale lungi 
şi albe: 

După adresa de pe plic, doamna se numea lady Cruxbury; 
numai că numele ei adevărat începea cu un W pe care l-am zărit 
pe marginea argintată a poşetei sale. Această literă era de altfel 
brodată şi pe colţul batistei. 

Nu era ea persoana căreia îi fusese adresată scrisoarea. 

Sunt convins că nu există nici o lady Cruxbury şi că 
scrisoarea a fost concepută special pentru mine şi adusă de 
acea persoană mie; în tot acest timp, dumneata mă urmăreai cu 
atenţie ca să vezi cum mă comport, cât sunt de loial şi de 
discret, dorind să-mi lămureşti totodată dedesubturile afacerilor 
dumitale. 

Domnul Brown râse. 

— Eşti deştept, Poltavo, zise el cu admiraţie, şi pe bună 
dreptate meriţi să-ţi măresc leafa. Sunt de acord că totul n-a 
fost decât o comedie. Mai eşti dispus să lucrezi pentru mine? 

— Da, dar cu o condiţie. S-o auzim. 

— Sunt un om sărac, începu Poltavo. 

— Termină cu balivernele astea! Doar nu-ţi închipui că-ţi 
voi dărui o avere! ÎI întrerupse iritat domnul Brown. Am însă de 
gând să-ţi pun la dispoziţie tot ceea ce este trebuincios unei 
vieţi îndestulate, ba chiar într-o oarecare măsură luxoase. 

Poltavo se îndreptă spre fereastră şi se uită afară. Apoi se 
întoarse şi spuse: 

— Am nevoie de o locuinţă pe strada St. James, de un 
automobil şi, de ce nu, şi de o lojă la operă. 

— Eu aş zice să nu te mai ţii de glume şi să te mulţumeşti 
cu ce-ţi voi da. 

Poltavo surâse. 

— Valorez o avere, iar dumneata ştii foarte bine asta. Luă 
o scrisoare din grămada aflată pe masă şi o deschise. 

— lată o scrisoare trimisă de un italian, care pentru 
majoritatea oamenilor ar conţine doar câteva fleacuri. Pentru un 


om ca mine însă, scrisoarea asta deţine elementele unei afaceri 
fără sfârşit. Datorită acestei scrisori ne-am putea alege cu o 
avere, şefule! Tipul care scrie ar dori să intre în legătură cu 
marile ziare englezeşti pentru a afla cum trăieşte lumea bună şi 
a cunoaşte un domn, pe numele lui, Fallock. 

Brown fu surprins. 

— Fallock! Repetă el. Poltavo încuviinţă. 

— Prietenul nostru Fallock a construit o casă mai mult 
decât ciudată, scrie corespondentul nostru, „În casa aia sunt 
ascunse milioane de lire.” Treaba asta chiar nu-ţi spune nimic, 
patroane? 

— A clădit o casă ciudată? 

— Păi corespondenţii îmi aduc la cunoştinţă - şi-am 
menţionat oare că scrisoarea asta a fost scrisă de doi indivizi? 

— Că-i cunosc adresa acestui Fallock... Sunt ferm convinşi 
că face afaceri necurate, dar au nevoie de o confirmare. 

Brown nu spuse nimic, bătând nervos darabana pe birou. 
Stătea cu capul aplecat, ca şi cum ar fi meditat asupra unei 
probleme foarte dificile. 

— Copilării, spuse el. Doar nu crezi în povestea cu 
milioanele ascunse. Am auzit şi eu de această afacere. 
Corespondenţii dumitale sunt oameni cu fantezie bogată, amice. 
Nu cumva te-au întrebat dacă eşti dispus să le plăteşti şi drumul 
până aici? 

— Păi tocmai asta şi cer! 

Râzând cu ironie, Brown se ridică de pe scaun. 

— Ăsta-i trucul închisorilor spaniole! Doar n-o să te laşi 
păcălit de astfel de nimicuri! 

Poltavo ridică din umeri. 

— Eu am fost într-o închisoare spaniolă, răspunse el 
surâzând. Am scris şi eu unor oameni bogaţi din Anglia rugându- 
i să mă scoată din situaţia în care eram. Numai că eliberarea 
mea era condiţionată de nişte sume foarte mari. Inţeleg şi sunt 
de acord cu acest procedeu, numai că hoţii spanioli nu scriu în 
limba lor; bine sau prost, ei scriu în engleză. Cei care primesc 
astfel de scrisori nu se deranjează niciodată să le dea la tradus. 
Nu, domnule Brown, în cazul de faţă nu avem de-a face cu un 
tertip. Scrisoarea e autentică, iar tot ce scrie în ea e adevărat. 

— Pot s-o văd şi eu? 


Poltavo i-o dădu. Întorcându-se cu spatele, Brown îşi ridică 
partea de jos a voalului şi citi scrisoarea. Pe urmă, îndoind-o, o 
băgă în buzunar. 

— Voi reveni asupra acestei chestiuni, spuse el uşor 
răguşit. Între timp am să mă mai gândesc la asta. 

— Domnule Brown, aş vrea să-ţi cer un favor, zise Poltavo. 

— Da! Ce anume? 

— Desigur că-l vei socoti drept o slăbiciune, dar ţin să 
frecventez din nou lumea bună... Vreau să văd bărbaţi îmbrăcaţi 
elegant şi femei frumoase. Poate că e o prostie din partea mea, 
dar doresc să vin în contact cu cei care frecventează Bursa, cu 
oameni politici, cu marii industriaşi. Mi-ar plăcea să duc o viaţă 
pe picior mare... Îmi place muzica bună, la fel cum îmi place să 
beau când şi când un pahar cu vin bun... 

— Şi ce treabă am eu cu aceste dorinţe ale dumitale? 

— Te-aş ruga să mă introduci în înalta societate, răspunse 
simplu Poltavo. Ţin mai ales să-l cunosc pe marele bancher 
despre ale cărui afaceri se preocupă atât de mult ziarele. 
Domnul... Cum îl cheamă? A, da, Farrington. 

Domnul Brown rămase o vreme tăcut, apoi se ridică de pe 
scaun şi deschise dulapul. Poltavo auzi un zgomot, apoi întreg 
dulapul, cu conţinutul lui cu tot, se dădu la o parte şi Poltavo 
văzu o încăpere ce ţinea de un alt apartament. Domnul Brown 
rămase un minut în dreptul deschizăturii, cu capul în piept şi cu 
mâinile la spate. 

— Eşti deosebit de inteligent şi de perspicace, rosti el, 
apoi trecu în cealaltă cameră. 

Dulapul reveni la locul său şi închise trecerea. 

Capitolul 2 

— Asasinule! 

Acest strigăt în liniştea nopţii treziră interesul unuia dintre 
locatarii din Brakely Square care era încă treaz. Având adesea 
insomnii şi auzind acele ţipete, domnul Gregory Farrington puse 
deoparte cartea din care citea, se ridică din fotoliu, îşi strânse 
halatul în jurul trupului său voinic şi se apropie de fereastră. Dar 
fereastra era atât de aburită încât nici lumina felinarelor nu se 
vedea bine. Ştergând cu mâna geamul, zări în mijlocul străzii 
pustii doi indivizi care discutau aprins. După gesturi, îşi dădu 
seama că erau italieni. Observă cum unul dintre ei ridicase 
mâna ca să-l lovească pe celălalt, apoi văzu lucind un revolver. 


— Hm! Exclamă domnul Farrington. 

Era singur în toată casa aceea superbă din Brakely 
Square. Bucătăreasa, jupâneasa, ba chiar şi şoferul se duseseră 
la balul servitorilor. 

Vocea din stradă deveni şi mai stridentă. 

— Hoţule! Vrei să mă jefuieşti... 

Pe partea cealaltă a pieţei se ivi silueta masivă a unui 
poliţist. Domnul Farrington mai şterse o dată geamul, privi cu 
teamă înspre poliţist, apoi cobori scara, deschise clapa cutiei de 
scrisori de la uşă şi trase cu urechea. Era destul de uşor de auzit 
ce vorbeau cei doi, deoarece acum ajunseseră la baza scării 
care ducea la uşa de la intrare. 

— De fapt ce vrei? Întrebă unul dintre ei. Putem câştiga 
lovele serioase dacă punem mâna pe el! Apoi mai spuse ceva, 
dar mult prea încet ca să se mai poată auzi. 

Farrington stătea în hol, mestecând nervos capătul ţigării 
de foi pe care o avea în gură. Cei doi trebuie să fi fost complicii 
lui Montague Fallock. Mai mult ca sigur că era vorba de Fallock, 
marele şantaj ist căutat de mai toate poliţiile europene. Probabil 
că fiecare dintre cei doi indivizi îşi făcuse planul să-l şantajeze 
sau să-l denunte. 

Domnul T. B. Smith locuia şi el în Brakely Square. Domnul 
Smith era funcţionar superior la prefectura poliţiei şi abia 
aştepta să pună mâna pe Montague Fallock. Farrington, care 
ştia acest lucru, înţelese imediat motivul discuţiei purtate de cei 
doi în faţa uşii sale. 

— Ei, zise unul dintre cei doi, doar ţi-am mai spus că am 
aranjat întâlnirea cu domnul în cauză! Ar trebui să ai încredere, 
ce naiba! 

— Mergem împreună, răspunse furios celălalt. Eu n-am 
încredere în nimeni, mai ales într-un italian mincinos ca tine! 

După cum s-a dovedit mai pe urmă, polițistul Habit nu 
auzise cearta dintre cei doi, aşa că mai târziu avea să declare cu 
mâna pe inimă: „N-am auzit nici o discuţie, pe cuvântul meu de 
onoare!” lată însă că pe neaşteptate răsunară două împuşcături. 
Apoi se auzi fluierul strident al unui poliţist şi Habit se îndreptă 
în goană spre locul de unde veniseră detunăturile. Când ajunse 
la locul crimei, găsi trei bărbaţi dintre care doi erau morţi. Cel 
de-al treilea era Farrington, care stătea tremurând în uşa casei 
sale. Halatul său cenuşiu flutura scuturat de vântul dinspre vest. 


Peste zece minute se ivi şi T. B. Smith. Între timp se adunase o 
mulţime de oameni curioşi sau dornici de senzaţii tari. Apoi sosi 
şi ambulanţa. 

— Sunt morţi amândoi, zise polițistul. 

Domnul T. B. Smith se uită la cei care zăceau neînsufleţiţi 
pe pământ. După toate aparențele erau străini. 

Unul dintre ei era îmbrăcat aproape luxos, celălalt purta 
nişte haine uzate de chelner sub un pardesiu lung ce-l acoperea 
de la gât şi până la picioare. Cei doi zăceau cu capetele aproape 
unul lângă celălalt; unul dintre ei era însă cu faţa în jos. Poliţiştii 
sosiți între timp se străduiau să ţină la distanţă mulţimea 
adunată. Intre timp domnul Smith examină cu atenţie terenul. 
Găsi un revolver pe jos, iar pe cel de-al doilea, sub mortul cu 
faţa în jos. In timp ce cadavrele erau duse în ambulanţă, domnul 
Smith se adresă lui Farrington care continua să tremure de frig, 
rugându-l să-i spună ce văzuse. 

— Vreţi să fiţi amabil şi să veniţi cu mine sus? Vă voi 
relata cu mare inimă tot ce am văzut. 

Intrând în casă, Smith simţi un miros deosebit. Simţul său 
olfactiv era deosebit de dezvoltat, dar fiind un om discret şi plin 
de tact nu spuse nimic. Farrington îi era cunoscut - cine nu-l 
cunoştea de altfel? 

— Atât ca vecin cât şi ca o persoană foarte bogată. 

— Fiica dumneavoastră... incepu el. 

— Vreţi să spuneţi nepoata mea, îl corectă Farrington 
după ce aprinse toate lămpile din camera de zi. Nu e acasă, s-a 
dus la prietena mea, doamna Constance Dex, unde va rămâne 
peste noapte. O cunoaşteţi pe doamna Dex? 

Domnul Smith încuviinţă. 

— Din păcate nu vă pot da decât foarte puţine informaţii 
despre cei doi tipi care au murit... 

Farrington era palid şi tremura. Starea sa era explicabilă, 
deoarece omul fusese crescut sub litera legii. 

— Am auzit doi bărbaţi certându-se... M-am dus la uşă cu 
intenţia de a chema un poliţist, dar chiar atunci am auzit două 
împuşcături. Când am deschis uşa, i-am văzut pe cei doi zăcând 
în drum aşa cum i-a găsit mai apoi polițistul. 

— Despre ce anume vorbeau? Farrington întârzie cu 
răspunsul. 


— Sper că nu voi fi chemat ca martor când se va judeca 
această crimă... 

Dar Smith îi tăie această speranţă. 

— Păi, zise el, vorbeau despre Montague Fallock pe care-l 
ştie toată lumea: Unul dintre cei doi striga că-l va da pe mâna 
poliţiei. 

— Cine era al treilea individ? Întrebă Smith pe 
neaşteptate. 

Farrington rămase mască. 

— Al treilea? Întrebă el. 

— Da, mă refer la individul care i-a ucis pe cei doi, 
deoarece din revolverele găsite nu s-a tras nici un foc. Ambele 
aveau piedica pusă. Aşa că, dragă domnule Farrington, sunt 
ferm convins că se mai afla de faţă şi o a treia persoană. Aveţi 
ceva împotrivă dacă vă voi cerceta puţin casa? 

— Absolut nimic, zâmbi milionarul. Cu ce vreţi să începeţi? 

— Cu bucătăria de la parter. 

Domnul Farrington îl conduse pe poliţist pe scara de 
serviciu în aripa unde se afla bucătăria; ajungând acolo, aprinse 
lumina. Dar se părea că nimeni nu umblase pe acolo. 

— Asta e uşa pivniţei, explică Farrington, asta e cămara, 
iar pe aici se iese în curte. Uşa e încuiată. 

Domnul Smith apăsă pe clanţă şi, culmea, uşa se deschise 
imediat. 

— Cred că vedeţi şi dumneavoastră că nu e încuiată, 
spuse el păşind în coridorul întunecos. 

— Asta-i vina intendentului, răspunse enervat Farrington. 
Am dat un ordin clar ca toate uşile să fie încuiate. Dacă mergem 
mai departe, veţi vedea că uşa care dă în curte are zăvorul pus 
şi, în afară de asta, e prevăzută şi cu un lanţ de siguranţă. 

Domnul Smith lumină uşa cu lampa electrică. 

— Păi nu e chiar aşa, spuse el. Văd că uşa e puţin 
întredeschisă. 

Domnul Farrington păru foarte contrariat. 

— Cum se poate? Se miră el. 

Domnul Smith trecu în curtea pavată în care, din stradă, 
se putea ajunge foarte uşor doar urcând câteva trepte. Tot 
uitându-se în jos, zări ceva licărind. Aplecându-se, ridică o 
sticluţă cu căpăcel de aur căzută probabil din poşeta unei femei. 
Ducând sticluţa la nas şi mirosind-o, zise: 


— Da, e exact aşa cum am presupus. 

— Ce vreţi să spuneţi? Îl întrebă domnul Farrington. 

— E acelaşi miros pe care l-am simţit când am intrat în 
casă. Un parfum cu totul deosebit. Duse din nou sticluţa la nas. 

— Obiectul acesta nu aparţine cumva nepoatei 
dumneavoastră? 

Farrington dădu din cap în semn negativ. 

— Doris n-a fost niciodată aici, spuse el; şi în afară de 
asta, nu îi plac parfumurile. 

Domnul Smith băgă sticluţa în buzunar. Cercetările nu 
duseră la nici un rezultat şi Smith îl urmă pe Farrington în odaia 
acestuia. ` 

— Ce părere aveţi despre toată povestea asta? Il întrebă 
el pe Smith. 

Inainte de a răspunde, acesta se uită pe fereastră. Lumea 
care se strânsese, atrasă de focurile de revolver, se risipise 
acum. 

Ceaţa căzuse peste piaţa liniştită, întinzându-şi vălurile 
alburii peste felinarele galbene. 

— Cred că am dat, în sfârşit, de urma lui Montague 
Fallock. 

Domnul Farrington îl privi cu gura căscată. 

— Vorbiţi serios? Întrebă el neîncrezător. Sper că nu vă 
închipuiţi că Montague Fallock a fost în seara asta la mine în 
casă! E adevărat că a încercat să mă escrocheze... Dar de la 
asta până la a intra în casă... 

Smith îşi ridică gulerul paltonului. 

— Mai am de făcut un lucru foarte neplăcut, spuse el. 
Trebuie să-i cercetez pe cei doi nefericiţi care au fost omorâţi. 

Farrington se scutură terifiat. 

— Groaznic! Spuse el puţin răguşit. 

Smith mai admiră o dată camera aceea elegantă. 
Ornamentele de argint licăreau în lumina mată a lămpilor. 
Pereţii erau îmbrăcaţi în lambriuri din lemn de trandafir. În sobă 
ardea un foc straşnic, iar parchetul era acoperit de covoare 
scumpe. Pe pereţi se vedeau câteva tapiserii care costaseră 
pesemne o avere. Pe birou se afla o fotografie într-o ramă de 
argint care înfăţişa o femeie frumoasă. 

— Scuzaţi-mă, spuse Smith, apropiindu-se de masă, 
doamna nu este cumva... 


— Ba da, răspunse Farrington. Este doamna Constance 
Dex, o foarte bună prietenă a mea şi a nepoatei mele. 

— Nu se întâmplă să ştiţi, se află doamna Dex în oraş 
acum? 

— Nu. Este în Great Bradley. Fratele ei e preot acolo. 

— Great Bradley? Smith îşi încreţi fruntea, ca şi când s-ar 
fi străduit să-şi amintească ceva. Nu cumva tot pe acolo e şi 
casa aceea ciudată despre care se tot vorbeşte atât? 

— Mda... Am auzit şi eu despre ea, zise Farrington cu un 
surâs. 

— C. D., murmură Smith îndreptându-se spre uşă. 

— Aţi spus ceva? 

— Da. C. D. Sunt inițialele doamnei Constance Dex, iar 
literele astea sunt gravate pe capacul de aur al sticluţei de 
parfum. Noapte bună, domnule Farrington! 

Şi Smith plecă, lăsându-l pe Farrington care, de supărare, 
începu să-şi roadă unghiile. 

Capitolul 3 

Domnul T. B. Smith se afla singur în biroul său din 
Scotland Yard. Malul Tamisei, întregul fluviu, clădirea 
parlamentului, erau toate învăluite într-o ceaţă deasă. De două 
zile Londra era acoperită de stratul gros şi negricios de ceaţă. 

Încăperea oferea - cu pereţii săi îmbrăcaţi în lambriuri 
lustruite de stejar şi lămpile sale elegante - un interior plăcut 
chiar şi pentru un bărbat cu gusturi mult mai rafinate. Un foc 
serios ardea în căminul îmbrăcat în faianţă. Pe placa de 
marmură a şemineului ticăia vesel un ceas de argint. Pe măsuţa 
de lângă Smith, se afla un serviciu cu toate cele necesare 
pentru ceai. Smith se uită la ceas. Era unu şi douăzeci şi cinci. 
Apăsând pe butonul soneriei, un poliţist îşi făcu imediat apariţia. 

— Du-te până la registratură şi adu-mi - se uită pe o foaie 
de hârtie de lângă el - dosarul numărul G. 7941. 

După ce polițistul se retrase, T. B. Smith îşi turnă o cană 
de ceai. Faţa sa frumoasă, bronzată de soarele din sudul 
Franţei, de obicei liniştită, acum părea îngrijorată. Se întorsese 
din concediu pentru a se ocupa de o treabă pe care nu o putea 
rezolva decât un om cu calităţile sale neobişnuite. Trebuia să 
dea de urma celui mai mare escroc al timpului: Montague 
Fallock. Treaba devenise cu atât mai presantă cu cât avea 
dovezi că fie el, fie complicii săi erau vinovaţi de uciderea celor 


doi oameni din noaptea trecută. Nimeni nu-l văzuse vreodată pe 
Montague, nu exista nici o fotografie a lui, aşa că nimeni nu 
putuse să-i dea de urmă. Era adevărat că poliţia pusese mâna 
pe câţiva adepţi de-ai săi care fuseseră supuşi la interogatorii 
aspre. Dar, din păcate, cei prinşi erau agenţii unor alţi agenţi. 
Montague se ascundea în dosul unei adevărate reţele de Bănci 
şi de avocaţi anonimi, aşa că era foarte greu de găsit. 

Dar iată că se întoarse polițistul, împreună cu o mapă din 
piele neagră pe care o aşeză respectuos în faţa lui Smith, după 
care se retrase. 

Domnul Smith deschise mapa şi scoase din ea trei 
pachetele legate cu şnur. Desfăcând unul dintre ele, puse pe 
masă trei fotografii ce reprezentau trei amprente tactile. Chiar şi 
un Începător şi-ar fi dat seama că era vorba de unul şi acelaşi 
deget, cu toate că fotografiile fuseseră făcute în etape diferite. 
Domnul Smith le compară cu o fotografie pe care o scoase din 
buzunarul vestei sale. Dar şi această fotografie arăta clar că era 
vorba de acelaşi deget. Fotografia prezenta urma vagă rămasă 
pe scrisoarea pe care doamna Dex o primise din partea acestui 
escroc. Smith sună din nou şi-i spuse funcţionarului care-şi 
făcuse apariţia: 

— Domnul Ela mai este aici? 

— Da. Lucrează la investigația de la vamă. 

— Oh da, îmi amintesc. Cei doi indivizi care au fost prinşi 
în timp ce umblau prin bagajele depuse acolo. Din nefericire au 
reuşit să dispară după ce au ucis un gardian. 

— Au dispărut, adăugă funcţionarul, dar unul dintre ei a 
fost rănit de gloanţele trase de poliţist. Pe locul unde aştepta 
maşina s-au găsit urme de sânge. 

— Pofteşte-l la mine pe domnul Ela dacă şi-a terminat 
lucrul. 

Se pare că inspectorul îşi isprăvise treaba, fiindcă sosi 
imediat. Avea o mină cam tristă. 

— Vino mai aproape, îi spuse Smith, şi spune-mi de ce eşti 
necăjit. 

Ela se aşeză într-un fotoliu de trestie. 

— Mă tot străduiesc să găsesc nişte martori oculari care 
să-mi poată da detaliile de care am nevoie. Până acum n-am nici 
un fel de indicii cu ajutorul cărora să pot stabili identitatea 
răufăcătorilor. Mai mult ca sigur că numărul automobilului era 


fals. Şi culmea ghinionului e că n-a putut fi urmărit mai departe 
de Limehouse. Mă aflu în faţa unor greutăţi aproape cu 
neputinţă de înlăturat, ştiu doar că unul dintre hoţi a fost rănit 
sau ucis şi că prietenul său l-a târât până la maşină. Mă tem că 
numai atunci când vom da de rănit sau de cadavrul lui vom 
avansa. 

— Ce-ar fi ca cel rănit să fie din întâmplare chiar bătrânul 
meu prieten Montague Fallock? Glumi Smith. Atunci aş fi şi eu 
într-adevăr fericit. Ce voiau să fure caraghioşii ăia? Aur? 

— Nu cred. Se pare că e vorba de doi borfaşi obişnuiţi. Au 
spart câteva cufere ale pasagerilor de pe vaporul Mandavia care 
sosise în ajun din Africa de Sud. Cuferele făceau parte din 
bagajele depuse la vamă de către pasagerii care peste câteva 
zile urmau să-şi continue călătoria. Astfel au fost devalizate 
cuferele secretarului unui guvernator al statului Congo, apoi cel 
al unei doamne al cărui nume l-am uitat - precum şi cuferele 
unui doctor - Goldworthy - întors din Congo unde a studiat boala 
somnului. 

— Ceea ce-mi spui nu-i prea pozitiv, zise gânditor domnul 
Smith. Nu prea înţeleg cum de hoţii ăştia moderni şi eleganţi 
care sparg cuferele oamenilor au la dispoziţie maşini, sunt 
înarmaţi şi pe deasupra se mai şi maschează. Pentru că erau 
mascaţi, nu-i aşa? Ce-or fi căutat oare oamenii ăştia? 

— Acum povestiţi-mi şi care sunt necazurile 
dumneavoastră, spuse inspectorul. 

— Montague! Răspunse Smith îndârjit. „Nobilul” Montague 
Fallock. A fost atât de cumsecade, încât i-a cerul lady-ei 
Constance Dex zece mii de lire sterline. Lady Dex este sora 
cunoscutului şi respectatului preot Jeremiah Bangley din Great 
Bradley. Scrisoarea e la fel ca toate celelalte: cum că dacă nu 
plăteşte, o va compromite cu nu ştiu ce poveste veche. Preotul 
este un aristocrat, un nobil ce se află cu totul sub influenţa 
surorii sale. Doamna e o femeie impunătoare şi încă frumoasă. 
Problema nu mai e de fapt interesantă deoarece amantul ei a 
murit de curând în Africa. Oricum, fratele ei era la curent cu 
toată povestea asta. Montague voia s-o compromită în ochii 
societăţii. A avut îndrăzneala s-o amenințe că o va ucide dacă 
va spune ceva poliţiei. De altfel nu e prima oară când îi 
ameninţă în felul acesta pe cei pe care-i şantajează. Ultimul pe 
care a încercat să-l escrocheze a fost milionarul Farrington; dar 


ca să vezi şi dumneata ce coincidenţă curioasă: Farrington este 
prieten bun cu doamna Dex. 

— Mda, cam ciudată coincidenţă, răspunse Ela. N-aţi găsit 
nici un indiciu când aţi examinat corpurile celor doi nefericiţi 
ucişi noaptea trecută, nu-i aşa? 

— Pe unul îl chema Ferreira da Costa, pe celălalt Henri 
Sans. Sunt convins că amândoi se aflau în slujba lui Montague. 
Primul era un om cult care era intermediar. A fost arhitect şi, din 
cauza unor fraude, a trebuit să plece din Paris. Sans era doar un 
simplu agent care se bucura de oarecare încredere. N-am găsit 
asupra niciunuia dintre ei ceva care să mă poată pune pe 
urmele lui Montague Fallock. N-am decât acest obiect. 

Trase un sertar al biroului şi scoase un medalion de argint 
pe care se aflau câteva încrustaţii şi o monogramă aproape 
ştearsă. Smith apăsă pe un mic buton şi capacul medalionului se 
deschise. lnăuntru nu se afla decât o hârtie mică, rotundă, un fel 
de etichetă lipită. 

— Uită-te şi dumneata! Inscripţia mi se pare interesantă. 

Ela luă medalionul şi citi următoarele: „Moor; cot. 
Dumnezeu să-l apere pe rege”. 

— Imnul regal, dar numai bunul Dumnezeu ştie ce 
semnificaţie va fi având. 

Smith luă medalionul, îl puse în buzunar şi încuie într-un 
sertar dosarul pe care-l primise de la Registratură. Ela căscă. 

— Scuzaţi-mă, dar sunt foarte obosit. Apropo, în Great 
Bradley nu se află şi casa aceea bizară despre care vorbeşte 
lumea? 

Smith dădu afirmativ din cap. 

— Da. Great Bradley este orăşelul unde se află casa cu 
pricina, spuse el ridicându-se de pe scaun. Numai că poliţia nu 
se interesează de astfel de case aiurite construite de americani 
ţicniţi. Vrei să mergi cu mine până în Chelsea? 

Spunând acestea, Smith îşi îmbrăcă paltonul şi-şi luă 
mănuşile. 

— Poate că avem noroc să dăm cu maşina peste 
Montague pe ceața asta, glumi Smith. 

— Văd că sunteţi într-o stare deosebită, ca şi cum aţi 
crede că pe pământ se mai pot întâmpla minuni, zise Ela. 

— Singura mea stare, dacă pot s-o numesc astfel, e să mă 
culc, răspunse surâzând Smith. 


leşind în stradă, văzură că ceața era atât de deasă încât 
aproape că ezitară să mai plece. Ceva îi spunea lui Smith că nu 
trebuie să se îndrepte spre Chelsea într-o astfel de seară, 
şoferul, deşi foarte experimentat, nu îndrăznea nici el să 
pornească la drum. 

— Am sunat la postul de poliţie din Westminster şi cei de 
acolo mi-au spus că nu se poate circula pe ceața asta. 

— Atunci, spuse Smith, voi dormi aici la poliţie. Caută şi 
dumneata un loc într-una din camerele de gardă, îi spuse Smith 
şoferului. Dumneata, Ela, ce ai de gând să faci? 

— Să mă plimb prin parc, zise Ela, pus pe şotii. 

Smith se îndreptă către biroul său, urmat de Ela. Ajuns 
sus, aprinse lumina, dar rămase pironit în uşă. În timpul 
absenței sale, care durase doar zece minute, cineva intrase în 
cameră, deschisese cu forţa sertarele biroului şi aruncase pe 
jos, claie peste grămadă, toate hârtiile. Smith se repezi speriat 
la birou, dar dosarul pe care-l pusese în sertar nu mai era. 

— La uitaţi-vă, domnule Smith, spuse Ela, la petele 
acestea de sânge, şi arătă sugativa de pe birou plină de sânge. 

— Probabil că şi-a tăiat mâna în geam, zise Smith. Apoi se 
uită pe fereastra deschisă. O scară uşoară, cam în genul celor 
pe care le folosesc pompierii americani, atârna în jos. Ceaţa era 
atât de deasă încât nu i se putea vedea capătul. Cei doi traseră 
scara în cameră şi văzură că era făcută din bețe subţiri de 
bambus şi că din loc în loc avea nişte cârlige scurte de fier. 

— Şi aici sunt pete de sânge! Strigă Ela. Apoi, adresându- 
se poliţistului care venise în goană la chemarea acestuia, îi 
spuse: 

— Inspectorul de serviciu să înconjoare prefectura poliţiei 
cu toţi oamenii pe care-i are! Apoi telefonează postului de poliţie 
Cannon Row ca să ne pună la dispoziţie tot personalul de care 
dispune. Trebuie arestat urgent un individ rănit la mână. 
Transmite acest ordin tuturor posturilor de poliţie! 

— Nu prea avem şanse să punem mâna pe amicul nostru, 
zise Smith. Apoi luă o lupă mare şi privi atent una dintre 
picăturile de sânge. 

— Cine să fi fost oare? Întrebă Ela. Smith îi arătă urma de 
sânge a unui deget. 

— Montague Fallock care ştie acum exact ceea ce nu 
trebuie să ştie. 


— Ce anume? 

Smith nu răspunse imediat. Stând în mijlocul camerei, 
privi atent în jurul său să vadă dacă nu cumva zăreşte vreo 
urmă pe care s-o fi lăsat spărgătorul. 

Capitolul 4 

Era o noapte groaznică; nu bătea vântul şi nici nu ploua cu 
găleata, dar întregul oraş era acoperit de o ceaţă deasă ca o 
arăboaică învăluită până la ochi. Pâcla cenuşie ce se lăsase 
peste Londra făcea imposibilă orice trafic. Nu te puteai orienta 
nici pe străzile lăturalnice, nici pe cele principale sau în pieţele 
publice. Oamenii păreau nişte fantome care se strecurau printr- 
o lume străină şi necunoscută. Vălul de ceaţă se risipea o clipă, 
apoi cădea din nou, încă şi mai des. In faţa teatrului Jollity 
ardeau nenumărate becuri electrice dar care abia izbuteau să 
lumineze puţin piaţa. Un şir lung de maşini care se îndreptau 
într-acolo dădeau impresia unor gândaci mari, care apăreau de 
undeva, şi care după ce pasagerii coborau, dispăreau în ceaţă. 
În mulţimea de pietoni se afla şi un băieţaş cu o figură comună, 
care părea că vinde ziare, dar care în realitate observa cu 
atenţie maşinile care soseau. 

Deodată se repezi spre marginea trotuarului unde se 
oprise un automobil elegant. Din el cobori mai întâi un domn în 
vârstă, apoi o fată foarte tânără. Apariţia superbă a acelei 
făpturi atrase o clipă atenţia micului vânzător de ziare. 
Domnişoara, înveşmântată într-o pelerină largă de culoarea 
fildeşului, era înaltă, zveltă şi cu chipul foarte palid. Ochii săi 
mari care priveau de sub sprâncenele frumos arcuite erau 
albaştri şi strălucitori ca două safire. 

— Fii atentă, mătuşică, spuse ea unei doamne scunde, 
care cobora din maşină. Ceaţa londoneză poate fi deseori 
periculoasă. 

Vânzătorul de ziare, apropiindu-se de domnul în vârstă, îl 
întrebă: 

— Domnule, nu doriţi un ziar? 

Domnul fu gata să-l refuze, dar ceva din privirea băiatului 
îl făcu să-şi schimbe intenţia. Tânăra cea frumoasă râse văzând 
că însoţitorul ei era preocupat şi se îndreptă spre un tânăr 
îmbrăcat în haine de seară care tocmai coborâse dintr-o maşină. 
Băiatul, văzând că atenţia celorlalţi era îndreptată altundeva, se 
apropie şi mai mult de domnul cel bătrân şi-i şopti: 


—T.B.S. 

Domnul păli, scăpând pe jos moneda pe care o ţinea în 
mână. Băiatul se aplecă şi o ridică. 

— T. B. S., şopti el din nou. 

— Aici? Întrebă bătrânul căruia îi tremura bărbia. 

— El supraveghează teatrul, şi o grămadă de poliţişti au 
împânzit locul, spuse băiatul, mulţumit că se achitase de sarcina 
primită. În timp ce-i înapoia moneda căzută, băiatul îi strecură 
domnului un bileţel în mână, apoi dispăru în mulţime. La puţin 
timp după această întâmplare, toată acele persoane din înalta 
societate se aflau într-o lojă, ascultând captivanta muzică a 
operetei Strand Girl. 

— Cât mi-ar plăcea să fiu şi eu un băieţaş care aleargă 
noaptea pe străzile Londrei, spuse tânăra aranjându-şi buchetul 
de violete de la piept. Nu ţi-ar plăcea şi dumitale aşa ceva, 
domnule Frank? 

Frank Doughton o privi cu un zâmbet care o făcu să 
roşească. 

— Mărturisesc că nu mi-ar plăcea, spuse el amabil. Doris 
surâse dând din umeri. 

— Eşti prea tânăr şi prea încrezător pentru un proaspăt 
ziarist, domnule Frank, aş putea spune, chiar lipsit de 
experienţă. Ar trebui să te obişnuieşti să fii mai diplomat, şi să 
lucrezi cu mai multă perspicacitate, ia exemplu de la prietenul 
nostru comun, contele Poltavo. 

Vocea ei părea să-l admonesteze, aşa încât tânărul se 
simţi ofensat, iar când auzi rostindu-se numele lui Poltavo chipul 
i se întunecă brusc. 

— Vine şi el în această seară? Întrebă Frank iritat. Doris 
încuviinţă. 

— Nu ştiu ce-ţi place la omul ăsta! O fi el îndemânatic, dar 
Poltavo are un caracter urât, lady Dinsmore, spuse Frank 
adresându-se doamnei în vârstă. Vă place şi dumneavoastră tot 
atât de mult? 

— N-o întreba pe mătuşa Patricia, spuse Doris. Ea îl 
consideră bărbatul cel mai amabil şi mai seducător din Londra. 

— Ei, nici chiar aşa, răspunse lady Dinsmore urmărind prin 
lornion câţiva vizitatori care intraseră în loja de vizavi. Dar nu 
văzu decât o rochie cenuşie şi o mână cu o mânuşă lungă, albă, 
fiindcă loja nu era luminată. Contele Poltavo este într-adevăr un 


bărbat interesant şi încântător, zise ea închizând lornionul. Îmi 
face plăcere să vorbesc cu el. Povesteşte anecdote nostime şi în 
timpul discuţiei ai impresia că îşi face întotdeauna o părere 
asupra persoanelor din jurul său, înregistrând în memorie 
rezultatele observaţiilor sale. Fiecare îşi are prin urmare dosarul 
său şi pe fiecare e scris corect numele respectivului. Părerile par 
a fi aranjate în capul lui ca şi sticluţele cu doftorii dintr-o 
farmacie. 

Doris clătină gânditoare din cap. 

— Aş dori să pot lua odată câteva din acele sticluţe şi să le 
pot analiza. Cine ştie? Poate că într-o bună zi o voi face. 

— Bagă de seamă, spuse Frank supărat, s-ar putea ca în 
fiecare din ele să nu găseşti decât otravă. 

Frank observase că în ultima vreme Doris îşi schimbase 
mult atitudinea faţă de el. Dintr-o prietenă foarte bună şi de 
încredere acum devenise o străină care aproape că-l pizmuia. 
Chiar în acest moment, de pildă, găsea o plăcere diabolică să-i 
facă rău, îl ironiza, râdea de tinereţea, de firea lui deschisă şi 
cinstită. Cel mai greu de suportat pentru Frank era ironia cu 
care Doris îi primea declaraţiile sale timide de dragoste, şi cu 
câtă plăcere şi-ar fi exprimat pasiunea care-l stăpânea aproape 
fără voia lui! Fără să vrea, Frank începu să se gândească la 
filfizonul acela elegant, la acel conte care devenise pe 
neaşteptate rivalul său. Ce şanse mai putea avea el, un tânăr 
modest, faţă de Poltavo şi de predilecţia lui pentru artă şi 
literatură? Dornic să audă şi părerea tutorelui fetei, Frank îşi 
întoarse privirea spre el. 

— Dumneavoastră, domnule Farrington, ce părere aveţi 
despre... Hopa... Frank sări şi întinse mâna pentru a-l sprijini pe 
bătrân. Farrington, palid ca ceara şi ridicându-se de pe scaun, se 
clătină ca şi cum ar fi fost cuprins de nişte dureri cumplite. După 
o încordare extremă, întrebă: 

— Doris, unde te-ai despărţit de lady Constance? Fata se 
uită mirată la el. 

— Azi nici n-am văzut-o. A pecat aseară la Great Bradley... 
Nu-i aşa, mătuşică? 

— Da, mi s-a părut şi mie cam ciudat, ca să nu spun 
nepoliticos, răspunse lady Dinsmore, să-şi părăsească astfel 
musafirii şi să plece pe ceața asta la ţară. Uneori îmi vine să 
cred că e puţin cam sucită. 


— Ar fi bine dacă aş avea şi eu aceeaşi părere, spuse 
Farrington supărat. Apoi se întoarse spre Doughton: 

— Ocupă-te, te rog, de Doris. Am uitat cu totul că mai 
aveam o întâlnire. Îi făcu lui Frank un semn aproape 
imperceptibil şi amândoi părăsiră loja. 

— Ai descoperit ceva? Întrebă Farrington când ajunseră pe 
coridor. Eşti cam neglijent pentru un bărbat care se ocupă cu 
nişte lucruri atât de importante. 

— Te referi la afacerea Tollington? Nu, domnule 
Farrington, până acum n-am putut afla nimic. De altfel nici nu- 
mi stă în fire să fac pe detectivul, să cercetez, să spionez. Pot 
scrie nuvele apreciate, dar ca detectiv nu fac două parale. E 
foarte drăguţ din partea dumitale că mi-ai încredinţat această 
sarcină dar nu-s în stare s-o... 

— Nu vorbi prostii, îl întrerupse Farrington. N-am făcut-o 
ca să fiu drăguţ, ci pentru că e în interesul meu. Trebuie să se 
afle pe undeva în ţara asta mogştenitorul milioanelor lui 
Tollington. Eu sunt unul dintre curatorii imensei sale averi şi am 
tot interesul să scap de răspundere, ştii prea bine că voi plăti 
aceluia care-l găseşte pe moştenitor suma de o mie de lire 
sterline. Apoi, privind la ceas, zise: Aş dori să mai discut totuşi 
ceva cu dumneata, ceva ce-o priveşte pe Doris. 

Stăteau pe coridorul din spatele lojilor, iar Frank se miră 
de ce alesese Farrington tocmai acel loc ca să discute cu elo 
chestiune atât de importantă şi de intimă. Sigur că Frank îi era 
recunoscător milionarului că-i încredinţase acea sarcină, cu 
toate că problema de a-i găsi pe moştenitorii necunoscuţi ai lui 
Tollington era pe-atât de grea ca şi cum ar fi fost pus de cineva 
să caute un ac într-un car cu fân. Îşi asumase însă această 
datorie pentru că avea astfel şansa de a o vedea cât mai des pe 
Doris. 

— Îmi cunoşti părerea, spuse Farrington şi se uită din nou 
la ceas. Doresc din tot sufletul să te însori cu Doris. Să ştii că-i o 
fată foarte bună şi e singura fiinţă din lume la care ţin ca şi la 
copilul meu. Datorită vocii, care îi tremura de înduioşare, puteai 
fi convins de sinceritatea vorbelor sale. Mă simt neliniştit, 
focurile acelea de revolver al căror martor involuntar am fost m- 
au făcut foarte nervos. Acum du-te înăuntru şi încearcă să-i faci 
curte lui Doris. 


Farrington îi întinse mâna. Tânărul aproape că se sperie 
când îi strânse degetele reci ca gheaţa. Farrington mai clătină o 
dată din cap, apoi spuse din mers: 

— N-o să lipsesc prea mult. 

leşi apoi în stradă unde un fluierat ascuţit al portarului 
făcu să apară imediat un taxi. 

— La „Savoy Hotel”, zise el şoferului sărind în maşină. Dar 
după cinci minute îi spuse omului de la volan: Opreşte! Vreau să 
mă dau jos aici. Plăti cu generozitate, apoi adăugă cu 
indiferenţă: Vreau să fac câţiva paşi pe jos. 

— E cam neplăcut în seara asta, răspunse politicos 
şoferul. Ar fi fost mai bine să vă fi condus până la hotel. 

Dar Farrington dispăruse deja în ceaţă. Nu după multă 
vreme se opri şi făcu semn unui alt taxi. 

Capitolul 5 

Ceaţa era la fel de deasă ca şi mai înainte. Felinarele 
răspândeau o lumină galbenă. Vânzătorul de ziare care nu 
împlinise decât jumătate din sarcina încredinţată se îndreptă în 
goană spre fluviu. Scăpă de jurnalele pe care le mai avea 
aruncându-le pur şi simplu într-o cutie de gunoi. Apoi sări în 
grabă într-un autobuz şi ajunse după o jumătate de ceas în 
Southwark. Se îndreptă către una din străzile înguste ce 
porneau din acel cartier. Aici ardeau doar câteva felinare care 
răspândeau o lumină tulbure. Băiatul o luă pe drumul întunecos 
şi plin de gropi, uitându-se mereu înapoi ca să vadă dacă nu 
cumva e urmărit. 

Ceaţa era aici parcă şi mai deasă, iar aerul era de-a 
dreptul sufocant. Cu toate că strada era îngustă, nu se puteau 
desluşi nici măcar casele. Uneori auzea câte un fluierat în 
apropierea sa; alteori îi apărea, ca o vedenie, faţa umflată a 
vreunui beţiv. Băieţandrul era însă aici ca la el acasă. Mergea cu 
iuţeală, ferindu-se de băltoacele din drum precum şi de indivizii 
pe care-i întâlnea în cale. Când dădu colţul se izbi de un bărbat 
care-l prinse cu putere în braţe. Fără să ezite, băiatul se aplecă 
şi-l muşcă de mână. Individul care-l înşfăcase începu să înjure şi- 
| lăsă să fugă - nu-l putea urmări prin ceața aceea deasă. 
Băiatul fugi până când se deschise brusc, în faţa lui, o uşă în 
pragul căreia apăru un bărbat. 

— Vino repede înăuntru! 


Băiatul se supuse ştergându-şi pe ascuns fruntea năduşită 
şi străduindu-se să-şi potolească respiraţia agitată. Camera în 
care intră avea pardoseala stricată şi murdară. Tapetul de pe 
pereţi era rupt iar aerul era stătut. Intr-un colţ se aflau o masă şi 
câteva scaune. Băiatul se aşeză pe un scaun şi se uită la 
stăpânul său care-i mai încredinţase şi cu alte ocazii astfel de 
comisioane. Ochii i se îndreptară apoi către cel care zăcea pe 
jos, cu faţa la perete, acoperit cu o manta neagră. 

— Ei, s-a făcut? Întrebă cu un accent străin omul care-l 
aşteptase. Era un bărbat slab, cu părul şi barba negre, dar cu un 
chip distins. Îşi aruncase jobenul şi mantia şi rămăsese în faţa 
băiatului îmbrăcat în hainele de seară. La butoniera fracului 
avea un buchet de violete de Parma care împrăştiau un miros 
delicat. Băiatul ştia că stăpânul său era străin, că trăia pe picior 
mare într-o casă din apropiere de Portland Place şi că-i plătea 
bine serviciile pe care i le făcea. Nu bănuia că acea casă mare 
era un hotel la care Poltavo nu achitase încă exorbitanta notă de 
plată. Băiatul povesti prin ce trecuse, insistând mai ales asupra 
întâlnirii cu individul care-l urmărise. Poltavo ascultă o vreme 
liniştit, sprijinindu-şi obrazul în palmă. Rubinul fixat pe capul 
unui şarpe de aur strălucea la inelul pe care-l purta în deget. Se 
ridică brusc de pe scaun, scoase din portofel o liră sterlină şi i-o 
dădu băiatului. 

— Asta, spuse el, arătându-i moneda de aur, e pentru 
discreţia ta. Să-ţi ţii gura, m-ai înţeles? 

Băiatul se uită cu teamă la cel care zăcea pe jos, lângă 
perete, promise că nu va spune nimănui nimic şi părăsi 
încăperea. leşind afară, răsuflă uşurat. După ce băiatul plecă, 
printr-o uşă laterală intră Farrington. Sosise doar cu câteva 
minute înaintea puştiului. 

— În sfârşit, spuse Poltavo liniştit, roţile încep să se mişte. 

Farrington clătină din cap, privindu-l pe cel care zăcea pe 
jos, nemişcat. 

— Roţile ar fi trebuit să se mişte cu mult înainte de 
noaptea asta, răspunse el cu subiînţeles. Nu e nevoie să-ţi spun 
că trebuie să fim cu foarte mare băgare de seamă. Un singur 
pas greşit, o urmă de bănuială şi totul se năruie. 

— Aşa e, ai dreptate, domnule Farrington, răspunse 
Poltavo aplecându-se spre el pentru a-i simţi mai bine mireasma 


violetelor de la butonieră. Uiţi însă un lucru: eu nu cunosc 
clădirea aceea misterioasă... 

Făcu o pauză uitându-se insistent la Farrington. Pe buze îi 
flutura un zâmbet ironic. Accentul străin cu care vorbea 
conferea vocii sale o nuanţă de căldură. 

— Adevărul este, continuă el, că eu nu cunosc niciunul 
dintre planurile dumitale. 

Purtarea sa era una plină de respect, vorbea calm, deşi 
răsuflarea sa uşor gâfâită dovedea că era totuşi foarte nervos. 

Farrington îşi schimbă poziţia pe scaun. 

— E vorba de nişte probleme financiare, zise el nepăsător. 

— Să ştii că în afară de bani mai sunt şi alte probleme 
importante, ripostă Poltavo. Văd, de pildă, că mâna dreaptă a 
dumitale este băgată într-o mănuşă mult mai mare ca cea 
stângă, ceea ce înseamnă că este înfăşurată într-un bandaj. 
Pentru un milionar, te porţi cam bizar şi ai o atitudine care dă de 
bănuit. 

— Taci, şopti cu spaimă Farrington. 

Făcându-se că nu-i observă teama, Poltavo - punând o 
mână pe braţul lui Farrington - continuă: 

— Îmi permiţi să-ţi dau un sfat? Ar trebui să ai mai multă 
încredere în mine. Te asigur că nu am nici un interes personal. 
Sunt însă ferm convins că ai mare nevoie de ajutor, ţi-am mai 
spus că am căpătat o oarecare experienţă lucrând la redacţia 
unui ziar. Trăiesc, şi încă foarte bine, datorită ascuţimii minţii 
mele. La urma urmei, sunt contele Poltavo, ce dracu! Când te-ai 
dus astă-seară la teatru ţi s-a comunicat că T B. Smith te filează 
şi că tot teatrul e împânzit de agenţi. Ei bine, află că datorită 
mie ţi s-a comunicat acest lucru, ţi-am dovedit nu numai că 
eram pe deplin informat de ceea ce urma să întreprindă poliţia, 
ci şi că ştiam cu exactitate unde te vei duce. 

Se uită apoi ostentativ prin odaie şi privirea îi rămase 
aţintită asupra mortului acoperit de manta. 

— Eşti un om interesant, Poltavo, răspunse Farrington 
uitându-se la ceas. Hai cu mine la teatru... Vom mai discuta pe 
drum... Poate că-l vom provoca pe Smith, spuse el râzând. Dar, 
redevenind deodată serios, adăugă uitându-se la mortul de pe 
podea: Am pierdut azi un prieten foarte bun. Dacă ţii atât de 
mult, ai putea să-l înlocuieşti. Te pricepi cumva şi la mecanică? 


— Sunt licenţiat al şcolii politehnice din Padova, răspunse 
cu modestie Poltavo. 

Capitolul 6 

La ora zece, în timp ce cortina se lăsă după sfârşitul 
primului act, lady Dinsmore întoarse capul şi întinse mâna 
primului dintre cei doi bărbaţi care intraseră în lojă. 

— Dragă conte, sunt foarte supărată pe dumneata. Nu 
cumva din cauza dumitale a plecat Gregory atât de grăbit mai 
adineauri? 

— |mi pare rău, doamnă, răspunse el. Avea un fel aparte 
de a-l privi pe cel din faţa sa, ca şi cum ar fi vrut să-i pătrundă 
până în cele mai tainice cute ale sufletului. Era un ascultător plin 
de răbdare şi această trăsătură a firii sale îi atrăsese simpatia 
societăţii în care pătrunsese. Înainte de a mă condamna, 
continuă el, îngăduiţi-mi, lady Dinsmore, să vă cer scuze pentru 
întârzierea mea. 

— Eşti incorigibil, conte; dar, rogu-te, ia loc! O cunoşti pe 
nepoata mea? Dar pe domnul Doughton? Să ştii că e un tânăr 
de mare viitor. 

Contele se înclină, apoi se aşeză lângă lady Dinsmore. 
Frank, care dăduse cu răceală din cap, îşi continuă conversaţia 
cu Doris. 

— Ei, de ce-ai întârziat? Îl luă la rost lady Dinsmore. 

— Am avut de făcut o treabă urgentă şi neplăcută la care 
a trebuit să fie de faţă şi domnul Farrington. 

— Chestiunile legate de afaceri nu mă interesează, 
răspunse lady Dinsmore. Gregory Farrington nu ştie să 
vorbească decât despre afaceri. Când stătea la mine, trimitea 
tot timpul telegrame sau descifra telegramele cifrate pe care le 
primea. Nu aveam linişte nici noaptea din pricina lui. Aşa că, 
sătulă până peste cap de extravaganţele dumnealui, i-am pus în 
vedere să se mute la hotel. 

Poltavo se uită la Farrington ca şi cum abia acum ar fi 
observat felul curios de a fi al acestuia. 

— Cum o duce cu sănătatea? Întrebă el încet. 

— Bănuiesc că nu grozav, dar am impresia că-şi foloseşte 
indispoziţia numai ca să nu ia parte la discuţia noastră. De altfel 
nici muzica nu-l prea încântă. Doris e foarte necăjită din pricina 
lui de când a observat că nu se simte prea bine. Fata îşi iubeşte 
mult unchiul... Nu ştiu dacă ţi-am spus, dar Doris este fiica 


surorii mele. Gregory Farrington a fost frate cu tatăl ei, deci 
după cum vezi, suntem rude. 

Poltavo se uită la Doris. Fata stătea cu mâinile în poală, 
privind cu indiferenţă la publicul din jur ca şi cum s-ar fi gândit 
la cu totul altceva. Voioşia ei de altădată părea s-o fi părăsit, 
fiindcă acum, contrar felului ei de a fi, era posomorâtă şi tăcută. 

— Nepoata dumneavoastră e într-adevăr superbă, zise 
încet Poltavo. 

Un accent ciudat din vocea contelui o determină pe lady 
Dinsmore să-l privească cu atenţie. Dar contele îi susţinu 
privirea. 

— Îmi îngăduiţi să vă întreb dacă e cumva logodită cu 
tânărul Frank? Vă rog să mă credeţi că nu întreb din simplă 
curiozitate, zise el şoptit. 

— Din păcate, răspunse lady Dinsmore, eu nu mă prea 
bucur de încrederea ei. E genul de fată care nu cere sfatul 
nimănui. Apoi, după o scurtă pauză, adăugă şovăind: Să ştii însă 
că nu-i placi! Îmi pare rău că poate te mâhnesc, dar asta e 
situaţia! 

— Mi-aţi face un serviciu într-adevăr prietenesc dacă mi- 
aţi putea spune de ce nu-i sunt pe plac, spuse Poltavo. 

Lady Dinsmore zâmbi. 

— Voi face chiar mai mult decât atât. Am să-ţi ofer ocazia 
s-o întrebi singur, zise lady Dinsmore atingând cu evantaiul 
umărul lui Frank. 

— Nu vrei să stai puţin de vorbă cu mine, tinere ziarist? Aş 
vrea să ştiu ce urmăreşte redactorul şef al ziarului la care lucrezi 
difuzând tot mai des ştiri despre pregătirile de război ale 
Germaniei. O să ne dea peste cap sezonul atât de plăcut de la 
Baden-Baden! 

Poltavo se ridică de pe scaun şi ocupă imediat locul rămas 
liber lângă fată. La început fu o tăcere penibilă, dar Poltavo nu 
se dădu bătut cu una, cu două. 

— Domnişoară Grey, începu el, mătuşa dumitale a fost 
deosebit de amabilă oferindu-mi prilejul să te întreb ceva. 

Doris îl privi mirată şi, în acelaşi timp, intrigată. 

— Dacă nu ţi-a putut răspunde ea la întrebare, atunci cum 
crezi, domnule, că-ţi voi putea răspunde eu? 

— Întrebarea te priveşte pe dumneata! 


— Dragă domnule Poltavo, vreau să fiu sinceră cu 
dumneata. Persoana dumitale nu mă interesează câtuşi de 
puţin. Am aflat că dumneata nu spui niciodată ce crezi şi nu 
crezi niciodată ce spui. 

— Lartă-mă, domnişoară Grey, dar constat că nu mă 
cunoşti deloc. Eu cred întotdeauna ce spun şi mai ales când 
vorbesc cu o persoană ca dumneata. Dar să spun chiar tot ce 
cred, să-mi dau în vileag visurie, năzuinţele... Să-mi întorc 
sufletul pe dos şi să-l expun ca pe un buzunar în faţa oamenilor, 
asta nu, n-am s-o fac nicicând! Spune-mi te rog, domnişoară, te- 
am ofensat cu ceva? Sau îţi displace persoana mea? 

Poltavo vorbea cu multă căldură şi sinceritate, numai că 
fata era cu gândurile în altă parte. Ochii săi mari şi albaştri îl 
priveau cu răceală. Timp de o clipă, chipul ei aduse cu cel al lui 
Farrington. 

— Asta-i întrebarea pe care voiai să mi-o adresezi? 
Contele se înclină în tăcere. 

— Atunci am să-ţi răspund, spuse ea pe un ton iritat. Află 
domnule, că într-adevăr nu-mi placi! Te rog să mă ierţi că ţi-o 
spun fără ocolişuri, dar chipul enigmatic al dumitale îmi inspiră o 
vădită antipatie. Există în dumneata ceva întunecat şi mi-e 
grozav de teamă de influenţa dumitale asupra unchiului meu. 
Nu-l cunoşti decât de o săptămână şi totuşi ai cutezat să-i ceri 
să-ţi dea mâna mea. Scuză-mă că ţi-o spun, dar asta mi se pare 
pur şi simplu o impertinenţă. Ai petrecut astăzi aproape trei 
ceasuri cu unchiul meu... 

— Nu doresc altceva decât să-ţi fiu aproape în ziua în care 
vei avea nevoie de mine, spuse el încet, şi te rog să mă crezi că 
ziua aceea va veni curând! 

— Vorbeşti serios? Intrebă ea îngrijorată. El dădu afirmativ 
din cap. 

— Adevărul e că am nevoie de cineva cu care să mă 
sfătuiesc, dar din păcate nu am încredere în dumneata. Mă 
chinuie frica, îmi trec prin minte tot felul de gânduri... Totuşi, 
pot să te întreb ceva? Vreau să ştiu însă dacă-mi vei răspunde 
sincer şi cinstit. 

— Da, îţi voi răspunde sincer şi cinstit. Îţi voi spune 
adevărul indiferent despre ce ar fi vorba. 

— Bun! Atunci spune-mi... Doctorul Fall e prietenul 
dumitale? 


— Dimpotrivă. E cel mai înverşunat duşman al meu. Habar 
n-avea cine era acel Fall, dar situaţia în care se afla justifica 
minciuna. De altfel Poltavo putea să mintă cu o nemaipomenită 
uşurinţă. 

— Dar pe Gorth îl cunoşti? 

El negă dând energic din cap. Fata răsuflă uşurată. 

— Ce legătură este între dumneata şi unchiul meu? Eşti 
prieten cu el? Vorbi foarte încet, dar se uită fix în ochii lui ca şi 
cum de răspunsul său ar fi depins totul. Poltavo ezită. 

— E greu de spus. Dacă unchiul dumitale nu s-ar afla sub 
influenţa doctorului Fall, aş putea spune că mi-e prieten. Vorbea 
la nimereală sub imboldul momentului. Pot să te întreb, 
domnişoară Doris, cum a făcut unchiul dumitale cunoştinţă cu 
Fall ăsta? Poltavo pusese această întrebare ca şi când ar fi ştiut 
totul şi nu i-ar mai fi rămas decât acest lucru. 

— Nu ştiu precis, răspunse fata. Pe doctorul Fall îl 
cunoaşte de mult. Nu stă în oraş, iar noi nu-l vedem decât foarte 
rar. El este... Doris şovăi din nou. Fall are o meserie foarte grea: 
este medic de nebuni. 

— N-ai putea să-mi povesteşti mai în amănunt? 

— Nu cumva îţi plac bârfele? Spuse ea zâmbind ironic. Dar 
redevenind imediat serioasă, continuă: Eu personal nu pot să-l 
sufăr. Dar unchiul meu Gregory spune că n-am dreptate; că Fall 
este un om liniştit şi serios care vorbeşte foarte puţin. Adevărul 
este că de câte ori îl văd am o senzaţie ciudată: parcă aş dansa 
tango cu un sfinx. 

Poltavo izbucni în râs. 

— O să ai în curând ocazia să-l vezi şi-mi vei da dreptate. 

— Şi Gorth? El cum e? 

— El e om de rând. Are o mutră de criminal. Se pare însă 
că l-a slujit cu credinţă vreme îndelungată pe unchiul meu. 

— Ce legătură e între doctorul Fall şi unchiul dumitale? ÎI 
tratează ca pe egalul său? 

— Desigur. Doctorul e un gentleman şi face parte din 
înalta societate. De altfel cred că e şi foarte bogat. 

— Dar Gorth? Care sunt relaţiile domnului Farrington cu 
Gorth? 

Îl interesa în mod deosebit acest lucru întrucât el urma să- 
i ia locul. Îşi aduse brusc aminte de mortul care zăcea în 
cămăruţa aceea sordidă dintr-o mahala a Londrei. 


— Mi-e greu să vorbesc despre relaţiile dintre Gorth şi 
unchiul meu. Uneori îl tratează ca pe egalul său, alteori se 
supără cumplit pe el. Adevărul e că Gorth e un om pur şi simplu 
hidos. Ţi-a căzut vreodată în mână ziarul Bârfa? 

Poltavo recunoscu, spuse că citise mai mult ca să se 
distreze unele articole scandaloase publicate acolo. 

— Ei bine, asta e lectura de predilecție a lui Gorth. Unchiul 
nu îngăduie ca foaia asta abjectă să intre în casa lui, dar ori de 
câte ori îl vezi pe Gorth, care-l aşteaptă de obicei pe unchiul 
Gregory în bucătărie, poţi fi sigur că vei găsi şi Bârfa lângă el. 
Face un haz nebun când citeşte lucrurile acelea imunde tipărite 
acolo! Unchiul se supără rău când îl prinde cu acest ziar... 

Întorcând uşor capul, Poltavo îl văzu pe Farrington care 
nu-l slăbea din priviri. Milionarul părea aproape furios, 
întorcându-se brusc spre el, Poltavo spuse: 

— Ce aspect plăcut oferă publicul unui teatru londonez! 
Nu-i aşa, domnule Farrington? 

— Da, răspunse scurt milionarul. 

— O mulţime de oameni celebri, spuse Poltavo. 

— Da, fu de acord Farrington; i-am recunoscut pe toţi. 
Numai pe doamna aceea din loja de lângă scenă n-am putut s-o 
zăresc deloc. Se ascunde tot timpul în fundul lojei. O fi vreo 
polţistă, spuse el râzând. 

Între timp Frank Doughton, doamna Dinsmore şi nepoata 
sa începură o discuţie foarte animată. 

— Poltavo, spuse Farrington încet, trebuie să ştiu cine e 
femeia aceea... Am motivele mele, crede-mă... 

Orchestra executa un intermezzo, luminile se stinseseră şi 
zarva din teatru se potolise. Cortina se ridicase pentru actul al 
doilea. Câţiva spectatori se aşezară mai comod ca să poată 
vedea cât mai bine scena. Apoi foiala încetă. Dar brusc, din loja 
din faţă, unde se afla femeia pe care Farrington nu izbutise s-o 
identifice, ţâşni un fulger scurt şi se auzi o detunătură. 

— Dumnezeule! Rosti Farrington dându-se speriat înapoi. 

De la parter răsunară glasuri speriate: „Aprindeţi luminile! 
Aprindeţi luminile!” Smith, care auzise şi el detunătura 
revolverului, ieşi pe coridor. Se îndreptă spre loja cu pricina, dar 
loja era goală. Alergă apoi în hol, însă nu văzu nici ţipenie de 
om. Dar uşa folosită în caz de incendiu era larg deschisă şi prin 
ea intra ceața în valuri groase. Smith ieşi imediat în stradă. 


Uitându-se într-o parte şi în alta, scoase un fluierat strident. Un 
gardian care apăruse imediat îi raportă că nu văzuse pe nimeni 
ieşind. Smith intră din nou în teatru şi se îndreptă spre loja lui 
Farrington unde-i găsi pe toţi foarte îngrijoraţi. 

— Unde e domnul Farrington? Îl întrebă el pe Poltavo. 

— A plecat, răspunse acesta ridicând din umeri. A fost însă 
aici când s-a tras cu revolverul. Arma a fost îndreptată spre loja 
asta! Uitaţi-vă unde a pătruns glonţul! Şi-i arătă gaura din 
peretele din fund al lojei acoperit cu panouri strălucitoare. Când 
s-au reaprins luminile, Farrington nu mai era. Asta-i tot. Mai mult 
nu vă putem spune pentru că nu ştim! 

— N-avea pe unde să plece! Spuse Smith. Tot teatrul e 
înconjurat de poliţişti, iar eu am în buzunar un mandat de 
arestare. 

Doris scoase un țipăt scurt. Era palidă şi tremura. 

— Vreţi să-l arestaţi pe unchiul Gregory? Intrebă ea cu 
glasul pierit. De ce, ce-a făcut? 

— O spargere la vamă împreună cu un oarecare Gorth, 
precum şi o crimă. 

— Gorth! Strigă Doris. Dacă cineva are vreo vină, apoi 
numai Gorth e vinovatul! 

— Nu vorbiţi aşa despre un mort, domnişoară, spuse 
Smith. În timpul spargerii, Gorth a fost rănit atât de grav încât 
se pare că a murit. Poate că-mi poţi da dumneata, domnule 
Poltavo, mai multe amănunte? 

Dar contele îşi frânse disperat mâinile. 

Smith ieşi din nou pe coridor unde descoperi o uşă folosită 
doar în caz de pericol. Încercă uşa, dar era încuiată. Pe podea 
însă găsi o mănuşă, iar pe uşă văzu amprenta unei mâini 
însângerate. 

Nici o urmă însă de Farrington. 

Capitolul 7 

Două zile mai târziu, la ora zece dimineaţa, Frank 
Doughton îşi parcă automobilul în faţa sediului ziarului Evening 
Times. Timp de câteva clipe trase cu putere în piept aerul 
primăvăratic al lunii martie. Ceaţa din ultimele zile dispăruse. 
Dintr-o florărie venea mireasma proaspătă a liliacului. Urcă 
repede scara, suind câte trei trepte deodată. 

— A venit şeful? Îl întrebă pe redactorul de serviciu care 
se uită mirat întâi la el, apoi la ceas. 


— Nu, n-a venit încă. Dar ce-i cu dumneata la ora asta? 

— Nimic. Am plecat azi mai devreme. 

După ce-şi aruncă pălăria pe un birou se aşeză şi citi ştirile 
primite. Gândurile îi fugeau însă mereu la dispariţia lui 
Farrington. Prima foaie care-i căzu în mână era ediţia de 
dimineaţă a unui ziar concurent. După ce se uită în grabă la 
titlurile din pagina întâi, sări ca ars de pe scaun, scoțând un 
strigăt. Se albise, iar mâna în care ţinea ziarul îi tremura de 
spaimă. 

— Dumnezeule mare! Făcu el. Colegul se întoarse spre el. 

— Farrington... Spuse Frank răguşit; Farrington s-a 
sinucis... 

— Ah, ştiam! Am dat şi noi o ştire în legătură cu asta. L-ai 
cunoscut? Întrebă celălalt curios. 

Doughton se uită lung la el. 

— Am fost cu el la teatru în seara când a dispărut... 

Amicul şuieră printre dinţi. Luânu-şi pălăria de pe birou, 
Frank spuse: 

— Trebuie să mă duc s-o văd pe Doris. S-ar putea să aibă 
nevoie de mine. 

Colegul său îl privi plin de compătimire. 

— Dacă aş fi în locul dumitale, eu m-aş duce la Brakely 
Square; poate că între timp chestiunea s-a lămurit. Poate că s-a 
înţeles greşit. N-ai văzut că nu i s-a găsit cadavrul? 

Frank deja nu-l mai asculta. leşind repede în stradă, opri 
un taxi; dată fiind starea de surescitare în care se afla, nu era în 
stare să conducă. Se opri mai întâi la biroul lui Farrington, unde 
avu o scurtă discuţie cu secretarul acestuia. Omul primise o 
scrisoare de la Farrington în care acesta declara că se săturase 
de viaţă şi că se hotărâse să-şi pună capăt zilelor. 

— Dar de ce, pentru numele lui Dumnezeu? Întrebă Frank. 

— Dragă domnule Doughton, spuse secretarul, Farrington 
fusese considerat până mai ieri un multimilionar. Dar ieri, 
cercetându-i-se registrele, s-a constatat că în ultimele 
săptămâni a pierdut la Bursă sume uriaşe. Aproape tot ce avea. 
Aşa că nu e de mirare ca într-un moment de disperare să-şi 
pună capăt vieţii. Din păcate noi n-am avut nici o idee despre 
tranzacţiile sale. 


Frank se uită la el fără a-l înţelege. Cum, secretarul vorbea 
despre Farrington care cu o săptămână în urmă îi povestise cum 
sporise averea nepoatei sale la un milion de lire? 

— Mă tem să nu îmi pierd minţile, spuse el. Farrington nu 
era omul care să-şi ia singur viaţa! 

— Lumea nu ştie încă, dar dumitale, ca prieten al 
defunctului, pot să-ţi spun. Cu ducerea la bun sfârşit a acestui 
caz a fost însărcinat comisarul Smith. Bănuiesc că va avea 
nevoie şi de adresa dumitale. Dacă din întâmplare mai afli ceva, 
ţine-mă şi pe mine la curent. 

— Smith este un poliţist foarte destoinic. 

Spunând acestea, Frank plecă în grabă îndreptându-se 
către Doris. 

Fu primit de lady Dinsmore care purta o rochie de casă. 

— E foarte drăguţ din partea dumitale că ai venit atât de 
repede! Ai auzit vestea, nu? 

— Doris ce face? 

Clătinând din cap, doamna Dinsmore se aşeză într-un 
fotoliu. 

— Sărmana de ea! Nu plânge, dar este împietrită. N-a vrut 
să creadă până ce n-a văzut scrisoarea lui Farrington. După cea 
citit-o, a leşinat. 

Lady Dinsmore îşi şterse ochii cu batista. 

— Doris a trimis după Poltavo. Frank se uită nedumerit la 
ea. 

— De ce a făcut asta? 

— Nici eu nu ştiu, răspunse lady Dinsmore oftând. O fi 
crezut că Poltavo ştie ceva, că Gregory a fost omorât, sau că 
cine ştie ce i s-a întâmplat. O fi înşelat pe cineva... 

— Îmi pare rău, dar nu pot fi de acord cu dumneavoastră. 
Aşa cum îl ştiam eu pe Farrington, ori a fost omorât, ori s-a 
sinucis. 

— Frank, dumneata chiar crezi că e mort? Intrebă ea încet. 

Frank se uita la ea uluit. 

— Cum adică? Credeţi că pierderea averii l-a făcut să îşi 
piardă minţile? 

— Ei bine, ca să fiu sinceră cu dumneata, eu cred că-i tot 
atât de mort cum suntem noi doi, şopti lady Dinsmore. Avem 
vreo dovadă? Doar amărâta aia de scrisoare prin care ne 
înştiinţează că s-a săturat de viaţă şi că s-a hotărât să moară. 


Nu ţi se pare ciudat? Aşa cum îl ştiu eu, cred că ăsta-i ultimul 
lucru la care s-ar fi gândit. Gregory nu prea avea obiceiul să 
spună adevărul şi cu atât mai mult despre locurile unde se 
ascundea din când în când. Nu, crede-mă, „dragul” meu cumnat 
nu e mort. Dacă susţine acest lucru, înseamnă că are motivele 
lui s-o facă. Sunt ferm convinsă că trăieşte şi că se ascunde pe 
undeva. 

— Dar din ce cauză? Întrebă mirat tânărul. 

Uşa de la capătul coridorului se deschise încet. Frank trase 
o secundă nădejdea că-l va vedea apărând pe Farrington. Dar 
cea care intră fu Doris. Rămase o clipă nemişcată uitându-se la 
Frank, fără să-l vadă. Îmbrăcată într-o rochiţă albă, cu părul 
legat cu o panglică albă, părea o fetiţă speriată şi neajutorată. 
Era foarte palidă şi după cearcănele pe care le avea se vedea că 
nu dormise toată noaptea. Frank îi ieşi în întâmpinare şi-i luă 
mâna strângându-i-o cu căldură în mâinile sale. Doris se uită 
lung la el, buzele îi tremurară, apoi izbucni într-un hohot lung de 
plâns, aruncându-se în braţele tânărului şi punându-şi capul pe 
umărul său. 

— Nu plânge, iubita mea, îi spuse el strângând-o uşor în 
braţe. 

Abia acum îşi dădu seama Frank cât îi era de dragă 
această fată. Ea îşi ridică spre el ochii săi mari şi înlăcrimaţi. 

— Cât eşti de bun cu mine, Frank, şopti ea. Sub privirea lui 
caldă, roşi uşor, apoi se desprinse din braţele sale şi se aşeză pe 
un scaun. 

Lady Dinsmore se apropie de ea şi-i înconjură umerii cu 
braţele. 

— La loc, Frank, nu sta în picioare. Aş vrea să stăm puţin 
de vorbă şi să-mi exprim încă o dată convingerea fermă că 
Gregory trăieşte. 

Doris privi gânditoare către Frank. 

— Ai mai aflat ceva? 

— N-am avut când. Văd că Scotland Yard-ul se ocupă de 
aceste treburi şi comisarul Smith şi-a asumat sarcina să le 
clarifice. 

Fata îşi acoperi faţa cu mâinile. 

— Smith, spuse ea, a declarat ieri la teatru că voia săl 
aresteze pe unchiul meu. Cât de dubioase mi se par toate 


aceste lucruri şi cât mă înspăimântă! Sărmanul meu unchi, oare 
îmi va fi dat să-l mai văd vreodată? Începu din nou să plângă. 

În acel moment un servitor aduse o scrisoare. 

— Trebuie să fie de la Poltavo, spuse lady Dinsmore 
încruntându-se. 

Doris se repezi, luă plicul, scoase scrisoarea din el şi, după 
ce citi cele scrise, scoase un strigăt de bucurie. Faţa sa palidă 
prinse culoare, buzele i se întredeschiseră, toată fiinţa sa 
exprima o nădejde nebună dacă nu cumva chiar o certitudine. 
După ce isprăvi de citit, îndoi scrisoarea, o băgă la loc în plic şi 
părăsi odaia fără să sufle o vorbă. Frank se uită după ea cu 
uimire. Pălise de mânie, dar mai ales de gelozie. Lady Dinsmore 
se ridică în grabă. 

— Aşteaptă-mă puţin aici, Frank, zise ea şi se duse după 
nepoată-sa. 

Frank începu să se plimbe distrat prin odaie. Ce putea să 
conţină scrisoarea aceea care s-o înveselească într-atât? Nu 
cumva o fi fost vreo declaraţie de dragoste din partea cuiva? 

Între timp servitorul, care intrase neobservat, tuşi uşor. 

— Lady Dinsmore vă roagă s-o scuzaţi. A spus să vă 
transmit că o să vă caute ea mâine. După care îl conduse pe 
Frank până la uşă. 

Dar tânărul înţepeni în prag, deoarece în clipa în care 
dădea să iasă dădu nas în nas cu Poltavo. Contele îl salută grav. 

— Tristă afacere! Spuse el. Cum a suportat domnişoara 
Grey lovitura? 

— Scrisoarea dumitale a înviorat-o brusc! 

— Scrisoarea mea? Întrebă mirat Poltavo. Dar eu nu i-am 
scris nici o scrisoare. Vezi doar că vin personal să mă 
interesez... 

Dar Frank nu-l crezu. Îşi puse pălăria şi coborî atât de 
furios scările încât fu cât pe-aci să se ciocnească cu un domn 
care tocmai urca, surâzând. 

— Ah, domnul Smith, spuse Frank. Aveţi cumva noutăţi? 

Polițistul se uită lung la el. 

— Da. Poliţia fluvială a găsit în Tamisa trupul unui om în 
ale cărui buzunare se află o mulţime de lucruri de-ale lui 
Farrington. 

— Deci e adevărat că s-a sinucis! 


— Dacă un om, înainte de a se arunca în apă, spuse 
Smith, poate să-şi taie singur capul, atunci înseamnă că 
Farrington s-a sinucis; trupul pe care l-am găsit nu are cap. Dar 
pentru că de când trăiesc n-am mai auzit despre o astfel de 
minune sunt foarte sceptic în ceea ce priveşte moartea lui 
Farrington. 

În staţia Waterloo tocmai sosise un tren din care coborî un 
bărbat înalt şi zvelt. Dacă te uitai însă mai de aproape la el, 
vedeai că nu era chiar atât de tânăr cum ari fi părut la prima 
vedere. Părul îi încărunţise pe la tâmple, iar în jurul gurii avea 
câteva riduri. Faţa sa arsă de soare dovedea că fusese de 
curând într-un loc cu climă caldă. Stând în faţa gării, nu se putea 
decide dacă să ia un taxi sau să meargă pe jos spre a-şi primeni 
plămânii cu aerul curat de afară, deoarece trenul fusese plin 
ochi. În timp ce stătea căzut pe gânduri, de el se apropie o 
limuzină al cărui şofer îl salută cu condescendenţă. 

— Dacă tot ai apărut, zise el surâzând, du-mă la Metropol. 

Deschise uşa maşinii şi tocmai dădea să se urce când 
simţi o mână atingând-o pe a lui. Dându-se un pas înapoi, văzu 
înaintea lui chipul simpatic şi ochii cenuşii ai comisarului Smith, 
care-l privea distrat. 

— Eu aş zice să te urci în maşina mea, zise Smith, 
zâmbind. 

După ce aruncase o privire asupra noului venit, şoferul cel 
amabil o şterse englezeşte. 

— La loc, doctore Goldworthy, îi spuse Smith. Ai scăpat ca 
prin urechile acului. Era cât pe-aci să fii răpit. 

Smith îl conduse pe medic la Scotland Yard şi după o 
convorbire mai îndelungată, află povestea unui oarecare George 
Doughton care murise în braţele doctorului Goldworthy, precum 
şi pe cea a unei casete pline cu scrisori pe care doctorul trebuia 
s-o înmâneze doamnei Constance Dex. Polițistul mai află şi 
modul cum i se adusese la cunoştinţă acestei femei moartea 
fostului ei logodnic. 

— Îţi mulţumesc, domnule doctor, spuse Smith. Cred că 
abia acum am înţeles în sfârşit despre ce e vorba. 

Capitolul 8 

În ziua următoare descoperirii cadavrului lui Farrington, 
domnul T. B. Smith se afla în biroul său, prin ferestrele căruia 
putea vedea tot Brakely Square. Tocmai îşi terminase dejunul 


frugal când servitoul îi aduse cartea de vizită a doamnei 
Constance Dex. 

— Pofteşte-o pe doamnă înăuntru, George, spuse el sec. 

Doamna Dex intră ţanţoşă în birou. „E o femeie deosebit 
de frumoasă, îşi spuse polițistul, deşi pare să fie puţin cam 
dură”. 

Doamna avea într-adevăr un ten minunat, ochi migdalaţi 
şi trăsături fine. Nu părea să aibă mai mult de treizeci de ani. 
Era îmbrăcată foarte elegant, însă fără ostentaţie. Polițistul o 
pofti să ia loc pe scaunul din faţa biroului. 

— Luaţi loc, vă rog... 

— Tare mi-e teamă, dragă domnule Smith, că mă vei 
socoti drept o persoană care vine pe capul dumitale când ai 
atâta de lucru. Dar am ţinut să-ţi vorbesc neapărat despre unele 
întâmplări ciudate petrecute în ultimele zile. M-am întors azi în 
oraş şi... 

— Spuneţi-mi, doamnă, domnul Farrington a fost sau nu 
prietenul dumneavoastră? 

— Am fost vreme îndelungată prieteni foarte buni, 
răspunse ea. Era un om deosebit şi plin de calităţi. 

— Spuneţi-mi, nepoata lui a fost acum câteva zile în vizită 
la dumneavoastră? 

— Da, a participat la un bal pe care l-am dat, apoi a 
dormit la mine. După bal, eu m-am întors la Great Bradley, iar 
de atunci n-am mai avut prilejul s-o văd. Domnule Smith, am 
aflat că deţii un mic flacon de parfum care-mi aparţine. 

— Da. Am găsit flaconul în curtea lui Farrington în noaptea 
când au fost ucişi cei doi italieni în Brakely Square. 

— Şi ce concluzie ai tras, domnule Smith, dacă nu sunt 
prea indiscretă? 

— Că dumneavoastră, doamnă, v-aţi aflat în noaptea 
aceea în casa domnului Farrington, răspunse Smith fără 
menajamente. Lady Constance, propun să fim cât se poate de 
sinceri. Eu presupun că atunci când s-a tras cu arma, 
dumneavoastră nu vă aflaţi în casă. Când aţi auzit detunăturile 
aţi intrat totuşi în casă, apoi, după o vreme aţi prăsit locuinţa, 
ieşind prin spatele ei. Cred că vă daţi seama că nu m-am 
mulţumit doar cu ceea ce descoperisem atunci acolo. 
Continuându-mi cercetările în dimineaţa următoare, am văzut 
urmele paşilor dumneavoastră. Uşa din spatele casei dă într-o 


stradă lăturalnică. Într-un garaj aflat acolo am văzut patru 
maşini, dar niciuna nu avea cauciucuri ca cele ale căror urme le 
observasem. Deci, după părerea mea, lucrurile s-au petrecut 
cam aşa: auzind ceva din discuţia purtată de cei doi în faţa 
casei, aţi ieşit afară spre a vă lămuri despre ce anume era 
vorba. După ce s-a terminat totul v-aţi urcat în maşina 
dumneavoastră şi aţi plecat. 

— Eşti poliţist sau ghicitor? Întrebă mirată doamna 
Constance. Altceva ce-mi poţi spune? 

— In afară de faptul că aţi condus singură maşina, nimic, 
răspunse Smith. 

— Imi pare foarte rău, dragă domnule Smith, că ai fost 
nevoit să te duci la Great Bradley ca să afli că-mi conduc 
singură maşina, lucru pe care îl ştiu toţi cunoscuţii mei. 

Da, urmele pe care le-ai văzut erau ale maşinii mele. 

— N-am aflat aceste amănunte ducându-mă la Great 
Bradley, răspunse Smith surâzând. Aş fi totuşi curios să ştiu ce- 
aţi căutat atunci în casa lui Farrington. Nu-mi închipui că 
dumneavoastră i-aţi fi ucis pe cei doi bărbaţi. Am destule dovezi 
că focurile de revolver n-au fost trase din casa lui Farrington. 

— Şi dacă ţi-aş spune că în noaptea cu pricina n-am ieşit 
din casă fiindcă aveam musafiri? 

— Dacă aţi susţine aşa ceva v-aţi contrazice. Nu mi-aţi 
spus mai adineauri că aţi ieşit din casă? Or, drumul pe care l-aţi 
făcut a fost pentru dumneavoastră, după câte îmi pot da seama, 
de o importanţă capitală. 

Lady Constance privi în altă parte, căzută pe gânduri. 

— Ei, dragul meu domn Smith, spuse ea întorcându-se 
deodată spre el, ţi-aş putea povesti multe lucruri pe care nu le 
ştii! Motivul pentru care am venit de la Great Bradley a fost 
faptul că unul dintre cei care l-au cunoscut îndeaproape pe 
logodnicul meu se întorsese din Africa şi-mi adusese nişte 
scrisori. 

Din cauză că vocea începuse să-i tremure, Smith era sigur 
că femeia spune adevărul, oricât de bună actriţă ar fi fost. 

— Trebuia să-l găsesc cu orice preţ pe acel bărbat, declară 
lady Constance, cu toate că nu doream să se afle acest lucru. 

— Mă văd nevoit să vă întrerup, spuse Smith. Domnul 
despre care vorbiţi este doctorul Thomas Goldworthy, reîntors 
de curând dintr-o expediţie în Congo unde s-a ocupat 


îndeaproape de boala somnului. Varianta dumneavoastră nu 
prea corespunde cu faptul că doctorul a venit de fapt la Great 
Bradley cu o noapte înaintea celei în care a avut loc balul dat de 
dumneavoastră. A stat de vorbă cu dumneavoastră fiindcă 
adusese cu sine o casetă de lemn pe care o scosese de la Vamă 
şi pe care doi indivizi încercaseră să i-o fure. Deci doctorul 
Goldworthy a adus cu sine caseta la Great Bradley după ce vă 
telegrafiase că va veni acolo. Aţi stat de vorbă cu el apoi după 
discuţia avută, dumneavoastră v-aţi întors la Londra ca să daţi 
acel bal. Imi pare sincer rău doamnă, dar memoria vă joacă 
feste. 

Lady Constance se uită la el într-un mod provocator. 

— Ce urmăreşti, domnule Smith? Cred că nu mă 
învinuieşti de asasinarea celor doi nenorociţi! Nu mă poţi acuza 
că l-am omorât pe Farrington! Deşi ştii foarte multe despre mine 
şi despre trecutul meu, e bine să mai afli unele amănunte. 
Domnule Smith, cu mulţi ani înainte, am fost logodită cu un 
bărbat pe care-l iubeam cu patimă şi care se numea George 
Doughton. 

— Da, exploratorul, zise Smith. 

— Dar tocmai când mă aşteptam mai puţin, el a plecat 
brusc din ţară, rupând logodna fără să-mi spună nimic. Toate 
scrisorile şi telegramele mele au rămas fără răspuns, şi toate 
încercările de a lua legătura cu el cât timp s-a aflat în Africa n- 
au avut nici un rezultat. Vreme de patru ani n-am primit nici un 
rând de la el, nici o explicaţie a ciudatului său comportament. 
Tocmai când mă aşteptam mai puţin am primit vestea că a 
murit în urma unui atac violent de friguri. Doctorul Goldworthy 
mi-a explicat că George fusese otrăvit de un individ care avea 
tot interesul să-l ucidă... 

Vocea femeii tremura atât de tare încât Smith se temu să 
nu izbucnească în lacrimi. 

— De atunci îl văd mereu în faţa ochilor. Femeile de vârsta 
mea uită greu dragostea, domnule Smith, şi iubirea jignită şi 
rănită a trezit în mine toate patimile şi mai ales toată ura de 
care e în stare sufletul unei femei năpăstuite pe nedrept, căci 
abia acum am aflat că George a plecat atunci distrus sufleteşte, 
hotărât să-şi găsească moartea pe acele meleaguri. De atunci 
încoace nu l-am văzut bine pe cel care a ţesut din umbră toată 
această intrigă. 


— Cine anume? 

— Ei, surâse ea, ştii şi aşa prea multe. Restul îl vei 
descoperi singur, metodele dumitale sunt infailibile. Te rog mult 
să nu mă împiedici să mă răzbun. Poate că sună cam teatral ce 
spun eu acum, dar George a fost singurul om pe care l-am iubit 
cu adevărat. 

Lady Constance nu mai dădu alte detalii, iar Smith era 
mult prea inteligent pentru a o mai întreba ceva. O conduse 
curtenitor până în stradă unde o aştepta o limuzină splendidă. 

— Sper să vă revăd curând, lady Constance, spuse el. 

— Fără mandat de arestare? Intrebă ea surăzând. 

— Fără, răspunse Smith liniştit. Mandatul de arestare ar 
putea fi emis cel mult asupra prietenului lui Montague Fallock. 

Se uită gânditor o vreme după maşina ei, care dispăru 
după colţul străzii. In aceeaşi clipă un motociclist ascuns pe o 
străduţă lăturalnică se şi luă după ea. Smith dădu mulţumit din 
cap. Prevăzător din fire, nu-i plăcea să lase lucrurile la voia 
sorții. De acum încolo, lady Constance avea să fie 
supravegheată zi şi noapte. 

„Nici măcar n-a adus vorba despre moartea lui Farrington, 
îşi spuse el urcând scările, ca şi cum ar fi sigură că milionarul 
trăieşte”. 

Maşina condusă de lady Dex se afla pe la nouă seara pe 
şoseaua ce ducea spre parohia fratelui ei. La o răspântie părăsi 
şoseaua şi o luă pe un drum lăturalnic ce o scoase drept în faţa 
casei parohiale clădită pe un vast domeniu privat. La zgomotul 
motorului se ivi imediat un servitor. Lady Dex trecu pe lângă el 
fără să-i adreseze nici un cuvânt, intră în odaia ei şi încuie 
repede uşa înainte chiar de a aprinde lumina electrică, avantaj 
enorm pentru locuinţa lor, într-un orăşel atât de neînsemnat ca 
Great Bradley, avantaj sau mai bine zis favoare pe care o 
datorau - ea şi fratele ei - vecinului lor, acel ciudat locatar al 
„Casei misterelor”. 

Clădirea înaltă, care nu putea fi zărită din casa parohială, 
se afla la vreo trei mile depărtare, într-o vale. Se povestea că 
proprietarul ei, care nu avusese noroc în dragoste, se hotărâse 
să fugă de oameni şi să trăiască singur. Locuitorii din Great 
Bradley, oameni simpli dar plini de bun simţ, îi respectară 
această dorinţă. 


„Casa Secretă” era - după cum am mai spus - clădită într- 
o vale cunoscută de toţi cei din jur sub numele de „Valea 
asasinilor”. Aici se petrecuse acum mulţi ani o crimă teribilă. 
Casa se potrivea cum nu se poate mai bine cu numele pe care-l 
avea valea. Nimeni nu-l văzuse vreodată pe locatarul ei, la Great 
Bradley. După cumpărături, veneau secretarul şi cei doi servitori 
italieni ai casei. Din când în când se vedea câte o maşină 
acoperită, cu perdelele trase, care se plimba pe străzile 
orăşelului. Nimeni nu-l deranja deci pe ciudatul proprietar al 
„Casei misterelor” care, în locuinţa lui, putea face orice după 
pofta inimii. 

Adevărul e că omul acela, se pare că foarte bogat, avea 
într-adevăr unele obiceiuri stranii. Îşi montase o uzină electrică, 
dar nu una mică ci una foarte mare, dotată cu motoare 
puternice care luminau ziua, din pod şi până în pivniţă, toată 
casa aceea uriaşă precum şi altele câteva care produceau 
energia necesara încălzirii ei. Muncitorii din Great Bradley erau 
foarte supăraţi că proprietarul casei, în loc să-i angajeze pe ei, 
adusese muncitori străini care să efectueze toate lucrările. 
Aceştia îşi aveau locuinţele în afara oraşului, nu-şi părăseau 
grupul şi refuzau să vină în contact cu locuitorii din Great 
Bradley. Toţi erau italieni, oameni care se mulţumeau cu puţin şi 
care nu doreau altceva decât să strângă suficienţi bani cât să se 
poată întoarce într-o zi în ţara lor. Oricum, se pare că tăcerea lor 
era bine plătită. Casa doamnei Dex primea lumină printr-un 
cablu subteran de la instalaţia vecinului ei. De altfel era singura 
persoană care putea intra neanunţată în „Casa Secretă”. 

Ajungând deci acasă, lady Dex îşi schimbă toaleta, apoi 
camerista îi aduse pe o tavă masa de seară. După ce termină de 
mâncat, scoase dintr-un sertar al biroului un revolver, îl încărcă, 
îi trase piedica apoi îl băgă în buzunarul paltonului, închise 
sertarul şi cobori în hol. Automobilul rămăsese afară în faţa 
drumului. Adresându-se servitorului care rămăsese în uşă, îi 
spuse: 

— Fii drăguţ şi du maşina la garaj. Eu mă duc să fac o 
vizită doamnei Jackson. 

— Am înţeles, milady. 

Capitolul 9 

T. B. Smith venise cu intenţii precise la Great Bradley. Ştia 
că numai dispariţia misterioasă a lui Farrington dar poate chiar 


şi identitatea acelui Montague Fallock se puteau clarifica mai 
uşor în orăşelul acela decât în metropolă. Doar acum era în joc 
onoarea faimosului Scotland Yard! Într-un interval de şapte zile 
se petrecuseră două crime, o dispariţie misterioasă, apoi o 
sinucidere. Poliţia nu fusese în stare să ofere publicului curios 
nici cea mai mică explicaţie pentru aceste ciudate întâmplări. 
Adăugând şi spargerea şi schimbul de focuri de la Vamă, se 
înţelegea că Scotland Yard-ul se afla într-o situaţie neplăcută din 
care trebuia să iasă cât mai repede. 

— Circulă cam multe calomnii pe seama noastră, îi 
spusese prefectul poliţiei lui T. B. Smith în dimineaţa în care 
acesta se pregătea să plece la Great Bradley, şi-i întinse un ziar 
pe care comisarul îl luă surăzând. Citi apoi titlul articolului în 
care se punea la îndoială capacitatea poliţiei de a rezolva toate 
aceste mistere, apoi îl dădu înapoi şefului său. 

— Am credinţa că vom putea dezlega toate aceste enigme 
dacă mă voi duce să fac o vizită proprietarului acelei case, zise 
el. Acolo se înnoadă şi se deznoadă toate iţele. 

Prefectul poliţiei se uită la el cu interes. 

— Mi se pare foarte curios că-mi vorbeşti tocmai despre 
această casă fiindcă mai acum o oră am primit un raport de la 
şeful poliţiei din acea zonă. 

— Şi ce vă comunica? Întrebă Smith. 

— Raportul pare cam fără sens, cam aşa cum îl fac mai 
toţi şefii de post. Se pare că proprietarul „Casei misterelor” e un 
om bolnav, cu apucături cam ciudate. Mai mult decât atât, vei fi 
desigur mirat să afli că proprietarul acelei case a fost declarat 
nebun de către medici. 

— Nebun? Se miră Smith. 

— Da. E iresponsabil şi se bucură de toate drepturile pe 
care legea le acordă acestor bieţi oameni. Cine ar fi crezut aşa 
ceva? 

Smith rămase pe gânduri. 

— Trăgeam totuşi nădejde ca proprietarul acelei case să 
fie un bun prieten al lui Fallock. 

— In cazul acesta îţi înţeleg dezamăgirea, zise prefectul 
poliţiei. Să ştii că n-ai sorţi de izbândă. Bărbatul acela a fost într- 
adevăr cercetat de două mari somităţi medicale. Acum îi 
tratează un medic care locuieşte acolo şi care e totodată şi 
secretarul acestui domn Moole. După cum vezi, secretul „Casei 


misterelor” a fost dezvăluit. E pur şi simplu casa unui nebun 
autentic. 

Smith tăcu o vreme. 

— Cred că nu-i nici o nenorocire dacă am să-i fac totuşi o 
vizită acestui bolnav ca să pot vedea şi eu cum arată acea casă 
ciudată, răspunse el calm. 

Aşa că după-amiază, ajungând la Great Bradley, Smith se 
îndreptă imediat spre casa cu pricina, şoferul oprind mai 
departe de poartă pentru ca Smith să poată cerceta în linişte 
împrejurimile. Casa era într-adevăr ciudată. Clădită departe de 
drum, în mijlocul unui teren mare şi neîngrijit, nu avea nici un fel 
de ornamente arhitecturale. Smith cercetă apoi cu atenţie uzina 
electrică aflată la vreo sută de metri de casă, în mijlocul unei 
pădurici dese. A doua zi făcu o vizită oficială. Condus de şoferul 
său, merse încet pe o cărare pietruită, până în faţa casei, cu 
ochii aţintiţi la ceasul uriaş al uzinei electrice pe care o văzuse 
în ajun. Ceva nu era totuşi în regulă. Cu forţa electrică produsă 
de acea uzină se putea pune în mişcare un tren întreg. În timpul 
vizitei sale, Smith văzuse un tip respingător, chior de ochiul 
drept şi cu o cicatrice mare pe partea dreaptă a obrazului. Smith 
ar mai fi colindat prin preajma uzinei, dar la un moment dat, în 
timp ce privea printr-o fereastră, simţi troznindu-i ceva sub 
picioare, apoi auzi un clopot; de undeva căzu fără zgomot un 
oblon, astupându-i fereastra aşa că nu mai putu vedea ce se 
petrece în uzină. Abia apucă să iasă repede pe poartă, că 
aceasta se şi închise. Bine că nu-l prinsese nimeni în curte! 
Probabil că toate mecanismele acelea se puneau în funcţiune în 
mod automat. 

Precaut, Smith îşi luase acum cu el doi poliţişti pe care-i 
postase la uşa principală. N-avea rost să se expună în mod 
inutil. Urcă o scară lată de marmură, îşi şterse ghetele pe un 
ştergător de metal şi apăsă pe butonul soneriei. Uşa era 
acoperită cu o perdea cum mai vedem şi azi prin unele frizerii, 
acele ridicole perdele de mărgele colorate. Aici mărgelele erau 
de oţel, înşirate pe o sârmă groasă şi prinse sus de un drug de 
metal. Când se deschise uşa, perdeaua aceea metalică se trase 
la o parte la fel ca o cortină pe scenă. In pragul uşii apăru un 
bărbat slab, cu faţa palidă. Era îmbrăcat într-un costum negru, 
croit pe mărime. 


— Sunt comisarul Smith de la Scotland Yard. Aş dori să 
vorbesc cu domnul Moole. 

Individul se uită bănuitor la el. 

— Vă rog să poftiţi înăuntru, spuse el şi-l conduse pe 
Smith într-o încăpere mare, frumos mobilată. 

— Mă tem că nu-l veţi putea vedea pe domnul Moole. 
După cum ştiţi e bolnav. Dar poate că vă pot fi eu de folos cu 
ceva. 

— Mă puteţi conduce la domnul Moole? Insistă domnul 
Smith surâzând. 

Individul ezită. 

— Ştiţi, eu sunt medicul şi secretarul său. Numele meu 
este Fall. N-aş vrea să am neplăceri cu pacientul meu. Aşa că vă 
rog să-mi comunicaţi mie în ce chestiune doriţi să-l vedeţi. 

— Prefer să i-o spun domnului Moole, răspunse calm 
Smith. 

— Vă rog să veniţi cu mine, zise medicul şi-l conduse pe 
Smith la un mic lift. Deschizând uşa îl pofti să intre. 

— După dumneavoastră, spuse Smith politicos. Doctorul 
surâse şi intră în lift urmat de poliţist. Se opriră la etajul al 
treilea. 

„Casa seamănă cu un hotel”, îşi spuse Smith în sinea sa. 
De la lift porneau mai multe coridoare acoperite cu covoare. In 
faţa liftului se aflau câteva uşi. Doctorul Fall o luă pe coridorul 
din stânga apoi se opri în faţa unei uşi duble din lemn de 
trandafir pe care o deschise şi intrară într-o cameră mare, 
mobilată simplu dar cu mobile de mare preţ. Pereţii erau 
îmbrăcaţi în lambriuri din lemn de mirt. În mijlocul camerei, pe 
un covor scump, albastru, se afla un pat de argint. Dar nici 
mobilierul scump, nici măsuţa aurită din faţa patului şi nici 
superbele candelabre de cristal nu-l uimiră pe Smith atât cât îl 
uimi individul care stătea culcat pe pat. Faţa îi era atât de palidă 
şi ochii atât de lipsiţi de viaţă încât puteai jura că te afli în faţa 
unei figurine de ceară. Numai respiraţia regulată şi mişcarea 
buzelor dovedeau că omul trăieşte. Comisarul îşi spuse că avea 
probabil vreo şaptezeci de ani. 

— El e domnul Moole, spuse politicos doctorul. Mi-e teamă 
că nu veţi putea afla prea multe de la el. 

— Cum merge, domnule Moole? Spuse Smith apropi-indu- 
se de pat. 


Dar nu primi nici un răspuns. 

— Cum te cheamă, omule? Întrebă Smith. Chipul 
bătrânului se învioră o clipă. 

— Jim Moole, spuse el cu o voce răguşită, eu mi-s bietul 
Jim Moole. N-am făcut nimănui nici un rău! Apoi aruncă o privire 
speriată doctorului. Oricât se strădui Smith să-l mai facă să 
vorbească nu mai izbuti să mai scoată nici un cuvânt de la el. În 
cele din urmă Smith părăsi camera. 

— V-am avertizat, zise doctorul Fall politicos, că domnul 
Moole e bolnav... Nu e în stare să poarte o discuţie... 

— Ai avut dreptate, zise Smith. Spune-mi, e adevărat că 
domnul Moole e un milionar american? 

— Da, răspunse el privindu-l atent pe poliţist, e american 
şi e milionar. 

— Numai că nu vorbeşte cu accent american. Am avut 
deci în faţă, continuă Smith, un bogătaş american cât de cât 
cultivat, fapt ce trebuia să se reflecte şi în felul său de a vorbi. 
Mi se pare foarte curios că bogătaşul se exprimă ca un ţăran din 
Sommerset. 

— Cum adică? Întrebă afectat doctorul. 

— Aşa cum aţi auzit. Domnul Moole vorbeşte cu accentul 
unui om care s-a născut şi a trăit în Sommerset. Nu pare câtuşi 
de puţin cultivat şi, te rog să mă ierţi, doctore, nu cred câtuşi de 
puţin că e milionar. 

— Se vede că dumneavoastră n-aţi avut de-a face cu 
nebuni; e foarte greu să apreciezi după vorba sau 
comportamentul lor cărei clase sociale aparţin. 

Doctorul Fall îl conduse din nou pe Smith spre lift, dar 
acesta refuză. 

— Aş vrea să cobor pe scări, zise el. Află, doctore, că ştiu 
destule despre nebuni. Mai ales despre cei care fac parte din 
pleava societăţii. 

— Am impresia că nu mă credeţi, zise Fall uşor iritat. 

Sunt nu numai medicul ci şi secretarul acestui bolnav, zise 
el. 

— Ştiu, doctore, răspunse Smith surâzând. Eşti medic 
american, ai studiat şi ţi-ai luat doctoratul în Pennsylvania. În 
1896 ai venit în Anglia cu vaporul Lucania. A trebuit să pleci 
cam pe nepusă masă din New York fiind implicat întro afacere 
scandaloasă. Vezi că mi-e uşor să aflu amănunte despre 


dumneata, lucru ce nu se întâmplă şi cu Moole care de altfel nu 
e câtuşi de puţin cunoscut la ambasada americană. 

— Vă cam depăşiţi atribuţiile, zise Fall roşu de mânie. Vă 
referiţi la o faptă unde n-am fost decât o biată victimă. 

— Da. Se poate, într-adevăr, să-mi fi depăşit atribuţiile, 
recunoscu Smith. 

Înclinându-se uşor, cobori scara de marmură. La uşă, unul 
din cei doi poliţişti care nu era altul decât inspectorul Ela, îl 
întrebă: 

— Aţi reuşit să aflaţi ceva? 

— Am văzut o mulţime de lucruri care ne vor fi de folos pe 
viitor, zise Smith urcându-se în maşină urmat de inspector. 
Întorcându-se spre celălalt poliţist, îi spuse: 

— Dumneata rămâi aici şi vezi cine intră şi mai ales cine 
iese din casă. Mă întorc peste câteva ore. 

Maşina porni. 

— Trebuie să mai vizitez pe cineva, zise Smith, şi ar fi bine 
să mă duc singur. Spune-i şoferului să oprească aproape de 
parohie. 

Lady Constance Dex se aştepta la vizita poliţistului fiindcă- 
| văzuse pe fereastră trecând de parohie şi îndrep-tându-se spre 
casa fratelui ei. T B. Smith intră direct în subiect: 

— Am văzut acum pe cineva care vă e prieten... 

— Pe domnul Moole? Intrebă ea. 

— Da, pe domnul Moole, răspunse polițistul. 

— Presupun că acum cunoşti toate amănuntele, zise ea 
după o pauză. Dar ia loc, te rog... Ţi-am vorbit despre dragostea 
dintre mine şi George Doughton... Incepu ea pe neaşteptate. 
Probabil că-l cunoşti pe fiul sau, Frank Doughton... 

Smith dădu afirmativ din cap. 

— A fost o dragoste fulgerătoare. George Doughton era 
văduv. Era un om cu o fire blândă şi plăcută, era curajos, vesel 
şi se bucura de faima unui mare explorator după cum de altfel a 
şi fost. L-am cunoscut la Londra, el mi l-a prezentat pe 
Farrington. George Doughton fusese oaspetele acestuia în casa 
pe care Farrington o închinase în Great Bradley... Femeia făcu o 
pauză. 

— Dragostea dintre noi a fost puternică şi deplină. De ce 
n-aş mărturisi această iubire de care sunt mândră? Hotărâsem 
să ne căsătorim chiar în ziua în care el urma să plece ca să ne 


putem îmbarca împreună pe vapor. George Doughton era însă 
un om profund cinstit. Nu putea suferi bârfa şi scandalurile, nu 
se putea acomoda cu felul modern de viaţă şi nici cu libertatea 
moravurilor. Işi făcuse un ideal din puritatea sufletească a 
femeii şi din cinstea ei. Avea obiceiul să rupă orice legătură cu 
femeile sau cu bărbaţii divorţaţi. lar eu eram divorțată. Făcusem 
o greşeală în tinereţea mea zvăpăiată. M-am măritat la 
şaisprezece ani cu un bărbat josnic şi ticălos care mi-a făcut 
viaţa un infern. N-am putut scăpa de el decât fugind de acasă 
ajutată de un alt bărbat pe care-l iubeam ca pe un frate şi al 
cărui ajutor a fost total dezinteresat... Un om bun pe care 
aventura asta l-a costat însă mult. Făcând dovada vinovăţiei 
mele, bărbatul meu a obţinut imediat divorţul. 

Dar toate aceste lucruri neplăcute trecuseră de mult. Mi- 
era totuşi teamă ca nu cumva Doughton să afle ceva. Şi iată că 
de ce mi-a fost frică n-am scăpat. Cu două zile înainte de 
căsătorie, George m-a părăsit fără un cuvânt. Prima şi ultima 
veste despre el a fost că a plecat spre Africa de Vest... Vocea-i 
devenise atât de slabă încât Smith abia o mai putea auzi. 
Polițistul o privi plin de compătimire. 

— Farrington a fost atunci foarte amabil cu mine. Mi l-a 
recomandat pe doctorul Fall... 

— Avea vreun motiv? 

— Da. Doctorul Fall avea unele afaceri în Africa şi prin el 
putem intra în legătură cu doctorul George Doughton. M-am 
agăţat de speranţa asta ca omul care atunci când se îneacă se 
agaţă şi de un pai. Aşa am devenit vizitatoarea „Casei 
misterelor”. Am fost singura persoană străină care a pus piciorul 
acolo. Prin doctorul Fall îi trimiteam lui George scrisori la care 
însă n-am primit niciodată răspuns. Acum am motive să cred că 
Farrington avea cu totul alte gânduri când mi l-a recomandat pe 
Fall. Adevărul e că nu voia pentru nimic în lume ca eu să reiau 
legătura cu George. Cam asta-i toată povestea mea legată de 
„Casa Secretă”. Pe domnul Moole nu l-am văzut niciodată. 

— Dar pe Farrington? 

— Acolo nu l-am întâlnit niciodată. 

— Dar pe Montague Fallock? 

— Pe Montague Fallock nu l-am văzut în viaţa mea cu 
toate că am auzit multe despre el, zise ea. Ştia toată istoria 
divorţului meu şi a încercat să mă escrocheze. 


— Despre asta nu mi-aţi spus nimic. 

— Ei, dragă domnule Smith, n-am spus eu multe lucruri, 
răspunse ea plictisită. Mă tem că acest şantajist ordinar e cauza 
fugii lui George. Probabil că Montague Fallock i-a povestit 
nefericita întâmplare prin care trecusem. Mi-a cerut sume 
enorme. La început i-am dat ca să-şi ţină gura, dar după ce 
George m-a părăsit n-a mai văzut o leţcaie de la mine. 

lritată, femeia se ridică şi începu să se plimbe prin odaie, 
întorcând spre poliţist o faţă aspră şi crispată. 

— Aş putea să-ţi povestesc multe, domnule Smith, în 
legătură cu acest ticălos, cel mai josnic şi mai mizerabil din câţi 
a răbdat vreodată pământul ăsta! 

— Spuneţi-mi tot ce ştiţi, lady Constance, zise Smith. 

— Nu pot, dragă domnule Smith! Vreau ca persoana care 
mi-a distrus viaţa să moară de mâna mea. Măcar atâta 
satisfacţie să am şi eu! 

Capitolul 10 

De o bucată de vreme, contele Poltavo era foarte ocupat. 
Acum, vesel şi mulţumit de sine, urca treptele casei impozabile 
unde-şi închiriase un apartament modest. Venise la Londra cu 
câteva luni în urmă, zdrenţăros, flămând şi fără un ban în 
buzunare. Acum sigur că avea de ce să fie mulţumit. Avea leafă 
mare, fusese introdus în lumea bună, era prieten cu câţiva 
aristocrați şi făcea o curte discretă uneia din cele mai frumoase 
fete din Londra, nimeni alta decât nepoata lui Farrington. Printr- 
o întâmplare neaşteptată Poltavo avusese marele noroc de a 
afla adevărata situaţie financiară a lui Farrington, dându-şi 
seama că presupusul milionar era de fapt un mare escroc care 
mai mult ca sigur că se afla în relaţii strânse cu Montague 
Fallock. Situaţia pe care şi-o crease Farrington nu era de fapt 
decât un castel din cărţi de joc. Poltavo se căznea acum să afle 
dacă Farrington îşi sărăcise şi nepoata căci avea prostul obicei 
de a-şi jecmăni prietenii şi cunoştinţele. În tot cazul, Poltavo era 
convins că avea toate atuurile şi că până la urmă avea să pună 
mâna şi pe încântătoarea Doris. Deşi crud şi lipsit de scrupule, 
undeva în adâncul sufletului său, Poltavo era un sentimental 
care putea iubi cu patimă, însă nu pentru mult timp. 

Sosind acasă, intră în dormitor şi rămase câteva clipe în 
faţa oglinzii. Avea obiceiul să se privească atent şi să-şi ţină un 
mic discurs. Dacă cineva l-ar fi luat peste picior spunându-i că-i 


infatuat, Poltavo n-ar fi negat. Era, după cum am spus, vesel şi 
bine dispus pentru că influenţa lui asupra lui Doris sporea pe zi 
ce trecea, prinzând-o tot mai mult pe nevinovata tânără în 
mrejele sale. 

Trăia singur, fără nici un servitor. În fiecare dimineaţă 
venea o bătrână care-i făcea curăţenie şi atât. In timp ce încă se 
mai admira în oglindă, auzi clopoţelul de la intrare. Se duse să 
deschidă şi dădu nas în nas cu Frank. 

— Pofteşte înăuntru, domnule Doughton. Cărei ocazii 
datorez onoarea vizitei dumitale? Întrebă el oferind un scaun 
vizitatorului. 

— Aş vrea să discut cu dumneata o problemă care ne 
priveşte pe amândoi, spuse Frank sumbru. 

Poltavo sesiză imediat tonul plin de zavistie al lui Frank 
împotriva lui, dar nu fu nici mirat, nici speriat. leşise el victorios 
din situaţii mult mai grele. 

— Îmi pare rău, dar nu-ţi pot sta la dispoziţie mai mult de 
un sfert de ceas. Trebuie să mă duc la Brakely Square ca să 
asist la deschiderea testamentului lui Farrington. 

— Nu eşti singurul care a fost invitat la deschiderea 
testamentului. 

— Cum? Vii şi dumneata? Întrebă Poltavo cu o mirare 
oarecum jignitoare. El se ducea în calitate de prieten şi de 
sfătuitor al lui Doris. Dar amărâtul ăsta ce căuta acolo? 

— Domnule Poltavo, zise Frank, a doua zi după dispariţia 
lui Farrington, domnişoara Doris a primit o scrisoare în care i se 
spunea că poate să aibă încredere în dumneata. Totodată i se 
dădea speranţa că decapitatul găsit în Tamisa, după toate 
probabilitățile, nu era unchiul ei. 

Poltavo se încruntă. 

— Autorităţile au fost de altă părere, răspunse el. 
Tribunalul a fost ferm convins că mortul era Farrington. 

— Scrisoarea cu pricina a determinat-o pe Doris să capete 
încredere în dumneata şi să nu mai pună preţ pe prietenia pe 
care i-o port. Eu sunt un om dintr-o bucată şiMi place să spun pe 
faţă ceea ce mă frământă. De la o vreme Doris este influenţată 
de cineva care-i împotriva mea! Poltavo ridică din umeri 
surâzând. 

— Dragul meu, cred că n-ai venit să mă rogi să intervin pe 
lângă Doris ca să se poarte altfel cu dumneata! Dacă ăsta este 


scopul vizitei, regret. Eu sunt adeptul proverbului care spune că: 
„în dragoste şi în război ţi-e îngăduit orice”. 

— Dragoste? Întrebă Frank. 

— Da, dragoste! Nimeni nu poate susţine că iubeşte o 
anumită femeie pe care numai el are voie s-o iubească. 
Rivalitatea dintre noi e evidentă şi n-are sens s-o negăm, ştiu că 
Farrington avea anumite planuri în legătură cu nepoata sa şi-mi 
place să mă amăgesc cu ideea că aceste planuri erau în 
favoarea mea. 

— Ce vrei să spui? 

— Am avut o discuţie cu Farrington în privinţa asta şi el 
mi-a mărturisit că ar fi bucuros să ştie că-mi asum răspunderea 
de a avea grijă de viitorul nepoatei sale. 

— Asta-i o minciună sfruntată! Strigă Frank. Am cunoscut 
şi eu planurile lui Farrington şi chiar mai bine decât le-ai 
cunoscut dumneata. Ştii ce? Eu refuz să mai discut despre acest 
subiect. Vreau să-ţi spun doar atât: că dacă voi afla că mă 
denigrezi în ochii lui Doris prin intrigă sau minciună, te vei căi 
amarnic. 

— Îmi îngădui să-ţi arăt pe unde se iese din odaia asta? 
Întrebă Poltavo. Oamenii de condiţia mea nu suportă să fie 
ameninţaţi fără să-i pedepsească pe cei care-i jignesc! 

— Condiţia dumitale? Te rog să nu mă obligi să spun ce 
bănuiesc şi nici să mă apuc să fac anchete! Fii sigur că ştiu cui 
să cer amănunte! 

— Cui, dacă nu sunt indiscret? 

— Directorului închisorii din Alexandrowski! Spuse Frank 
trântind uşa şi lăsându-l pe Poltavo încremenit. 

Persoanele care se adunară peste un ceas într-una din 
spaţioasele camere ale casei din Brakely Square erau abătute şi 
deprimate. Spre marea nemulţumire a lui Poltavo, venise şi 
Frank care se aşezase lângă Doris cu care discuta foarte 
preocupat. Poltavo socoti că nu era momentul să se bage între 
ei şi să le tulbure intimitatea, mai ales că era prezent şi domnul 
Smith. La masă luă loc şeful cunoscutului birou de avocatură 
„Debenham & Tree”, împreună cu secretarul său. Pe masa plină 
cu acte, călimări, tocuri şi hârtie se mai afla şi un plic mare, 
galben şi sigilat pe care secretarul avocatului nu-l părăsea din 
ochi. Pentru câţiva dintre cei de faţă deschiderea testamentului 
însemna un eveniment important. Se ştia că Farrington nu avea 


datorii iar averea sa personală se părea că este foarte mare. 
Domnul Smith cunoştea aproape tot testamentul lui Farrington 
şi era sigur că citirea lui va produce uimire şi nedumerire printre 
cei prezenţi. Cum Doris se ridicase ca să-l întrebe ceva pe 
avocat, Smith îi luă locul şi se aşeză lângă Frank. 

— Spune-mi, dumneata ai fost prieten cu Farrington? 
Întrebă el încet. 

Frank încuviinţă. 

— L-ai cunoscut îndeaproape? 

— Nu pot spune ca am fost prea intim cu el, dar s-a purtat 
întotdeauna amabil şi prietenos cu mine. 

— Cum îţi arăta acest lucru? lartă-mă că insist, dar 
această poveste mă interesează în cel mai mare grad. 

— Nu cred că dumneata, domnule Smith, îl simpatizai. 
Chiar mă şi mir că te afli aici, după cele petrecute la teatru. 

— Ah, pentru că venisem să-l arestez? Întrebă Smith. Asta 
nu trebuie să te mire. Şi milionarii pot fi amestecați câteodată în 
afaceri necurate. Aş vrea totuşi să ştiu de ce Farrington se purta 
cu dumneata atât de prietenos. 

— Imi încredinţase o anumită sarcină pe care dacă o 
duceam la bun sfârşit, puteam câştiga bani frumoşi... 

— Despre ce anume e vorba? Întrebă Smith. Frank îi 
povesti pe scurt cum îl pusese Farrington săl caute pe 
moştenitorul milioanelor lui Tollington. 

— Din păcate n-am putut rezolva această treabă, spuse 
tânărul râzând. Ar fi fost mult mai bine să se fi adresat dumitale 
căci eu nu am talente de detectiv. El însă încă insista să mă 
ocup de această treabă. 

— Mda, spuse gânditor Smith, am auzit şi eu despre 
această mare avere. Este vorba de cea a regelui lemnului din 
Statele Unite, milionarul care a murit fără să lase testament. Se 
presupune că moştenitorii ar trăi în Anglia. Am primit şi noi, la 
Scotland Yard, unele informaţii despre această moştenire. Se 
pare că Farrington fusese bun prieten cu Tollington. Îţi 
mulţumesc pentru tot ce mi-ai spus. Mă voi ocupa eu de această 
afacere şi sunt gata să te-ajut să-ţi duci la bun sfârşit sarcina 
dată de Farrington. 

— Doamnelor şi domnilor, începu avocatul ridicându-se de 
pe scaun, este de datoria mea să citesc testamentul domnului 


Farrington şi cum aproape toţi cei de faţă sunt direct interesaţi 
în această problemă, v-aş ruga să faceţi puţină linişte. 

Avocatul citi rar introducerea în care Farrington donase 
câteva sume mici în scopuri filantropice. 

— Nu cred că mai e necesar să subliniez faptul că toate 
aceste sume nu sunt disponibile, zise avocatul, „ştiind că iubita 
mea nepoată, continuă avocatul, îşi are averea asigurată, nu pot 
decât să-mi exprim încă o dată dragostea pe care o nutresc faţă 
de ea, considerând-o ca şi copilul meu şi o rog să ţină seama de 
ultima mea dorinţă şi rugăminte şi să se mărite cu tânărul pe 
care i l-am ales de soţ. lar acest bărbat, continuă avocatul pe un 
ton solemn, este bunul şi dragul meu prieten Frank Doughton”. 

Frank răsuflă adânc, Doris îşi opri pe buze exclamaţia de 
uimire pe care se pregătea s-o scoată, iar Poltavo se înroşi, apoi 
se albi de ciudă. Smith, care cunoştea partea aceasta a 
testamentului, se uită pe rând la cei trei protagonişti. Văzu 
surpriza fetei, uimirea lui Frank şi furia lui Poltavo. 

— Având în vedere nesiguranța de azi în ceea ce priveşte 
capitalul şi temându-mă ca nu cumva să irosesc fără voia mea 
averea nepoatei mele, am depus toţi banii ei în valoare de opt 
sute de mii de lire sterline într-un seif la „London Safe Depozit 
Bank” din Londra. In baza procurii pe care mi-a dat-o defunctul 
ei tată, am spus avocatului meu să-i înmâneze cheile şi să 
deschidă seiful numai în ziua în care se va mărita cu Frank 
Doughton. Dacă dintrun motiv sau altul nu va vrea să-mi 
îndeplinească această dorinţă, atunci hotărăsc ca averea să nu i 
se înmâneze decât după ce vor trece cinci ani de la moartea 
mea”. 

O tăcere adâncă se lăsă după ce avocatul citi aceste 
cuvinte. Smith se uită atent la Poltavo. Din furios, acum 
devenise bănuitor. Polițistul ar fi dat orice să poată citi în 
sufletul acelui aventurier primejdios. Avocatul începu din nou să 
citească. 

— Las domnului Frank Doughton suma de o mie de lire 
sterline ca să continue cercetările privitoare la moştenitorii lui 
Tollington. Domnului T. B. Smith, cunoscutul comisar al Scotland 
Yard-ului, pe care am avut plăcerea să-l cunosc, îi las de 
asemenea suma de o mie de lire ster line, ca răsplată pentru 
numeroasele servicii aduse seme nilor săi. De asemenea, în ziua 
în care îl va descoperi pe Montague Fallock, cel mai mare şi mai 


primejdios duşman al semenilor săi, să i se plătească încă o mie 
de lire ster line”. 

Avocatul se uită la comisar. 

— Numai că îndeplinirea acestei clauze a testamentului 
depinde de unele lucruri domnule Smith. 

Comisarul surâse. Partea aceasta a testamentului nu-i era 
cunoscută căci fusese adăugată doar cu câteva zile înainte ca 
Farrington să dispară. 

Mai rămăseseră de citit câteva dispoziţii. 

— Dragului meu prieten, contele Poltavo, îi las moştenire 
câteva bijuterii...” (şi urma enumerarea bijuteriilor). Trebuie să 
adaug, continuă avocatul scoţându-şi ochelarii şi băgându-i în 
toc, că la Banca domnului Farrington se găseşte depusă o sumă 
mare de bani. Tribunalul va decide însă, dacă şi în ce măsură 
aceşti bani vor sluji la acoperirea datoriilor unei societăţi 
anonime condusă de domnul Farrington şi dacă averea 
personală a răposatului poate fi oprită total sau parţial pentru a 
putea satisface creditorii. 

După ce avocatul isprăvi, Poltavo se îndreptă spre el şi în 
timp ce toţi ceilalţi discutau între ei, Poltavo vorbi câteva minute 
cu acesta. După care contele se întoarse şi părăsi brusc camera. 
Smith, care-i observase manevra, se luă după el ajungându-l în 
hol. 

— Pot să te întreb câteva lucruri, domnule Poltavo? 
Coborâră împreună scara şi ieşiră în stradă. 

— Testamentul lui Farrington te-a surprins, nu-i aşa? 

— Da, mărturisi el foarte calm, m-a mirat oarecum. Nu 
înţeleg de ce prietenul meu Farrington o împinge pe... 

— Domnişoara Grey să se mărite cu Frank, nu-i aşa? 

Poltavo nu se mai putu stăpâni şi se întoarse mânios spre 
Smith, deşi mânia sa nu era îndreptată împotriva acestuia. 

— Nemernicul! Strigă el, să-mi facă tocmai mie una ca 
asta! Strigă el roşu de mânie. Numai că lucrurile nu vor rămâne 
aşa, ascultă-mă pe mine! Fata asta înseamnă pentru mine mai 
mult decât îţi poţi închipui! Unde aş putea să-ţi vorbesc între 
patru ochi? 

Smith ridică mâna şi făcu un gest vag. 

Un automobil care-l urmase îndeaproape se apropie şi opri 
lângă trotuar. Smith deschise uşa şi contele Poltavo se urcă în 
maşină. Smith se urcă alături de el. Maşina porni şi nu după 


mult timp opri în faţa Scotland Yard-ului. Când intră în biroul lui 
Smith, Poltavo se liniştise complet. Se plimbă o vreme prin 
cameră cu mâinile în buzunare şi cu capul plecat. 

— Ei bine, ce vrei să-mi spui? Întrebă Smith care se 
aşezase pe scaunul din faţa biroului său. 

— Ei, aş avea eu multe de spus, zise Poltavo; dar mă 
gândesc dacă e în interesul meu să spun acum tot ce ştiu saue 
mai bine să mai aştept... 

— Tăcerea dumitale e legată de unele fapte pe care le 
cunoşti cu privire la Farrington? Întrebă Smith. Poate că te pot 
ajuta eu cu ceva. 

— Nu cred. E cu neputinţă ca dumneata să ştii tot atâtea 
lucruri câte ştiu eu. Aveam de gând să-ţi mărturisesc unele 
amănunte care te-ar fi surprins din cale-afară. Cred totuşi că e 
mai bine să mai aştept o zi sau două ca să lămuresc câteva 
lucruri. Dar pentru asta trebuie să plec urgent la Paris. 

Smith nu răspunse. N-avea nici un motiv să insiste. Era 
convins că până la urmă Poltavo va vorbi deşi îşi recăpătase 
prezenţa de spirit. 

— Ce loc ciudat, spuse contele uitându-se prin odaie, ăsta- 
i deci faimosul Scotland Yard de care se tem toţi infractorii şi pe 
care îl cunosc şi polonezii certaţi cu legea. 

— Da, e un loc foarte interesant; vrei să-ţi arăt de fapt 
partea cea mai importantă a clădirii? 

— Ţi-aş fi recunoscător, zise Poltavo. 

Smith îl duse la lift şi urcă împreună cu el la etajul al 
treilea. Acolo, la capătul unui coridor se afla o sală mare plină cu 
dosare. 

— Asta-i registratura noastră, zise polițistul. Pentru 
dumneata mai ales este deosebit de interesantă. 

— De ce pentru mine? Întrebă cu mirare Poltavo. 

— Pentru că bănuiesc că te interesează descoperirea unor 
criminali, răspunse Smith degajat. lată, de pildă aici, dosarul 
unui individ curios. Deschise un sertar şi scoase afară o mapă. 
Apoi luară amândoi loc la masa de lângă fereastră. 

Smith deschise mapa şi scoase două documente pe care 
le puse pe masă. Într-unui se afla fotografia unui bărbat în 
uniformă rusească. Poltavo se uită la ea şi păli. 


— Acesta a fost guvernatorul militar al Poloniei. A fost 
omorât în urmă cu câţiva ani de un individ care se pare că era 
fiul său. 

Contele se ridică brusc de pe scaun tremurând din toate 
încheieturile. 

— Nu l-am văzut niciodată... Se bâlbâi el. Ce zăpuşeală! N- 
aveţi nici un ventilator aici? 

— Aşteaptă puţin... Smith desfăcu cel de al doilea 
document, scoase fotografia unui tânăr chipeş şi o aşeză lângă 
prima. 

— Îl cunoşti pe domnul acesta? Poltavo tăcu. 

— Este fotografia unui ucigaş. Din nefericire nu s-a oprit 
doar la o singură crimă. Cred că ai observat că mapele acestea 
stau în raftul condamnaților la spânzurătoare. 

Smith scoase apoi o a treia fotografie care înfăţişa o fată 
tânără îmbrăcată într-un costum naţional rusesc. Fotografia 
fusese făcută la un bal costumat, deoarece chipul delicat al fetei 
nu se potrivea cu costumul. 

— E prinţesa Lidia Botanski, o altă victimă a criminalului. 

A patra fotografie înfăţişa un om cu faţa tristă şi 
îngrijorată. 

— Femeia a fost împuşcată la Kiev de către tânărul 
criminal şi a murit în urma rănilor suferite. Aici avem amănunte 
asupra unei spargeri la o Bancă. Spargerea a avut loc în urmă 
cu cinci ani şi a fost dată de nişte indivizi careşi ziceau anarhişti. 
Dar am impresia că toate aceste lucruri nu te interesează... 

Polițistul închise dosarul înainte de a se uita la Poltavo 
care se făcuse palid ca un mort. 

— Foarte interesant, bâlbâi Poltavo care se îndreptă 
clătinându-se către una din uşi. 

— leşirea e pe-aici, zise Smith. Te sfătuiesc să fii 
prevăzător, domnule Poltavo. E de datoria mea să anunţ Poliţia 
din Rusia că te afli în Anglia. Adevărul e că bunii dumitale 
compatrioți nu se prea omoară cu firea când aud că e vorba de 
crime petrecute cu cinci ani în urmă. Te avertizez însă că dacă 
te vei amesteca în treburile mele vei avea de întâmpinat 
greutăţi serioase. 

Trei minute mai târziu, Poltavo părăsea Scotland Yard-ul 
asemenea unui somnambul. Opri primul taxi pe care-l văzu şi se 
duse acasă. După alte zece minute îşi părăsi locuinţa cărând cu 


sine un geamantan. Se cază la hotelul „Grand Marylebone”. 
Inspectorul Ela, care-l urmărea pas cu pas, aşteptă până ce 
Poltavo intră în hotel apoi se luă după el. Ela intră în hotel dar 
Poltavo dispăruse. Ela o luă încet spre Sala Palmierilor de unde o 
altă ieşire dădea spre Marylebone Road. Întrebat, portarul 
răspunse că-l văzuse pe Poltavo chemând un taxi şi dispărând. 
Ela se înfurie la propria-i neatenţie. Umilit, îi raportă lui Smith 
eşecul urmăririi. 

— Cred totuşi că ştiu unde s-a dus, spuse comisarul. 
Aşteaptă-mă în gara Waterloo. Trebuie să prindem neapărat 
trenul de 6 şi 15 spre Great Bradley. 

Capitolul 11 

— Vrei să vorbeşti cu domnul Moole? Întrebă Fall. 

— Da, răspunse Poltavo aflat la intrarea principală a 
„Casei secrete”. 

După ce-l privi câteva secunde, doctorul îi îngădui să. 
Intre, închizând uşa după el. Văzând semnul ciudat pe care-l 
făcuse cu mâna - semn ce dădea unor oameni din afară 
posibilitatea de a intra în casă - Fall îl întrebă scurt: 

— Spune-mi ce doreşti? 

— Vreau să-l văd pe Farrington! 

— Farrington? Se miră doctorul. 

— Haide, nu mai juca teatru, domnule Fall; trebuie 
neapărat să vorbesc cu el. Eu sunt Poltavo. 

— Ştiu, răspunse liniştit, Fall. Dar nu pricep de ce ai venit 
aici şi de ce crezi că Farrington e unul dintre locatarii acestei 
case. Doar ştii bine că aici e un ospiciu, spuse cu ironie Fall. 

II conduse totuşi într-o odaie de la etajul întâi. 

— Ei, despre ce e vorba? Întrebă Fall închizând uşa. 
Poltavo relată discuţia lui cu Smith nevrând să-i destăinuie 
doctorului adevăratul motiv al vizitei sale. Fall îl ascultă în 
tăcere. 

— Mă cam îndoiesc că va vrea să te vadă. E într-o 
dispoziţie foarte proastă. Mă duc totuşi să-l întreb. 

Se înapoie după vreo zece minute şi-i făcu un semn lui 
Poltavo să-l urmeze. Fall îl duse pe musafir în odaia unde zăcuse 
Moole. Când intrară, bărbatul din acea odaie se întoarse cu faţa 
spre ei şi Poltavo îl recunoscu pe Farrington, acelaşi Farrington 
care dispăruse din loja teatrului „Jollity”. 


— De ce ai venit aici? Întrebă el aspru. Ca să aduci după 
tine jumătate din poliţia londoneză? 

— Nu te îngrijora din pricina asta! Vreau să vorbesc ceva 
cu dumneata, zise Poltavo uitându-se pieziş la Fall. 

Farrington îi făc semn doctorului să-i lase singuri. După ce 
Fall plecă, Poltavo se îndreptă grăbit spre Farrington. 

— Aş vrea să ştiu, trădătorule, ce e cu testamentul pe 
care l-ai făcut. Ai zis că-mi eşti prieten... 

— La loc, îi spuse Farrington pe un ton rece. E timpul să-ţi 
dai seama, Poltavo, că eu nu sunt omul căruia să-i ceri 
socoteală. Află că nu îngădui nimănui să-mi vorbească pe un 
astfel de ton! Ai înţeles? 

— Ştii foarte bine că te am la mână, ripostă Poltavo cu 
dispreţ. E de ajuns să ridic doar un deget şi tot castelul dumitale 
din cărţi de joc se năruie cât ai clipi. 

— Dacă ai şti tot ce ştiu eu, ai tăcea din gură. De fapt ce 
vrei? 

— De ce ai obligat-o pe Doris să se mărite cu neisprăvitul 
ăla de Doughton? 

— Am avut motivele mele! 

— Ce motive? 

— Asta-i treaba mea! De când sunt obligat să-ţi dau ţie 
socoteală? Ei drăcia dracului! Zise Farrington mâniat. Nu m-am 
gândit decât la fericirea fetei. E singura fiinţă de pe pământul 
ăsta la care ţin ca la ochii mei! Ştiu că Doughton e singurul om 
care o poate face într-adevăr fericită. 

— Află, strigă Poltavo, că Doris mă iubeşte! 

— Ei da! Nu te iluziona singur! Îmi cunosc nepoata, 
răspunse Farrington. Nu se poate să iubească un om ca tine! 

— Şi de ce, mă rog, nu se poate? 

— Pentru că nu valorezi nici cât ajutorul ei de grădinar. 
Cum de-ţi trece prin minte să vrei să te însori cu o fată ca Doris, 
tu, un hoţ, un falsificator şi un ucigaş? Îţi cunosc în amănunt 
isprăvile tot atât de bine ca şi Smith. Neruşinarea şi obrăznicia 
ta întrec orice limită. Vrei bani? Vrei neapărat să te îmbogăţeşti? 
Foarte bine, pot să te ajut să-ţi realizezi acest vis, dar ia-ţi 
gândul de la Doris. 

— Asta e ultimul dumitale cuvânt? 

— Ultimul, şi dacă vrei să-mi asculţi sfatul, nu te întinde 
mai mult decât ţi-e plapuma. 


— Deci nu-mi vei îngădui niciodată s-o am pe Doris? 

— Niciodată, omule, pricepe, ce dracu! 

— Dar dacă vei fi silit să mi-o dai? Întrebă Poltavo 
surâzând. 

— În ce fel mă vei sili? Întrebă Farrington încruntân-du-se. 

— Să presupunem că voi profita de faptul că Doris, o 
tânără candidă, nevinovată, romantică, va cădea în plasa mea şi 
vom fugi împreună. Atunci ce-ai să mai zici? 

— Faci rău că te gândeşti la astfel de lucruri, zise 
Farrington calm. Nu mă sperie ameninţarea ta, dimpotrivă, te 
compătimesc. Încă nu ştii, băiete, cu cine te pui! Oricum, mă 
bucur că ţi-ai dat arama pe faţă. O vrei pe Doris pentru banii ei, 
nu-i aşa? 

— Nu, răspunse Poltavo, o vreau pentru că îmi place mai 
mult decât orice altă femeie pe care am întâlnit-o până acum! 

— Hai să fim serioşi! Şi alte femei ţi-au plăcut la fel de 
mult. Dar cât timp s-au bucurat de dragostea ta? Când teai 
plictisit de ele le-ai părăsit fără nici o remuşcare. |ţi cunosc bine 
trecutul, domnul meu! Dacă totuşi te vei încăpăţâna în ideile 
tale prosteşti, atunci... 

— Atunci... 

— Nu mai ieşi viu de aici şi crede-mă că nu glumesc! 

— Mă aşteptam la aşa ceva şi prin urmare am venit 
pregătit, zise el, scoțând un revolver din buzunar. 

— Trage, Poltavo, dacă ai cu ce! Căci revolverul ţi-e gol. 

Aruncând o privire asupra revolverului şi convingân-du-se 
că celălalt avea dreptate, Poltavo se albi. Farrington sună, iar 
Fall îşi făcu apariţia. 

— Doctore, fii drăguţ şi dă-i musafirului ceva de mâncare 
înainte de a se întoarce la Londra! 

Tonul cu care Farrington rostise aceste cuvinte îl linişti pe 
Poltavo care, uitându-şi spaima, redeveni insolent: 

— Spune-mi, ţi-ai schimbat părerea în privinţa lui Doris? 

— Am să mă mai gândesc, răspunse Farrington cu 
nepăsare. 

Medicul îl scoase pe Poltavo pe coridor şi-l pofti într-un lift, 
apoi închise uşa în urma lui. 

— Cum pornesc liftul ăsta? Întrebă el. 

— Îl pornesc eu, n-avea grijă, zise Fall apăsând pe un 
buton. Liftul porni în jos, trecu prin faţa unei uşi de oţel de la 


etajul întâi, apoi prin faţa uşii de la parter, fără să se oprească. 
Continuă să coboare, tot mai adânc, până când în sfârşit rămase 
nemişcat în faţa unei uşi din gratii de fier aşezate orizontal. Uşa 
se deschise fără zgomot. Poltavo era pur şi simplu consternat. 
El, pe care nimeni nu-l păcălise niciodată, el, care înşelase şi 
trădase pe toată lumea, să se lase tras pe sfoară astfel, ca un 
copil! Scoase un creion şi mâzgăli câteva cuvinte pe unul din 
pereţii liftului. Apoi deschise uşa şi păşi într-o odaie destul de 
mare în care se aflau un pat, câteva scaune şi o masă pe care 
pâlpâia o lumină slabă. Pe peretele opus se aflau câteva 
comutatoare electrice, fapt ce însemna că va putea să lumineze 
mai bine camera. Consolându-se cu gândul că avea la dispoziţie 
ascensorul, începu să se caute prin buzunare să vadă dacă nu 
cumva mai avea ceva gloanţe. Găsi două şi-şi încarcă repede 
revolverul. Probabil că înainte de a pleca de acasă, femeia de 
serviciu care-i fusese recomandată de Farrington îi golise arma. 
Tot ea îi anunţase probabil pe locatarii „Casei secrete” că 
Poltavo plecase cu valiza. 

Furios că se lăsase prins astfel în capcană, Poltavo merse 
şi aprinse toate luminile. Pereţii acelei încăperi subterane, 
mobilată cu mult bun gust, erau zugrăviți în roşu. Intr-un colţ se 
afla un pat frumos de alamă, iar aerul din odaie era proaspăt şi 
curat. 

„De fapt e o închisoare destul de plăcută”, îşi zise Poltavo, 
în vreme ce examina atent camera, auzi un zgomot în spatele 
său. Întorcându-se brusc, văzu uşa liftului închizându-se şi liftul 
urcând. Cum naiba fusese atât de prost? Ar fi trebuit să pună un 
scaun în uşă ca să nu se mai poată închide! Unde-i fuseseră 
minţile? Dar te pomeneşti că şi scaunele erau înţepenite în 
podea. Încercă să ridice unul din ele şi văzu că bănuiala sa nu 
avea temei. 

Toate scaunele se puteau ridica, în afară de unul singur, 
scaunul cel mare de la capătul mesei, un scaun solid şi masiv 
care nu putea fi clintit din loc. Într-un colţ se afla o uşă cu gratii 
şi presupuse că era uşa altui lift care aducea mâncarea. In timp 
ce analiza uşa, văzu deschizân-du-se în partea de sus a eio 
trapă prin care apăru o tavă plină cu tot felul de mâncăruri. 
Printre farfurii găsi şi un bileţel scris cu creionul: „Poţi mânca 
liniştit totul. Doctorul Fall te asigură că mâncarea nu este 


otrăvită. Dacă doreşti ceva, foloseşte-te de soneria de pe 
masă”. 

Poltavo se uită la mâncare. Cum îi era cumplit de foame, 
mancă cu poftă tot ce i se trimisese. După ce termină, îşi aminti 
de sonerie. Sună şi nu după mult timp auzi un zgomot. Se 
îndreptă cu revolverul în mână, spre uşa liftului, când se auzi 
strigat pe nume. Întorcându-se, dădu nas în nas cu doctorul Fall 
care nu se ştie pe unde intrase. 

— Sper că nu te-am speriat, spuse surâzând medicul. 
Există trei intrări în această odaie, dar prin care nu pot pătrunde 
decât eu. 

— Pot să te întreb de ce am fost închis aici? Doctorul se 
aşeză pe un scaun, îşi scoase tabachera cu ţigări de foi, luă una 
şi-i oferi şi lui Poltavo. 

— Ah, dumneavoastră nu fumaţi ţigări de foi... Poate vreţi 
ţigări obişnuite... ` 

— Mulţumesc, am ţigări, răspunse Poltavo. Inainte de a-i 
răspunde, doctorul tăie calm vârful ţigării, o aprinse, apoi spuse: 

— Eu, dragul meu, nu fac nimic altceva decât să urmez 
ordinele domnului Farrington. Se pare că l-ai supărat foarte tare 
din moment ce s-a hotărât să te trateze astfel şi să-ţi aplice 
aceeaşi pedeapsă pe care le-a aplicat-o şi celor doi indivizi care 
au lucrat la construcţia acestei case şi care au vrut apoi să-l 
şantajeze. 

— Nu ştiu la ce anume te referi, răspunse Poltavo. 

— Atunci eşti unul dintre puţinii oameni din Londra care n- 
au habar despre acest caz. Unul dintre cei doi era arhitect, 
celălalt, un om simplu care putea foarte bine să fie şi electrician 
dar şi chelner... Amândoi au fost angajaţi la construcţia acestei 
case. Au fost aduşi din Italia împreună cu alţi muncitori şi li s-a 
încredinţat o parte din lucrări. Nemulţumiţi cu leafa foarte mare 
care li s-a dat, au vrut să-l şantajeze pe domnul Farrington. Dar 
într-o noapte, au fost amândoi împuşcaţi. 

— Au fost ucişi de Farrington? Întrebă Poltavo speriat. 

— Nu pot afirma acest lucru, răspunse Fall. Am spus doar 
că au murit fiindcă au vrut să-l şantajeze pe domnul Farrington. 
Şi dumneata, domnule Poltavo, te afli acum în aceeaşi situaţie. 
Nu cred că te-ai mai aflat vreodată într-o situaţie tot atât de 
tristă ca asta. Adevărul e că domnul Farrington intenţionează să 
te omoare. 


— Am fost un prost că n-am observat imediat legătura... 

— Ce legătură? Întrebă nedumerit Fall. 

— Faptul că cei doi amărâţi au fost ucişi în faţa casei lui 
Farrington. Cine altul i-ar fi putut împuşca dacă nu el? 

— Ţi-am spus că voiau să-l şantajeze şi că voiau să se 
căpătuiască! Dumneata, domnule Poltavo, te afli în aceeaşi 
situaţie. 

— Am fost eu în situaţii şi mai fără de scăpare, spuse 
Poltavo surâzând. 

— Mă îndoiesc că te-ai mai aflat vreodată într-o situaţie 
atât de dificilă ca asta, fiindcă se pare că vei fi ucis, domnule 
Poltavo! Ţi-o spun franc, n-are rost să mai ocolesc adevărul. 
Domnul Farrington vrea cu orice preţ să scape de dumneata, 
deoarece ai început să devii incomod. Depinde numai de 
dumneata dacă te va ierta sau nu. Sigur, nu te va pune să juri 
că nu te vei mai amesteca în treburile sale! Dacă vei lucra 
cinstit, nu-l vei trăda şi-l vei sluji cu credinţă, e dispus să te ierte 
şi să te plătească regeşte. Dacă însă îi vei înşela aşteptările, nu 
vei mai fi cruțat. Bagă bine de seamă ce-ţi spun! Sper că m-am 
făcut înţeles! 

— Da, te-ai făcut. 

Mâna cu care Poltavo îşi duse ţigara la gură începu să-i 
tremure. 

— Aş vrea să mai adaug... Continuă doctorul, dar chiar în 
aceeaşi clipă se auzi sunetul strident al unui clopoțel. 

Doctorul se ridică, se apropie de unul din pereţi, îşi lipi 
urechea de un anumit loc care nu se deosebea prin nimic de 
restul peretelui şi ascultă o vreme. Poltavo presupuse că acolo 
se afla probabil vreun telefon. 

— Da, am înţeles, răspunse doctorul. Apoi, întorcându-se 
către Poltavo, îl anunţă: 

— Ţin să-ţi spun că toată casa este încercuită de poliţie, 
ceea ce e foarte rău pentru dumneata. 

— Eu, dimpotrivă, cred că e mai rău pentru dumneata, 
răspunse Poltavo. Stai! Strigă el. 

Medicul se întoarse şi văzu un revolver îndreptat spre el. 

— Pot să te asigur că arma are acum două gloanţe pe care 
le-am descoperit în buzunarul vestei. În tot cazul socot că sunt 
suficiente pentru... Nu putu continua fiindcă în cameră se făcu 


brusc întuneric beznă. Un râs batjocori tor se auzi din partea 
unde se afla Fall. 

— Trage! Spuse acesta. 

Dar cele două cartuşe i se părură lui Poltavo mult prea 
preţioase pentru a le strica degeaba. Aşteptă. Peste câteva 
secunde lumina se reaprinse. In odaie nici urmă de doctor. 
Poltavo se hotări să aştepte. Dacă T. B. Smith înconjurase casa 
cu poliţia, putea dintr-un moment într-altul să ajungă şi la el şi 
să-l elibereze din situaţia nenorocită în care se afla. Dacă nu, îl 
va elibera pe Frrington care se pare că avea încă nevoie de el. 
Dar iată că auzi zgomotul liftului care cobora şi care se opri 
brusc în faţa odăii sale. Uşa cu zăbrele de oţel se deschise şi 
Poltavo sări în lift şi închise uşa. Spre mirarea sa, mecanismul 
funcţiona perfect şi liftul începu să urce. Dar cum cele două 
becuri din plafon îl deranjau, le sparse cu patul revolverului. 

T. B. Smith se afla în hol înconjurat de trei poliţişti. În faţa 
lui, liniştit şi politicos ca de obicei, se afla doctorul Fall. 

— Aveţi libertatea să percheziţionaţi toată casa, zise el. 
Vizita domnului Poltavo nu e secretă. A mai venit pe aici, ca 
orice om atras de lucruri mai deosebite. În momentul acesta 
cred că e pe undeva pe la subsol unde admiră instalaţia 
electrică. 

— Dragă doctore, n-ai vrea să mi-l arăţi pe Poltavo? 

— Cu plăcere, zise Fall. 

In aceeaşi clipă uşa liftului se deschise şi Poltavo ieşi 
repede afară cu revolverul în mână. Acum trebuia să se decidă 
de partea cui să treacă. Nu şovăi nici o clipă. La poliţie nu avea 
prieteni iar Farrington putea să-l ajute. 

— Ai o armă cam ciudată în mână, domnule Poltavo, 
spuse Smith surâzând ironic. Presupun că ai admirat cu frica în 
sân maşinăriile de la subsolul acestei case! 

— Deloc, răspunse Poltavo, băgând arma în buzunar. Am 
făcut câteva exerciţii de tragere. Jos e un loc amenajat special în 
acest scop şi te-aş sfătui să-l vezi şi dumneata. 

Uitându-se la doctorul Fall, Poltavo văzu în ochii negri ai 
acestuia un semn de aprobare. 

— In alte împrejurări, nu m-aş deranja să vă vizitez sala de 
arme, zise Smith, pentru că ştiu că nu spui niciodată adevărul, 
domnule Poltavo. Acum însă am impresia că te simţi cât se 


poate de fericit că mă vezi aici. Am să dau totuşi şi eu o raită pe 
la subsol fiindcă n-am apucat să-l văd încă. 

— De fapt, zise doctorul Fall nu e propriu-zis o sală de 
arme, dar cum camerele de locuit sunt departe de acest loc, 
folosim din când în când subsolul ca sală de tras cu arma. Aşa 
că sunteţi liber să vizitaţi orice doriţi. 

Smith intră în liftul fără becuri şi Fall închise uşa după el. 
După vreo zece minute ascensorul urcă şi Smith ieşi afară. 

— Am fost şi am vizitat camera, zise el aruncându-i lui 
Poltavo o privire semnificativă. Casa asta este într-adevăr 
extraordinară, dragă doctore, îi zise el lui Fall. 

— O puteţi vizita oricând doriţi, răspunse Fall cam 
posomorât. 

Smith se jucă puţin cu lampa electrică pe care o avea în 
mână, o băgă apoi în buzunar, salută şi se îndreptă spre uşă. La 
jumătatea drumului se opri însă din mers şi se întoarse spre 
Poltavo. 

— Când ai căzut în cursă, ai fost destul de prevăzător să 
scrii pe unul din pereţii liftului, câteva cuvinte, cerând ajutor. Ei 
bine, cuvintele dumitale, după cum vezi, şi-au atins scopul, 
spuse el observând cu satisfacţie spaima de pe chipul lui 
Poltavo. Ai face bine dacă l-ai ruga pe amicul dumitale să le 
şteargă de acolo! 

După ce-i salută încă o dată pe cei doi bărbaţi, Smith 
părăsi casa împreună cu toţi ceilalţi poliţişti. 

— Ce-a vrut să spună domnul Smith? Întrebă Fall. 

— Eu... Bâlbâi Poltavo... Am scris câteva cuvinte pe 
peretele cabinei. Nimic îngrijorător, doar o frază în care 
spuneam că sunt prizonier. 

Doctorul se repezi înjurând spre lift şi aprinse un chibrit ca 
să vadă ce scrisese Poltavo. Din fericire, nu era nimic care să 
divulge secretul „Casei misterelor”. 

— Ne-ai băgat în mare încurcătură, îi spuse el aspru lui 
Poltavo. Ai grijă şi nu ne compromite mai mult, fiindcă a doua 
oară nu te vom mai ierta. Dacă ne vei oferi ocazia să ne mai 
plângem o dată, urmările vor fi dezastroase pentru dumneata, 
Poltavo. Şi te rog să mă crezi că nu glumesc. 

Capitolul 12 

Când ceasornicul bisericii din Little Bradley bătu unu 
noaptea, comisarul Smith ieşi din tufişul aflat în aripa vestică a 


„Casei secrete”. Doi poliţişti ascunşi după un colţ al străzii îi 
ieşiră înainte. 

— Cred că în sfârşit am găsit un loc potrivit, zise încet 
Smith. Pe zidul care înconjoară clădirea se află într-adevăr 
numai semnale de alarmă, iar pe toate potecile au fost întinse 
sârme electrice. Trag însă nădejde să putem ocoli semnalele de 
alarmă. Apoi îi conduse pe cei doi poliţişti înapoi, pe drumul pe 
care venise el. 

— Vedeţi? Aici e o sârmă, spuse el arătându-le un fir 
foarte subţire întins pe jos. Unul dintre poliţişti se uită cu atenţie 
la sârmă. 

— Dar pot lesne să deviez curentul electric, spuse el, 
scoțând din buzunar o bucăţică de cablu electric. 

Datorită poliţistului-electrician, cei trei putură să sară 
zidul, ajungând în curtea casei. 

— Să fim cu ochii în patru ca să nu dăm peste paznicul de 
noapte! Şopti Smith. De altfel sunt convins că şi în jurul casei 
sunt întinse sârme electrice menite să dea alarma. Uite, una am 
găsit-o, spuse Smith, luminând-o cu lanterna a cărei lumină 
cădea numai în jos, fără să se reflecte şi în laterale. 

Trecură toţi trei cu băgare de seamă peste sârma întinsă 
doar la câţiva milimetri de la pământ. 

— Întind sârmele astea în fiecare seară, imediat după 
apusul soarelui, i-am văzut lucrând, spuse Smith. O a doua 
sârmă se afla aproape de casă. 

Găsiră şi acea sârmă peste care trecură cu mare băgare 
de seamă. 

— Culcaţi-vă! Şopti brusc Smith. 

Toţi trei se întinseră la pământ. Inspectorul Ela văzu o 
persoană înaltă care se îndrepta în direcţia unde se aflau ei. Era 
paznicul care-şi făcea rondul. Cu tot întunericul, Ela observă că 
omul purta o puşcă la spate. 

Aşteptară încordaţi până ce omul dădu colţul casei apoi 
toţi trei se îndreptară în goană spre uşa din faţă. Ajunşi acolo, 
Smith băgă mâna în geantă şi scoase un iepure. 

— Îmi pare rău, drăguţule, că trebuie să te sacrificăm dar 
n-avem încotro! Datorită ţie vom afla cam ce-i trece prin minte 
criminalului. 

Urcă treptele de la intrare. Perdeaua din bile de oţel 
atârna aproape până jos în faţa uşii. Smith dădu drumul 


iepurelui. Animalul, speriat, vru să coboare treptele ca să fugă, 
dar când Smith îl sperie cu mâna se îndreptă spre uşa de la 
intrare atingând cu capul perdeaua din bile de oţel. O flamă 
puternică şi bietul animal fu aruncat cât colo. Murise 
electrocutat. 

— Deci am presupus corect, spuse încet Smith. Perdeaua 
se află sub tensiune electrică. Oricine o atinge moare. Fă-ţi deci 
datoria, Johnson! 

Acesta îşi puse o pereche de galoşi în picioare, îşi trase pe 
mâini o pereche de mănuşi speciale, groase, din cauciuc şi urcă 
liniştit scara. Încercă să tragă perdeaua în jos dar nu reuşi. 
Atunci apucă fiecare şir de mărgele de oţel şi-l izola pe fiecare în 
parte, legându-le apoi între ele cu benzi din cauciuc. După ce 
Johnson isprăvi, Smith -care între timp îşi pusese şi el galoşi şi 
mănuşi din cauciuc - se îndreptă spre uşa pe care o deschise cu 
o cheie potrivită. Broasca uşii fiind simplă, a fost uşor de 
deschis; dacă însă cei din casă ar fi tras un zăvor pe dinăuntru, 
treaba s-ar fi complicat mult dar locatarii considerând suficientă 
perdeaua de oţel nu mai puseseră zăvorul. 

T. B. Smith intră în hol şi trase cu urechea, dar cum 
domnea o linişte desăvârşită, intrară repede şi ceilalţi doi, Ela şi 
Johnson. 

— Aş vrea să rămâneţi aici, spuse Smith. Să sperăm că 
paznicul nu va observa că am izolat firele de la uşă. 

Cercetară cu multă atenţie holul dar nu descoperiră nici 
un fel de semnale de alarmă. Smith o porni încet pe scară, 
lăsându-i pe cei doi în hol. Oprindu-se la fiecare treaptă, trăgea 
cu urechea. În sfârşit ajunse la etajul al treilea. Recunoscu 
coridorul după o zgârietură pe uşa ascensorului. Era deci pe 
drumul cel bun. Fără să şovăie, Smith se îndreptă spre uşa din 
lemn de trandafir care dădea în odaia lui Moole. Apăsă pe 
clanţă, uşa se deschise şi polițistul intră în cameră. Dar rămase 
în prag, dându-şi brusc seama că nu se afla în odaia pe care o 
mai văzuse. Se trezi într-o splendidă cameră de lucru, cu pereţii 
îmbrăcaţi cu lambriuri scumpe din lemn de trandafir. La birou se 
afla, cu spatele spre uşă, un bărbat care scria ceva. Când Smith 
deschise uşa, individul se ridică şi ieşi în întâmpinarea 
oaspetelui său nocturn. Smith văzu că avea faţa acoperită cu o 
mască neagră. Când îl zări pe comisar, mascatul întinse mâna şi 
în cameră se făcu brusc întuneric. In aceeaşi clipă Smith se trezi 


azvârlit dincolo de prag iar uşa se închise de la sine în urma sa. 
Acum Smith se afla din nou pe coridor iar în faţa lui stătea 
doctorul Fall, îmbrăcat elegant ca de obicei, care-l privea ironic. 

— Cărei împrejurări îi datorez onoarea acestei vizite, 
domnule Smith? Întrebă el politicos. 

— Curiozităţii, răspunse simplu, Smith. Aş fi vrut să-l mai 
văd o dată pe Moole al dumitale! Dar din păcate am greşit uşa şi 
am deranjat un domn care purta o mască pe faţă din motive pe 
care probabil că numai el le cunoaşte. 

— Nu vă înţeleg, spuse Fall. 

— Dacă vrei să mă înţelegi, hai cu mine încă o dată în 
camera de acolo, zise Smith. 

In aceeaşi clipă, polițistul auzi un zgomot ciudat şi simţi 
sub picioare o zguduitură ca şi cum ar fi trecut un tractor greu 
prin faţa casei. 

— Ce e zgomotul ăsta? 

— Asta-i una din neplăcerile pe care eşti obligat să le 
suporţi când îţi clădeşti casa pe o mină, răspunse doctorul, şi 
acum să megem în odaia în care pretindeţi că aţi văzut un om 
mascat, zise Fall. 

Se înapoie în odaia cu pricina. Cum în cameră era 
întuneric, Fall aprinse lumina. Era aceeaşi încăpere pe care 
Smith o mai văzuse o dată. In mijlocul ei se afla patul aşezat pe 
covorul albastru iar în pat zăcea bolnavul cu faţa palidă ca 
ceara. Pereţii erau îmbrăcaţi în lambriuri din lemn de mirt, iar 
din plafon atârnau aceleaşi magnifice candelabre de cristal. 
Surprins, Smith îşi trecu mâna peste frunte. 

— Se pare că aţi fost victima propriei dumneavoastre 
fantezii, domnule Smith, dacă n-aţi visat cumva. 

— Dumneata poţi presupune ce vrei! Răspunse Smith cu o 
politeţe rece. Aş dori să văd încăperile care se află deasupra şi 
dedesubtul acesteia. 

— Vi le arăt cu plăcere. Sus se află o cameră. 

Fall îl conduse pe Smith la etajul al patrulea şi deschise 
uşa încăperii care se afla exact deasupra camerei pe care abia o 
părăsiseră. Incăperea era nemobilată, pe jos avea duşumele, iar 
pereţii erau daţi cu var. Luminatorul din tavan dovedea că 
doctorul spusese adevărul. 

— După câte văd nu vă prea folosiţi de camera asta. 


— Aşa este. Dar datoria noastră e ca peste tot să fie 
ordine şi curăţenie. Haideţi acum să vă arăt şi odaia de 
dedesubt. 

În timp ce coborau scara se auzi din nou zgomotul acela 
ciudat pe care-l mai auziseră o dată. Pereţii aproape că se 
cutremurau. 

— Vi se pare terifiant, nu-i aşa? Eu, cel puţin când l-am 
auzit, m-am speriat îngrozitor. În realitate însă nu se întâmplă 
nimic. 

Intrară în încăperea de la etajul al doilea, situată sub odaia 
lui Moole, care se dovedi a fi un dormitor. 

— Asta e un dormitor de rezervă, spuse Fall. Ne folosim 
rar de el. 

Smith aruncă o privire rapidă în jurul său, dar nu află 
nimic. 

— Sper că acum sunteţi mulţumit şi că poliţiştii care vă 
aşteaptă în hol nu sunt neliniştiţi, spuse doctorul con-ducându-l 
spre uşă. 

— L-ai şi văzut? Întrebă Smith. 

— Sigur, i-am văzut de îndată ce-au intrat în hol. Ştiţi, 
domnule Smith, noi nu folosim semnale zgomotoase de alarmă. 
De îndată ce se deschide uşa de la intrare, se aprinde imediat o 
lampă roşie deasupra patului meu. Şi mai am şi alte semnale pe 
care sunt gata să vi le arăt dacă vreţi să veniţi până în odaia 
mea. 

— Sigur. S-ar putea să-mi fie de folos. Camera de lucru a 
doctorului Fall se afla la etajul al doilea, chiar deasupra 
vestibulului. O uşă ducea într-un dormitor extrem de elegant. 
Lângă patul doctorului se afla un tub care semăna cu un vas 
înalt pentru flori. 

— Uitați-vă înăuntru! 

Smith se uită. Vasul era gol. Ceva mai jos văzu o placă 
subţire ce părea a fi de argint şi care dădea impresia că se 
mişcă. Smith văzu în ea două chipuri: ale lui Ela şi Johnson. 

— Asta e invenţia mea, spuse cu mândrie doctorul. M-am 
gândit s-o brevetez. E vorba de un sistem de oglinzi care 
reflectă imaginea pe o foiţă metalică. 

— Îţi mulţumesc doctore, spuse Smith căruia nu-i mai 
rămânea decât să-şi recunoască înfrângerea. 

— N-o să puteţi deschide uşa de jos, spuse Fall amabil. 


— Cred că te înşeli, zise surăzând Smith. Doctorul aprinse 
lumina în hol. Cei doi poliţişti priviră curioşi în jurul lor. 

— Noi am lăsat uşa întredeschisă... ă 

— Totuşi n-o veţi putea deschide, spuse Fall. Incercaţi şi 
veţi vedea! 

Ela încercă, dar în zadar. 

— Uşa e închisă electric, spuse Fall. N-o puteţi mişca din 
loc cu nici un chip. Şi asta e tot o invenţie de-a mea! 

Scoase din buzunar o cheie pe care-o introduse într-o 
broască abia vizibilă a panoului de stejar din hol. Uşa începu să 
se deschidă încet. 

— Noapte bună, zise Fall. Sper că ne vom revedea! 

— Poţi fi convins de asta, spuse Smith furios. 

Capitolul 13 

Tânăra şi frumoasa domnişoară Doris Gray se afla într-o 
mare dilemă: nici acum nu ştia dacă unchiul ei într-adevăr 
murise. Dar fie că era mort fie că trăia, situaţia ei era dintre cele 
mai penibile. Frank Doughton îi era deosebit de simpatic, ţinea 
mult la el, dar de aici şi până la al lua de bărbat era cale lungă. 
Inima ei începuse să încline mai mult către acel Poltavo care ştia 
să povestească atât de frumos, atâtea lucruri interesante din 
toate capitalele ţărilor pe unde fusese. Felul lui politicos şi 
discret de a-i face curte produsese o impresie destul de 
puternică asupra ei. Adevărul e că dacă ar fi obligat-o cineva să 
spună pe loc pe care dintre cei doi bărbaţi îl prefera - pe Frank 
sau pe Poltavo - n-ar fi putut spune. 

Dacă reflecta mai profund, sigur că Frank i se părea mai 
potrivit şi mai atrăgător. Dar faptul că unchiul ei îi alesese 
viitorul soţ în loc s-o lase pe ea să şi-l aleagă, o irita şi o revolta. 
De fapt încă nu voia să se mărite. Dacă unchiul ei nu-i dădea 
averea, foarte bine, va aştepta încă cinci ani până se va mai 
maturiza; avea timp suficient saşi analizeze sentimntele faţă de 
Frank. Băiatul îi era totuşi drag, lângă el se simţea ocrotită şi 
fericită. Dar de iubit încă nu-l iubea. Dispoziţia testamentară a 
unchiului ei o revolta fiindcă i se părea că-i îngrădeşte 
libertatea. 

Într-o frumoasă dimineaţă de aprilie în timp ce se plimba 
prin Green Park, se întâlni cu Frank. Băiatul era vesel şi 
apropiindu-se repede de ea îi spuse cu entuziasm: 

— Am o veste bună pentru dumneata! 


— Să luăm loc pe o bancă, îi spuse fata surâzând, 
invitându-l să se aşeze lângă ea. Ce veste bună ai pentru mine? 

— Ţi-aduci aminte că domnul Farrington mă rugase să 
insist să-l găsesc pe moştenitorul averii lui Tollington? 

Ea dădu din cap afirmativ. 

— Ei bine, l-am găsit, spuse el triumfător. Bătrânul 
Tollington avusese un nepot, fiul surorii sale moarte şi acest 
nepot era moştenitorul averii. Sora lui Tollington fusese logodită 
cu un bancher bogat din Chicago, dar dis păruse în ajunul nunţii, 
fugind cu un englez pe care famil ia ei nu-l cunoştea. Familia 
presupuse că englezul era de fapt un aventurier care voise să-şi 
refacă averea pierdută în America. Se pare însă că lucrurile n-au 
stat chiar aşa pentru că nu numai că ginerele a refuzat să stea 
de vorbă cu părinţii fetei deşi ştia că fata era extrem de bogată, 
dar nici măcar nu i-a îngăduit acesteia să ia legătura cu părinţii 
ei ca să le spună cum se numea ca doamnă. Aşa că din 
momentul dispariţiei sale, părinţii i-au pierdut urma. Mai târziu 
aceştia au auzit că s-ar fi înapoiat în Anglia, unde - prin muncă 
asiduă şi răbdare - englezul cu pricina şi-a creat o situaţie. Cu 
timpul sora lui Tollington a început să le scrie părinţilor, fără 
însă a le spune vreodată nici cum se numea şi niciunde anume 
se afla. Părinţii îi răspundeau prin biroul de anunţuri al ziarului 
Times. Cu toate eforturile depuse, n-au izbutit să intre în 
legătură cu ea. După moartea părinţilor săi, nici fratele ei n-a 
reuşit să afle unde este. 

— Şi dumneata ai reuşit? ÎI întrebă surâzând, Doris. 

— N-am ajuns încă până acolo, dar am descoperit că 
bărbatul care plecase în urmă cu şaizeci de ani în America 
împreună cu sora lui Tollington, a trăit o vreme la Great Bradley. 

— Nu tot acolo stă şi lady Constance Dex? Intrebă Doris. 

— Ba da... Se pare că locuiesc mai multe persoane acolo. 
Chiar şi amicul nostru... Zise el şovăind. 

— La cine te referi? 

— La prietenul dumitale, Poltavo. Acum se află acolo în 
calitate de musafir al doctorului Fall. N-ai auzit încă de „Casa 
Secretă”? Ce naiba, ştie toată Londra de ea! 

— Imi pare rău că n-am auzit, răspunse Doris. Hai, 
povesteşte-mi în continuare. Cum ai aflat că a trăit în Great 
Bradley? 


— Printr-o simplă întâmplare. Am locuit şi eu câţiva ani 
acolo timp în care l-am cunoscut pe unchiul dumitale. Se 
înţelege că pe atunci eram un puşti. Dar nu faptul că am stat 
acolo m-a ajutat ci faptul că dărâmându-se un oficiu poştal, au 
fost găsite o droaie de scrisori ce nu mai fuseseră expediate. 
Da, scrisori scrise în urmă cu, să tot zic, patruzeci şi ceva de 
ani... Una dintre aceste scrisori era adresată lui Tollington şi 
purta semnătura surorii sale. Din întâmplare mi-a căzut în mână 
o comunicare adresată redacţiei ziarului la care lucrez. Ei bine, 
corespondentul nostru din Great Bradley primise o listă cu 
adrese pe care ne-a trimis-o nouă. M-am dus atunci la Great 
Bradley şi datorită bunăvoinţei unui funcţionar am făcut o copie 
după acea scrisoare. Frank se căută în buzunare, scoase hârtia 
şi citi cele ce urmează: „Dragă George, Vreau să-ţi comunic că 
suntem sănătoşi şi ne merge bine. Am citit rândurile tale din 
Times şi m-am bucurat mult aflând unele noutăţi. Salutări de la 
Henry. Cu dragoste, sora ta, Annie”. 

Sigur că nu e vorba de o descoperire senzaţională, dar 
este totuşi un început, spuse Frank parcă vrând să se scuze, 
băgând scrisoarea în buzunar. Probabil că în Great Bradley 
locuiau o mulţime de femei cu numele de Annie. Din păcate, 
scrisoarea asta acum nu mai are pentru mine tot atâta 
importanţă cât ar fi avut înainte... 

— Te referi la partea materială? Întrebă Doris. 

— Nu, spuse el încet, ştii, Doris, n-am avut până acum 
posibilitatea să-ţi spun cât de rău îmi pare că testamentul 
unchiului dumitale conţine acea clauză. Gândul că eşti silită să 
faci ceva ce nu-ţi convine, mă mâhneşte profund. 

Fata se înroşi şi-şi întoarse privirea. 

— Crede-mă, nu vreau să tragnici un folos de pe urma 
acestei clauze, continuă el timid; vreau să fii fericită. Să nu mă 
accepţi decât dacă mă iubeşti cu adevărat. 

Ea nu-i răspunse ci doar oftă adânc. 

— Speram să-ţi pot oferi într-o zi toate avantajele 
materiale pe care un bărbat le pune la picioarele iubitei sale. 

— Crezi, Frank, că m-ar fi impresionat acest lucru? 

— Cel puţin ai fi fost sigură că nu te iubesc pentru averea 
dumitale. 

Ochii fetei se umplură de lacrimi. 


— Ascultă-mă, Frank, spuse Doris încet. Îmi eşti foarte 
drag, dar încă nu sunt sigură că te iubesc îndeajuns pentru a te 
lua de bărbat. Povestea asta prea a venit pe neaşteptate! 

— Există altcineva la care ţii mai mult? 

Fata îi evită privirea, jucându-se cu mânerul umbrelei. 

— Nu, deocamdată nu. Ştii, Frank, n-am o părere prea 
grozavă despre mine şi nu cred că meriţi să te frămânţi atât din 
pricina mea. 

Tânărul o conduse până la poarta parcului, o ajută să se 
urce într-un taxi şi urmări cu ochii maşina până ce o pierdu din 
vedere. 

Adevărul e că Poltavo începuse a avea o mare influenţă 
asupra ei. Chipul, glasul lui, toată acea aură de străin interesant 
şi cultivat începuseră s-o obsedeze. Când ajunse acasă, în 
Brakely Square, fu oprită de intendent. 

— Am o scrisoare urgentă pentru dumneavoastră, 
domnişoară Grey. Cel care mi-a adus-o m-a rugat să v-o 
înmânez imediat. 

Ea luă plicul din mâna intendentului, îl desfăcu şi găsi în el 
un al doilea plic pe care scria - cu litere de maşină - 
următoarele: „Citeşte scrisoarea când vei fi singură, încuie uşa 
şi asigură-te că nu e nimeni prin apropiere”. Fata se încruntă. 
Oare ce secret conţinea acea scrisoare? Făcu însă ceea ce i se 
ceruse. Când desfăcu al doilea plic, oftă, deoarece recunoscu 
scrisul unchiului ei. Scrisoarea lui suna astfel: „Doresc ca în 
şapte zile să te măriţi cu Frank. Toată averea, toată viaţa mea 
depind de acest lucru. Dacă siguranţa mea înseamnă ceva 
pentru tine, distruge imediat această scrisoare. Cu drag, 
Gregory Farrington”. 

Smith intră cu pas ferm în biroul şefului său. 

— Ceva nou? Intrebă Sir George. 

— Vă voi spune tot ce ştiu sigur, apoi ce presupun. 

— La-o întâi cu certitudinile, apoi cu presupunerile. 

— Punctul unu, începu comisarul luând un scaun şi 
aşezându-se în faţa biroului; Gregory Farrington trăieşte. 
Individul decapitat pe care l-au scos din Tamisa trebuie să fie cel 
ucis de un glonte în Vamă. De aici deduc că cel de al doilea hoţ 
care a luat parte la spargerea de la Vamă, a fost Farrington. 
Planul de a fura cufărul doctorului Goldworthy a fost conceput 
cu multă meticulozitate. In cufăr se afla printre altele, un carnet 


cu nişte însemnări zilnice care dacă ar fi căzut în mâna lady-ei 
Dex, aceasta i-ar fi putut cauza lui Gregory mult rău, fiindcă el 
poartă toată vina morţii iubitului ei. Carnetul acela ar fi lămurit 
multe lucruri iar Farrington avea tot interesul ca el să nu cadă în 
mâinile lady-ei Constance. 

— Poţi dovedi acest lucru? 

— Sigur. Smith scoase din buzunar câteva scrisori şi le 
puse pe birou. Am, priviţi, copia scrisorii pe care Doughton a 
scris-o doamnei Dex. Nu vă mai spun cum am ajuns în posesia 
ei. Ştiţi, oamenii noştri nu prea aleg mijloacele... 

— Ştiu, ştiu, zise Sir George, surâzând. De altfel în locuinţa 
parohială s-a săvârşit acum câteva zile o spargere... Am motiv 
să cred că vinovatul a fost chiar secretarul particular al 
preotului, unul numit Sekes. 

— Aşa e, răspunse Smith, vesel. În al doilea rând, continuă 
el, aflaţi că Gregory Farrington şi şantajistul internaţional 
Montague Fallock sunt una şi aceeaşi persoană. 

— Eşti convins de ceea ce spui? 

— Pe deplin. Un paragraf din testamentul lui Farrington a 
fost scris cu scopul de a mă induce în eroare. Dar de curând s- 
au ivit noi scrisori cu iscălitura lui Montague Fallock prin care 
încearcă să stoarcă bani de la diverse persoane cu stare. 

— Unde se află acum Montague Fallock? 

— In „Casa Secretă”. p 

— Atunci de ce nu punem imediat mâna pe el? Intrebă Sir 
George. 

— Nu e chiar aşa de uşor cum credeţi dumneavoastră. 
„Casa Secretă” ascunde o mulţime de taine pe care 
deocamdată nu le putem dibui. Casa a fost construită de un om 
dibaci, foarte bun cunoscător al tehnicii moderne. Scopul pentru 
care Farrington şi-a ridicat această casă a fost ca să aibă unde 
se ascunde atunci când îl va dibui poliţia. Sunt absolut sigur că o 
descindere acolo ar duce la dispariţia inculpatului. Trebuie să 
mai avem puţină răbdare. 

— Eu tot nu pricep de ce a trebuit să dispară în împrejurări 
atât de dramatice, zise Sir George. 

— Am să vă explic imediat. A dispărut de frică, ştia că-i 
aflasem identitatea; ştia de asemenea că-l bănuiam că-i ucisese 
pe cei doi amărâţi din faţa uşii sale. Nu vedeţi cum se înlănţuie 
totul? Farrington adusese din Europa lucrători străini care i-au 


terminat casa. Deşi clădirea fusese începută în urmă cu treizeci 
de ani, a fost terminată doar de doi, trei ani. Toate marile 
îmbunătăţiri au fost făcute la urmă. Am aflat că cei doi pe care i- 
a împuşcat, fuseseră angajaţi să efectueze unele schimbări şi să 
se monteze nişte motoare. Farrington auzise cearta dintre ei. 
Asta a mărturisit-o de altfel el singur. Cum a văzut că cei doi şi- 
au scos revolverele şi-a spus probabil că sosise momentul să 
scape de ei. A deschis uşa şi i-a împuşcat stând în vestibul. A 
închis apoi uşa şi a pus revolverul la loc în sertarul biroului. A 
venit pe urmă repede înapoi pentru a povesti poliţiei cât este el 
de speriat! Numai că atunci când am intrat întcasă, am simţit 
imediat mirosul prafului de puşcă, şi unde mai pui că lady Dex a 
fost acolo. A fost de faţă când Farrington i-a împuşcat pe cei doi. 

— Ce căuta femeia asta acolo? 

— Ştiu şi eu? Poate ca să-i reproşeze lui Farrington crimele 
săvârşite. 

— De ce n-o fi dispărut Farrington în alt mod? Şi la urma 
urmei de ce a trebuit să dispară? Intrebă Sir George. Se bucura 
de credit în City şi apoi administra averea nepoatei sale. 
Farrington nu era dintre aceia care îşi pierd lesne cumpătul. 

— Nici eu nu mi-am explicat acest lucru cu atât mai mult 
cu cât nu-i stau în caracter lui Farrington astfel de gesturi. La 
urma urmei putea dispune de averea nepoatei sale. Dacă s-ar fi 
atins de banii fetei sau dacă i-ar fi pierdut în diverse speculaţii 
mai înţeleg, dar aşa... 

— Ce ai de gând să faci în continuare? 

— Am pus sub supraveghere „Casa Secretă”, am luat 
deasemenea toate măsurile de prevedere ca Farrington să nu-şi 
dea seama că este vizat de poliţie. Incerc chiar să-l ademenesc 
să iasă din vizuină. 

— Şi Poltavo? 

— Poltavo e acum în oraş, spuse Smith. Cu el putem 
isprăvi uşor. Se pare că a devenit agentul lui Farrington căci e 
foarte sigur de sine. 

Capitolul 14 

Intr-adevăr, aşa cum îi spusese Smith, Poltavo se 
întorsese în Londra după scurta sa şedere la Great Bradley, 
continuând să ducă aceeaşi viaţă ca şi până acum. Oamenii îl 
priveau cu oarecare suspiciune pentru că nu erau prea edificaţi 
în ceea ce priveşte situaţia sa materială. Mai mult, nu se prea 


ştia dacă avea sau nu dreptul să poarte titlul de conte. În 
almanahul Gotha erau trecute vreo şase familii Poltavo. Sigur că 
domnul conte putea aparţine oricărei dintre cele şase familii; 
numai că el răspundea la întrebările care i se puneau cu un 
surâs ironic şi cu un cuvânt sau două din care nu prea aveai ce 
înţelege. 

Acum nu mai putea fi exclus din societate pe motivul că 
nu era destul de bogat. După ce s-a întors la Londra a închiriat 
un apartament la Barlington Gardens, şi-a cumpărat două 
maşini ultimul tip, şi-a comandat o garderobă de o eleganţă . 
rafinată şi şi-a mobilat apartamentul cu mobile de mare preţ. In 
mai puţin de o săptămână arăta atât de distins şi de deosebit 
încât până şi lui i se păru că nu arătase niciodată altfel. 

Cu toate acestea Poltavo nu era în apele lui. Faptul că 
fusese la un pas de moarte, îi tulburase echilibrul interior şi-l 
făcuse nervos. 

Poltavo fusese trimis la Londra de către Farrington care-i 
încredinţase o mare sumă de bani ca să-i execute dispoziţiile şi 
planurile, punându-l în legătură cu aproape o sută de agenţi din 
toate structurile sociale, agenţi care-i furnizau informaţiile 
pentru ziarul Bârfa. Farrington câştiga foarte puţin de pe urma 
acestui ziar; în schimb era tot timpul la curent cu toate bârfele, 
cancanurile şi scandalurile de pe urma cărora se alegea cu bani 
grei; bărbaţi cu situaţii înalte care-şi înşelau nevestele, soţii 
infidele, fete foarte tinere din înalta societate care-şi făceau de 
cap fără ştirea părinţilor şi câte şi mai câte. Misteriosul domn 
Montague Fallock avea însă grijă de fiecare, şi nimănui nu-i 
trecea prin minte să facă vreo legătură între ziarul acela abject 
citit aproape numai de slugi şi şantajistul Montague Fallock. Cei 
cu musca pe căciulă plăteau şi tăceau ca nu cumva Fallock să 
publice în ziare vreo ştire compromiţătoare care să le atragă 
blamul public. Acest şantajist ordinar, acest ticălos nu zdruncina 
numai averea victimelor sale ci, de cele mai multe ori, le 
distrugea şi viaţa. Scotland Yard-ul descoperise drept cauză a 
unui număr mare de sinucideri, scrisorile de ameninţare ale lui 
Fallock. 

Biroul ziarului Bârfa se afla la ultimul etaj al unei case de 
raport din Fleet Street. Redacţia se afla într-o singură odaie 
unde un individ tăcut primea corespondenţa pe care mai apoi o 
depunea la oficiul de bagaje al unei gări din Londra. După un 


ceas era luată de un alt comisionar care o depunea la altă gară. 
Abia de aici ajungea în mâinile redactorului-şef care selecta 
scrisorile şi le traducea în engleză pe cele mai interesante. 
Unele scrisori conţineau articole scrise de scriitori cunoscuţi. 
Fallock avea nevoie de aceste articole ca să dea Bârfei aparenţa 
unui ziar cât de cât onorabil dar ca să-l şi umple cu ceva. De 
obicei scria el singur câte o pagină sau chiar două cu diverse 
informaţii din înalta societate fără însă a jigni sau ofensa pe 
cineva. Numai că în fiecare pachet cu scrisori se găseau 
întotdeauna cel puţin două, dacă nu mai multe, care-i ofereau 
escrocului posibilitatea de a face rău. Cei care trimiteau astfel 
de scrisori primeau o răsplată de cinci lire sterline; de câteva ori 
s-a întâmplat ca materialele interesante să fie atât de 
numeroase încât Fallock a plătit aproape o mie de lire sterline 
într-o săptămână. Poltavo se dovedea a fi un foarte conştiincios 
şi îndemânatic elev al lui Fallock-Farrington. Lucra ceasuri în şir 
în biroul său însă în ultima vreme gândurile îi zburau aiurea. 
Foarte mulţumit de slujba pe care o avea - era doar o meserie 
uşoară care făgăduia să-i aducă o mulţime de bani - făcea ce 
făcea şi oftând îşi spunea în sinea lui: „Aşadar într-o săptămână 
va trebui să se mărite cu Frank Doughton! Deci Farrington mă 
obligă să renunţ la această fată frumoasă, graţioasă şi bogată! 
Nu, nu şi iar nu! Nu vreau să-i fac pe plac escrocului! Trebuie să 
găsesc ceva ca s-o împiedic pe Doris să se mărite cu Frank!” 
Dar iată că brusc sună telefonul. 

— Alo! Ai putea să treci mâine pe la mine? Întrebă Doris. 

— Pot veni chiar acum, răspunse mieros Poltavo. 

— Dacă ai putea veni acum m-aş bucura... Sunt foarte 
îndurerată! 

— Sper că nu s-a întâmplat ceva grav. 

— Am primit o scrisoare de la cineva, spuse ea cu 
subînţeles. 

— Pricep. Cineva care vrea să faci ceva ce nu-ți convine. 

— Tot ce pot să-ţi spun e că sunt complet dezorientată. 
Ultimele întâmplări m-au dat peste cap! 

— Cunosc conţinutul scrisorii fiindcă eu ţi-am adus-o! 

— Da? Şi ce părere ai? 

— Ştii foarte bine! Cred că nu te aştepţi să fiu de acord cu 
ceea ce ţi se spune să faci! 

— Te aştept mâine, spuse ea. 


— Nu, vin chiar acum! 

În clipa aceea de revoltă împotriva tiraniei şefului său 
Poltavo uitase primejdia care-l ameninţa dinspre „Casa 
Secretă”. În el se trezise brusc instinctul unei fiare dezlănţuite 
care vedea cum i se fură prada din faţa ochilor. O găsi pe Doris 
palidă, lipsită de vlagă, nervoasă. Sub ochi avea cearcăne, 
dovadă că-şi petrecuse noaptea stând trează. 

— Nu ştiu ce să fac... [in mult la Frank dar... Ei bine, nu-l 
iubesc atât de mult încât să-l iau de bărbat. 

— Păi atunci de ce-l iei? 

— Cum aş putea să-l refuz pe unchiul meu? Şi-i arătă 
scrisoarea. Poltavo luă scrisoarea şi-o aruncă în foc. 

— Văd, dragă domnişoară, că nu eşti câtuşi de puţin 
prevăzătoare. 

Ceva din purtarea lui îi displăcu fetei. Poltavo se gândea 
mai mult la siguranţa lui şi la obligaţia pe care o avea faţă de 
Farrington, decât la situaţia ei. 

— Acum ascultă-mă, spuse Poltavo; nu te mai necăji din 
pricina asta. Dă-mi voie să discut cu Farrington. Ştiu că e un om 
încăpățânat şi ambițios. Poate are un motiv special să te mărite 
cu. Frank. Lasă-mă să discut întâi cu el. 

— Dacă nu primesc de la tutorele meu o nouă scrisoare 
care s-o revoce pe prima atunci va trebui să fac ce mi-a 
poruncit. Doamne, în ce situaţie mă aflu! Zău dacă pricep în ce 
fel pot să-l ajut eu măritându-mă cu Frank! Poate ştii dumneata, 
domnule Poltavo! 

Dar el scutură din cap. 

— Ai luat legătura cu Doughton? 

— Da, i-am scris! Vrei să vezi copia scrisorii? 

— Da, sigur, mă interesează. „Dragă Frank, citi el, dintr-un 
motiv pe care eu nuţi-l pot explica pentru că nu-l ştiu, căsătoria 
dorită de unchiul meu va trebui să aibă loc săptămâna viitoare, 
ştii că încă nu te iubec destul şi că dacă ar fi după mine nu m-aş 
mărita. Dar sunt silită să procedez astfel contrar voinţei mele. 
Îmi vine foarte greu să-ţi spun toate aceste lucruri dar îţi cunosc 
caracterul nobil, mărinimia şi bunătatea sufletului dumitale şi 
ştiu că vei înţelege pe deplin revolta mea”. 

Poltavo puse scrisoarea pe masă şi începu să se plimbe 
prin odaie fără să scoată o vorbă. Apoi se întoarse şi zise: 


— Spune-mi, domnişoară Doris, dacă aş fi eu în locul lui 
Frank Doughton ai ezita tot atât? 

Ea se uită speriată la el şi Poltavo înţelese că făcuse o 
mare greşeală: confundase încrederea şi simpatia ei cu un 
sentiment mult mai puternic pe care fata era departe de a-l 
avea pentru el. În acea privire a ei Poltavo citi mai mult decât 
ştia ea însăşi, şi anume că în adâncul sufletului ei Doris îl 
alesese de mult pe Frank. Ridică mâna împiedicând-o să-i 
răspundă: 

— Nu-mi spune nimic, zise el surâzând. Dar poate îţi vei 
da seama cândva că declaraţia mea de dragoste a fost cel mai 
mare compliment pe care l-am făcut vreodată unei femei fiindcă 
dumneata ai fost singura fiinţă care mi-a inspirat o iubire 
dezinteresată. 

Vocea îi tremura şi poate că şi credea ce spunea în acel 
moment. Fiindcă tot la fel le vorbise şi altor femei pe care le 
iubise în trecut, dar care duseseră cu ele în mormânt amintirea 
chipului său fascinant. 

— Acum trebuie să aşteptăm răspunsul domnului 
Doughton, adăugă el. 

— L-am primit deja, pentru că Frank mi-a telefonat 
imediat. 

— Da? Şi când va avea loc fericitul eveniment? 

— Te rog nu vorbi astfel, zise ea, acoperindu-şi obrajii cu 
palmele. Nu ştiu nici măcar acum, în ultimul ceas, dacă voi avea 
puterea să îndeplinesc dorinţa unchiului meu. 

— Când te măriţi? Întrebă Poltavo din nou. 

— Peste trei zile... Ne vom duce la Paris, spuse ea roşindu- 
se. Frank doreşte... Şi făcu o pauză - ei bine, Frank doreşte să 
trăim separat cu toate că ne va fi foarte greu să ascundem că 
suntem căsătoriţi. 

— Înţeleg. Domnul Doughton şi-a dovedit astfel 
delicateţea înăscută pe care i-o apreciez foarte mult. 

Doris se încruntă. Tonul lui protector nu era câtuşi de 
puţin justificat iar părerea sa despre Frank aducea mai curând a 
impertinenţă. 

— Te-ai gândit, întrebă el, ce s-ar întâmpla dacă nu te-ai 
căsători cu Frank şi n-ai îndeplini dorinţa unchiului dumitale? Ai 
cumva idee ce i s-ar putea întâmpla? 


— Nu, răspunse ea sincer. Am crezut întotdeauna că 
unchiul meu e un om bun, înţelegător şi că mă iubeşte dar... 

— Dar, continuă Poltavo, acum ştii că e un om care uzează 
cu brutalitate de îngăduinţa şi de încrederea celor din jur, că e 
un egoist şi un escroc. Cred că a fost cumplit pentru dumneata 
să descopere acest lucru. 

— Da, a fost îngrozitor! Mătuşa mea, lady Dinsmore, avea 
dreptate când spunea ce spunea despre unchiul Gregory. 

— Lady Dinsmore are întotdeauna dreptate. Acesta este 
apanajul vârstei şi al experienţei. Dar de ce crezi că are 
dreptate? 

— Păi mătuşa mea a fost întotdeauna convinsă că unchiul 
era amestecat în tot soiul de afaceri necinstite. Mi-a spus de mai 
multe ori acest lucru dar eu n-am crezut-o. 

„Deci trei zile, îşi spuse Poltavo, nemaiascultând-o pe 
Doris. De ce se grăbeşte atât de tare Farrington? Şi de ce l-a 
ales tocmai pe tânărul Frank, care e sărac ca un şoarece, drept 
soţ pentru nepoata sa?” 

Răspunsul la aceste întrebări avea să-l coste mari eforturi. 
Înclinându-se în faţa fetei, o părăsi fără un cuvânt. 

Frank Doughton avea impresia că visează. Nu putea crede 
că tocmai pe el îl aştepta o asemenea fericire. Numai că în toată 
bucuria asta se amesteca gândul amar că urma să se însoare cu 
o fată care nu dorea să se mărite. În optimismul şi exaltarea sa 
îşi spunea că până la urmă Doris va ajunge totuşi să-l iubească. 
În acele zile munci cu greu atât la ziar cât şi la descurcarea 
afacerii Tollington. Cercetase toate registrele bisericilor 
însemnându-şi într-un carnet toate femeile cu numele de Annie. 
Treaba era extrem de anevoioasă deoarece existau o mulţime 
de Annie. Cu două zile înainte de a se însura, adusese 
redactorului-şef ultimul său articol. Acesta îl felicită, spunându-i: 

— Presupun că de-acum încolo va trebui să aşteptăm 
până vom primi un articol din partea dumitale... 

— Deşi soţia mea nu va fi foarte bogată, răspunse Frank 
liniştit, acest lucru nu va afecta munca mea, pentru că n-am de 
gând să iau o centimă din banii ei. 

— Bine faci, îl aprobă redactorul-şef bătându-l pe umăr. 
Bărbatul care trăieşte pe spinarea nevestei sale nu merită nici 
un fel de stimă! 


La ora nouă Frank plecă de la ziar şi cum încă nu 
mâncase, se gândea să intre într-un restaurant din Soho să ia 
masa de seară pentru ca mai apoi să se ducă să se culce. 
Muncise mult în ziua aceea şi mai avea şi a doua zi o mulţime 
de lucruri de terminat. 

In faţa clădirii ziarului staţiona o maşină elegantă a cărei 
vopsea strălucea în lumina lămpilor electrice. Frank vru să 
treacă pe lângă ea, dar fu oprit de şofer. 

— Scuzaţi-mă vă rog, spuse acesta, dumneavoastră 
sunteţi domnul Doughton? 

— Da, răspunse Frank mirat. 

— Am ordin să vă conduc la Sir George Frederik. Frank - 
care auzise numele acestui celebru membru al Parlamentului - 
încercă să-şi aducă aminte dacă-l cunoscuse personal. 

— Dar de ce să mă cheme Sir George? 

— Ar dori să discute câteva minute cu dumneavoastră. 

Frank n-avea nici un motiv să-l refuze. În plus, maşina 
avea să-l conducă chiar în direcţia în care intenţiona să meargă. 
Deschise deci uşa şi se urcă în maşină. Dar abia după ce se 
aşeză observă că nu era singur. 

— Ce înseamnă asta... Dar nu apucă să termine. Cineva îl 
apucă de gât şi-l trânti pe pernele maşinii. Automobilul o porni 
din loc trecând în goană prin centrul oraşului. 

Capitolul 15 

După o noapte de insomnie petrecută în casa parohială 
din Great Breadley, lady Constance Dex se dădu jos din pat. 
Cobori în sufragerie şi se aşeză la masă lângă fratele ei. Preotul 
Jeremiah Bangley rămase surprins când o văzu. Preotul era un 
bărbat scund cu o figură binevoitoare, mulţumit de sine şi de cei 
din jur. Era genul de om pe care un cutremur de pământ în Little 
Bradley care i-ar fi dărâmat biserica nu l-ar fi preocupat mai 
mult decât înflorirea pomilor din grădină. Văzându-şi sora la 
masa de dimineaţă rămase totuşi surprins. 

— Vii la micul dejun, Constance? Nu te-am mai văzut de 
nu mai ţin minte cât timp la masa de dimineaţă. 

— N-am putut să dorm, răspunse ea, luându-şi o bucată 
de şuncă de pe platou. Cred că o să mă duc la Moor Cottage. 

Auzind aceste cuvinte, fratele ei îşi încruntă sprâncenele. 

— Am fost întotdeauna convins că Moor Cottage n-a fost 
darul cel mai potrivit pe care ţi l-a făcut răposatul Farrington. E 


un loc mult prea retras... Mi-e teamă ca nu cumva, într-o bună 
zi, să nu te atace vreun vagabond sau, Doamne fereşte, vreun 
criminal. 

Cuvintele sale conţineau mult adevăr. Moor Cottage era o 
casă mică, drăguță, cu un singur etaj care fusese clădită de 
către proprietarul „Casei misterelor” în acelaşi timp cu aceasta. 
Farringaton avusese la început intenţia să folosească acea casă 
ca locuinţă de vară. Acolo nu l-ar fi deranjat nimeni căci strada 
pe care se afla casa nu era prea frecventată. Cu mulţi ani în 
urmă, când din subsolul acelui teren se scoteau cositor şi plumb, 
Moor Cottage se afla într-o regiune plină de activitate. Pe partea 
cealaltă a dealului se mai vedeau încă locuinţele pe jumătate 
dărâmate ale foştilor mineri. Proprietarul „Casei misterelor” 
clădise acea căsuţă dintr-un motiv necunoscut. Cu toate că se 
afla la vreo trei kilometri depărtare de casa sa, nu cruţase nici 
banii şi nici osteneala aranjând-o şi mobilând-o în modul cel mai 
elegant cu putinţă. 

Lady Constance Dex primise de la Farrington şi de la 
prietenii acestuia multe daruri. Ba fusese o vreme când orice ar 
fi făcut Farrington pentru ea i se părea chiar prea puţin, deşi o 
copleşise cu dovezile adoraţiei sale. Moor Cottage fusese poate 
cel mai scump cadou. Aici lady Dex se putea retrage să-şi 
amintească de zilele fericite trăite în Great Bradley. 

— Da, casa e cam singuratecă, zise ea surâzând. Dar tu 
ştii, Jerry, că mă pot descurca foarte bine şi singură. Şi pe 
deasupra îl am pe Brown. 

Preotul dădu din cap şi-şi reluă lectura ziarului Times pe 
care o întrerupsese la venirea ei. 

— La urma urmei fă cum crezi, spuse el, lăsând ziarul pe 
masă. Cine este acest domn Smith? 

— Domnul Smith? Spuse ea cu interes. Dar despre care 
Smith vorbeşti? 

— Despre polițistul care a vizitat în ultimul timp de mai 
multe ori Great Bradley. Oare să se petreacă ceva necurat în 
„Casa Secretă”? 

— Ce ar putea să fie? În ultimii douăzeci de ani nu s-a 
întâmplat nimic extraordinar în acel loc. 

— Eu n-am fost niciodată de acord cu ridicarea acelei 
case. 


Constance termină în grabă micul dejun şi se ridică de pe 
scaun. 

— Tu n-ai fost niciodată de acord cu nimic, Jerry. Trecând 
pe lângă el îl bătu uşor pe umeri apoi se uită pe fereastră. 
Trăsura o aştepta în faţa casei. Brown, pe care nimic nu-l putea 
scoate din indolenţa lui, şedea pe capră. 

— La prânz sunt înapoi, spuse Constance fratelui ei. 
Jeremiah Bangley se uită după ea şi o văzu urcându-se în 
trăsură cu o mapă în mână. În acea mapă se aflau scrisorile şi 
însemnările zilnice pe care i le adusese doctorul Goldworthy din 
Congo. Dar despre asta preotul nu ştia nimic. Ajungând, lady 
Constance deschise o poartă şi trecu pe sub un arc acoperit cu 
verdeață. 

— Poţi să deshami calul, Brown, eu rămân aici cel puţin 
două ore, Îi spuse ea vizitiului. 

Brown o salută. Era obişnuit cu drumurile astea şi avea 
răbdarea necesară meseriei sale. Duse deci trăsura în spatele 
casei unde se afla un grajd care însă nu fusese folosit niciodată. 
Deshămă calul, îi puse sacul cu ovăz pe după cap iar el se aşeză 
spre a-şi citi ziarul preferat, un ziar care vorbea despre păcatele 
celor bogaţi. Peste un ceas i se păru că aude vocea stăpânei 
sale. Se ridică, se duse până la uşă şi trase cu urechea. Dar 
neauzind nimic, se întoarse şi-şi continuă lectura. După aproape 
patru ore de aşteptat, constată că i se făcuse foame. Se ridică, 
înhămă calul şi trase în faţa ferestrei biroului stăpânei sale. 
Trecând însă o jumătate de oră fără ca lady Constance să-şi facă 
apariţia, cobori de pe capră şi bătu la uşă. Dar nu-i răspunse 
nimeni. Mai bătu o dată, dar fără rezultat. Ingrijorat, îşi apropie 
chipul de geam şi privi înăuntru: toată pardoseala era acoperită 
cu hârtii, un scaun fusese răsturnat, călimara de asemenea. 
Omul îşi dădu imediat seama că ceva se întâmplase. Trase cu 
putere de uşă, încercă să deschidă fereastra, dar ambele erau 
încuiate. Chiar în acel moment văzu venind cu viteză dinspre 
casa parohială o maşină care opri brusc. 

— Unde e lady Constance? Întrebă Smith sărind din 
maşină. 

Vizitiul arătă, tremurând, cu mâna spre casă. 

— Era acolo, spuse el. Dar acum toate lucrurile sunt 
împrăştiate, iar stăpâna nu răspunde. 

Uitându-se pe fereastră, Smith îi spuse: 


— Dă-te la o parte, băiete, şi ridicând bastonul sparse 
fereastra şi în câteva secunde pătrunse în cameră. Alergă din 
încăpere în încăpere dar nici urmă de lady Constance. Pe 
pardoseala biroului se afla o bucată de dantelă care fusese 
probabil ruptă din gulerul doamnei Dex. 

— Uitaţi-vă, spuse inspectorul Ela care-l urmase pe Smith 
şi arătându-i, pe o bucată de hârtie de pe masă, urma unei 
mâini însângerate. 

— Deci Farrington a trecut pe aici, strigă Smith. Dar cum o 
fi părăsit această casă? 

Îl interogă amănunţit pe vizitiu, dar Brown nu ştia mai 
multe decât îi spusese înainte. 

— Nu, domnule, e cu neputinţă ca cineva să fi părăsit casa 
fără ca eu să-l fi văzut. Din locul unde şedeam vedeam nu 
numai casa, ci şi toate împrejurimile. 

— Mai există vreun loc unde obişnuia lady Dex să stea? 

— Uneori stătea în spatele casei, răspunse Brown după ce 
se gândise câteva clipe. 

In spatele casei se afla o remiză mare pentru trăsuri şi un 
mic grajd. Uşa nefiind închisă cu lacăt, Smith o putu deschide 
uşor. Intr-un colţ se afla o grămadă de fân unde dormea uneori 
vizitiul. Smith se apropie, se aplecă brusc, apucă pe cineva de 
guler şi-l ridică în picioare. 

— Ce-ar fi, stimate domn, să-mi spui ce faci aici? Dar tăcu 
brusc, surprins, căci cel pe care se pregătea să-l aresteze nu era 
altul decât Frank Doughton. 

— Curioasă poveste, spuse Smith. Mi-ai istorisit că ai fost 
răpit aseară, că ai fost plimbat prin toată Londra, apoi dus la 
ţară şi că ai scăpat în zorii zilei sărind din maşina care mergea 
foarte încet. 

— Da, e adevărat. Habar n-am unde mă aflu. Nu cumva 
ştii dumneata? 

— Te afli în apropiere de Great Bradley, răspunse Smith. 
Mă mir că nu-ți recunoşti locul de baştină, căci din câte ştiu ţi-ai 
petrecut copilăria şi o parte din tinereţe pe aici. 

Frank se uită mirat în jurul său. 

— Oare de ce m-or fi adus aici? Spune-mi, domnule Smith, 
nu crezi că au vrut să mă ducă în „Casa Secretă”? 

— Nu cred. Presupun mai curând că amicul nostru Poltavo 
a pus la cale toată povestea asta poruncind să fii adus aici ca să 


cadă bănuiala asupra celor din „Casa Secretă”. Dar nu mi-ai 
spus cum ai ajuns în grajdul ăsta! 

— Încercând să scap de urmăritorii mei, am ajuns în faţa 
casei ăsteia ce părea a fi singura locuinţă din împrejurimi şi 
după ce am încercat în zadar să-i scol din somn pe locatarii ei, 
am intrat în grajd unde am adormit imediat. 

— Spune-mi, cât ai stat aici n-ai auzit nici un țipăt, nici o 
ceartă? Şi-i vorbi lui Frank despre dispariţia ciudată a doamnei 
Dex. 

— Poate că mai e încă în casă... 

Intrară din nou în locuinţă şi începură s-o percheziţioneze 
temeinic. La etaj se aflau un dormitor şi o cameră de baie. La 
parter, în afară de camera de lucru, mai exista o încăpere mică, 
frumos mobilată în care trona un pian scump. Dar toată 
osteneala celor doi fu de prisos. Lady Dex dispăruse de-a 
binelea. Smith rămăsese mască. 

— Toate corpurile ocupă un loc în spaţiu, îi spuse lui Ela. 
Lady Constance trebuie să fie undeva! Nu voi părăsi casa asta 
până n-o găsesc! 

Uitându-se la dezordinea de pe birou, Ela spuse pe 
neaşteptate: 

— Vă mai amintiţi de medalionul pe care l-aţi găsit asupra 
unuia dintre cei care au fost ucişi în faţa casei lui Farrington? 

Smith scoase din buzunarul Vestei medalionul pe care-l 
purta tot timpul la el. 

— La să ne mai uităm o dată la inscripţia de pe el, spuse 
Ela. 

După ce examină cu atenţie bucăţica de mucava din 
interiorul medalionului, Ela zise: 

— Sunt convins că vom putea face un pas mare înainte 
numai dacă vom cunoaşte sensul celor scrise aici. Uitaţi-vă la 
prima frază: Moor, cot; asta înseamnă cu siguranţă Moor 
Cottage. 

— Ei drăcie! Sigur că ai dreptate! Uite că la aşa ceva nu 
m-am gândit. Sigur că individul căruia îi aparținuse medalionul, 
descoperise secretul lui Moor Cottage şi intenţiona să-l 
escrocheze pe Farrington. Dar cu fraza care urmează nu sunt 
lămurit. 


— Trebuie să însemne şi ea ceva. Nu e vorba de nici un 
alfabet secret findcă, vedeţi, e scrisă doar de un om incult. Are 
şi greşeli de ortografie. 

Cei doi poliţişti rămaseră aşteptând în faţa casei în timp ce 
vizitiul se dusese să-l aducă pe fratele doamnei Dex. Jeremiah 
Bangley era cât se poate de liniştit şi faptul că sora sa dispăruse 
nu părea să-l mire prea mult cu toate că îşi exprimase părerea 
că întâmplarea era de-a dreptul extraordinară. 

— Eu i-am atras surorii mele atenţia să nu stea singură 
aici. 

— Vă puteţi explica într-un fel această dispariţie? Preotul 
clătină din cap. Nu cunoştea casa şi nu fusese niciodată în ea. 

După vreo jumătate de oră sosiră şi funcţionarii poliţiei 
locale. 

— N-ar fi mai bine ca domnul să vină cu mine? Spuse un 
poliţist arătând spre Frank. 

— De ce? Întrebă liniştit Smith. Ce vei rezolva dacă-l vei 
aresta? Nu există nici un indiciu împotriva domnului Doughton, 
iar eu sunt dispus să garantez personal că-ţi va sta la dispoziţie 
oricând vei avea nevoie de el. Apoi, întorcându-se spre Frank, îi 
spuse: 

— Eu zic e să te întorci în oraş. Înainte de toate trebuie să 
te căsătoreşti. 

Frank dădu afirmativ de cap. 

— Aş dori să ştiu numai dacă răpirea dumitale are vreo 
legătură cu evenimentul de mâine. Cine ar fi avut interesul să 
împiedice căsătoria? 

— Mi-e greu să bănuiesc pe cineva, totuşi Poltavo... 

— Poltavo? Repetă Smith. 

— Da. Se pare că avea unele intenţii în legătură cu 
domnişoara Grey. 

— Da, Poltavo ar fi avut într-adevăr un motiv... 
Povesteşte-mi ce s-a întâmplat de fapt în maşină. 

Frank istorisi pe scurt cum fusese răpit. 

— Odată în maşină, am făcut pe mortul. Automobilul 
mergea cu o viteză incredibişă; atâta timp cât ne-am aflat în 
Londra, lampa din plafon a rămas tot timpul aprinsă. Cei doi 
care mă însoțeau erau mascaţi şi păreau a fi străini. 

Unul din ei ţinea un revolver pe genunchi, asigurându-mă 
din cinci în cinci minute că la nevoie nu va ezita să-l folosească. 


Nu ştiam încotro mergem dar iată că ne-am văzut ajunşi pe un 
câmp. Unul dintre ei a deschis o fereastră şi aerul proaspăt care 
a intrat în maşină m-a făcut să-mi dau seama că ne aflam 
departe de oraş. Probabil că aţipisem căci atunci când m-am 
trezit se lumina de ziuă. Cei doi însoțitori ai mei, adormiseră şi 
ei. M-am uitat cu atenţie în jur. Maşina mergea încet; m-am uitat 
apoi la mânerele interioare ale uşilor gândindu-mă prin ce parte 
aş putea fugi mai uşor. M-am decis pentru uşa din dreapta care 
era mai aproape de mine. Mi-am adunat toată puterea, am 
deschis uşa şi am sărit afară. Aveam experienţă de pe 
autobuzele londoneze din care obişnuiam să sar din mers. Mă 
aflam pe o câmpie care nu-mi oferea nici un fel de apărare. Dar 
la vreo cinci sute de metri de acolo am văzut o pădurice către 
care m-am îndreptat în goană. Din fericire am fost obligat să 
trec printr-o vâlcea aşa că am ieşit din raza vizuală a celor care 
eventual mă puteau urmări. Abia când am ajuns pe partea 
cealaltă a vâlcelei, unul dintre urmăritori m-a văzut şi a tras 
înspre mine. Am auzit gloanţele şuierându-mi pe la ureche. 
Asta-i tot, spuse Frank. 

jeremiah Bangley îl invită pe Frank să meargă cu el la 
parohie. Tânărul jurnalist se despărţi de Smith care rămase să 
continue cercetările asupra dispariţiei doamnei Dex. Dar o nouă 
cercetare a casei nu duse la nici un rezultat. 

— Singura explicaţie, spuse Smith deprimat, e că lady 
Constance a părăsit casa în timp ce vizitiul era adâncit în citirea 
ziarului. Culmea ar fi să ne aştepte în casa fratelui ei. 

Dar Smith ştia însă foarte bine că nu putea fi vorba de aşa 
ceva. Uşile încuiate, dar mai ales urmele luptei care avusese loc 
în camera de lucru, precum şi urmele mâinii însângerate, arătau 
clar că era vorba de o intenţie criminală. 

— Şi totuşi lady Dex se află pe aproape, spuse el furios, iar 
eu o voi găsi chiar de-ar fi să dărâm piatră cu piatră blestemata 
aia de casă. 

Capitolul 16 

Ziua nunţii domnişoarei Doris Grey s-a dovedit a fi 
minunată. Doris stătea la fereastră cu mâinile împreunate pe 
genunchi şi privea spre grădinile din Bradley Square. Fata era 
îngrijorată şi cam nervoasă. Din fericire avea o mulţime de 
lucruri de făcut înaintea ceremoniei nunţii încât nu prea avea 
timp să cugete, în seara precedentă primise de la Frank o 


telegramă expediată din Great Bradley. Un sentiment ciudat şi 
nelămurit o făcu să se supere pe el că părăsise Londra. O 
mâhnea faptul că lucrase până şi în ziua dinaintea nunţii. 
Presupunea că Frank plecase la Great Bradley în interesul 
cercetărilor privitoare la moştenitorul milioanelor lui Tollington. 
În ajunul nunţii ar fi fost totuşi cazul să nu plece pentru că s-ar fi 
putut să aibă nevoie de el. În schimb Poltavo îi fusese de mare 
ajutor, în după-amiaza zilei din ajunul nunţii luând ceaiul 
împreună cu el. Respectuos şi atent, acesta evitase să 
amintească de căsătorie. Dar tot ce nu exprimase prin cuvinte i 
se putea citi în priviri. O servitoare o trezi din starea de reverie, 
aducând-o la realitate. 

— A venit domnul Debenham, domnişoară. L-am condus în 
camera de lucru. 

— Ah, avocatul! Vin numaidecât. Când intră ea, domnul 
Debenham se plimba gânditor prin încăpere. 

— Presupun că ştiţi că trebuie să asist la cununia 
dumneavoastră, spuse el întinzându-i mâna. Trebuie să vă 
predau cheile de la seiful Băncii. Aveţi aici specificarea exactă a 
sumei pe care o veţi găsi acolo. Vă rog să. Vă aruncaţi ochii pe 
această hârtie. În cifră rotundă averea lăsată de decedatul 
dumneavoastră părinte se ridică la suma de optsute de mii de 
lire sterline. Această sumă este investită în hârtii de valoare de 
prim ordin. O sumă foarte mare vă revine de asemenea din 
dividende. Domnul Farrington a ales acest mod neobişnuit de a 
vă asigura averea cu toate că eu îi dădusem un alt sfat. 
Împrejurările care au urmat au dovedit că eu n-am avut 
dreptate. Farringtcn a avut pierderi mari la Bursă cum reiese din 
re gistrele sale. Şi cu toate că nu vreau să învinuiesc pe nimeni 
trebuie totuşi să remarc că un om mai puţin ener gic decât 
Farrington ar fi căzut atunci în păcat. Acum vreau să scap de 
răspunderea pe care mi-am asumat-o. Aş mai vrea să vă întreb 
dacă unchiul dumneavoastră v-a spus vreodată ceva despre 
moştenirea enormă a lui Tollington. El a fost unul din 
administratorii averii. Doris se uită mirată la el. 

— Curios că-mi adresaţi această întrebare deoarece 
Doughton se căzneşte să-l găsească pe moştenitorul acestei 
imense averi. 

— Amănuntul îmi este cunoscut. V-am întrebat numai 
fiindcă ar primit o ştire de la ceilalţi administratori din America, 


îmi pare rău dar cercetările soţului dumneavoastră nu vor mai fi 
de nici un folos dacă nu va reuşi să-l găsească pe moştenitor în 
douăzeci şi patru de ore. 

— De ce? Întrebă ea mirată. 

— Dispoziţiile testamentului sunt ciudate. Averea 
Tollington, cum poate că vă este cunoscut... 

— Nu ştiu nimic, îl întrerupse ea. 

— Atunci am sa vă spun eu. Averea aceasta trebuie 
împărţită în două părţi egale întrfe moştenitor şi soţia lui. 

— Şi dacă mogştenitorul nu e însurat? 

— Atunci averea revine în mod automat femeii pe care 
moştenitorul o va lua în căsătorie. Dar testamentul stipulează că 
moştenitorul trebuie totuşi găsit până la împlinirea a douăzeci 
de ani de la moartea lui Tollington. Ori termenul acesta expiră 
mâine. 

— Oh, sărmanul Frank care îşi dă toată osteneala! Dacă 
nu-l găseşte până mâine pe acest moştenitor enigmatic, atunci 
nu mai capătă nimic pentru toată munca depusă. 

— Nu cred că va căpăta ceva. Recompensa revine doar 
celui care-l găseşte pe moştenitor în intervalul de timp stabilit. 
De fapt am venit aici fiindcă ştiam că domnul Doughton e 
interesat în această problemă şi că... Ei bine, credeam că 
unchiul dumneavoastră v-a spus mai multe. 

— Credeţi cumva că unchiul meu a ştiut cine e şi a păstrat 
secretul pentru un motiv anume? 

— Vă rog să nu vă supăraţi pe mine, zise avocatul. 
Domnul Farrington era un om inteligent şi priceput. Am 
presupus că poate v-a mărturisit câte ceva aşa încât să-l puteţi 
ajuta pe viitorul dumneavoastră soţ în căutările sale. 

— Nu ştiu nimic, unchiul nu mi-a spus nimic. Era rezervat 
atunci când era vorba de afaceri. Totuşi, sunt încredinţată că mă 
iubea foarte mult. 

— Cum nu mai am altceva de spus, declară domnul 
Debenham, vă voi revedea la Oficiul stării civile. Ea dădu din 
cap afirmativ. 

— Pot să-mi exprim încrederea, spuse el, că această 
căsătorie vă va aduce împlinirea tuturor speranţelor legate de 
ea? 

— Nici cu nu ştiu ce speranţe trebuie să-mi fac, spuse ea 
obosită, conducându-l până la uşă. 


, A mai existat oare o căsătorie aşa de prozaică şi de 
searbădă ca a mea?” se întrebă Doris cind se urcă în taxiul ce 
urma să o ducă la Oficiul stării civile. Ca multe alte fete îşi 
făurise şi ea visuri despre această zi minunată când, în sunetele 
ample ale orgii, trebuia să urce treptele altarului la braţul 
unchiului ei. Acum însă visurile se sfârşiseră. Moştenitoarea unei 
averi mari, una dintre cele mai frumoase fete din Londra, 
mergea într-un taxi la cununie. Frank o aştepta în faţa clădirii. 
Ceremonia fu scurtă şi neinteresantă. Doris deveni doamna 
Doughton înainte chiar de a-şi fi dat seama ce se în-tâmplă cu 
ea. 

— Nu ne mai rămâne de făcut decât un singur lucru, spuse 
Debenham, ieşind în strada luminată de soare. Să mergem la 
Bancă să vă luaţi în primire averea. Această treabă trebuie 
făcută cu toate formele necesare. 

Doris fu de acord. Frank tăcuse tot timpul. Doris îi era 
recunoscătoare pentru rezerva pe care şi-o impusese. Era 
măritată - faptul acesta îi ocupa acum toate gândurile - cu un 
bărbat pe care i-l alesese altcineva, care, ce-i drept, îi era drag 
dar nu chiar atât cât ar fi trebuit ca să-l ia de bărbat. Se uită pe 
furiş la Frank şi văzu că şi el era foarte abătut. Frumos început 
de căsnicie, nimic de zis! 

Automobilul se opri în faţa unei clădiri sobre. Domnul 
Debenham plăti şoferului şi coborâră cu toţii scara de piatră 
care ducea către seifurile Băncii. În timp ce funcţionarii cercetau 
registrele, apăru Poltavo. Îi sărută mâna lui Doris şi o păstră într- 
a sa mai mult decât s-ar fi cuvenit. 

— Contele Poltavo se află aici în urma dorinţei unchiului 
dumneavoastră, explică avocatul. Am primit această ştire cu 
câteva zile înainte de dispariţia sa. Deşi nemulţumit, Frank fu 
destul de gentleman pentru a fi politicos faţă de Poltavo. Un 
funcţionar în uniformă îi conduse prin mai multe coridoare spre 
o boltă unde se afla o uşă masivă de fier. Funcţionarul deschise 
uşa şi intrară cu toţii într-o cameră luminată de nişte lămpi 
puternice instalate în plafon. Singura mobilă din acea încăpere 
era o casă de fier aşezată într-un colţ. Avocatul învârti de mai 
multe ori cheia şi deschise uşa de oţel. Deodată se întoarse 
extrem de surprins. 

— Casa de bani este goală, spuse el. 

— Goală? Strigă Doris. 


— Da, nu se află în ea decât acest plic, şi-i întinse fetei un 
plic pe care ea îl deschise în mod mecanic. Apoi citi tare 
conţinutul scrisorii. 

„Din nefericire am fost nevoit să mă folosesc de averea ta 
pentru a-mi îndeplini unele planuri. Chiar dacă mă condamni 
pentru asta, iartă-mă, fiindcă îţi dau o avere mult mai mare 
decât cea pierdută, îţi dau un soţ...” Fata ridică privirea. 

— Ce înseamnă asta? Întrebă ea în şoaptă. Frank luă 
scrisoarea din mâna ei şi o citi până la capăt. 

— Un soţ, pe Frank Doughton, care e moştenitorul 
milioanelor lui Tollington cum a fost şi tatăl său înaintea lui. 
Toate actele doveditoare se găsesc în plicul sigilat aflat în 
păstrarea avocatului. Plicul are pe el scrisă litera C”. Scrisoarea 
era semnată Gregory Farrington. 

— Recunosc, zise Debenham, că am într-adevăr în 
păstrare un asemenea plic. Domnul Farrington mi l-a predat cu 
ordinul strict de a nu-l înmâna executorilor săi testamentari 
înainte de a a fi primit instrucţiuni precise de la el. Vă felicit, 
domnule Doughton. 

Se întoarse spre Frank şi îi strânse mâna. Era el 
moştenitorul milioanelor lui Tollington, el, fiul lui George 
Doughton? El, care tot timpul o căutase pe sora lui Tollington, 
adică pe bunica sa? Deodată totul i se lămuri. Cât timp şi-ar fi 
cruțat dacă ar fi cunoscut numele bunicii sale dinspre tată! Îşi 
aminti de acea femeie bună care murise când el încă era elev. 
Niciodată nu şi-ar fi putut închipui că acea bunică, dusă şi ea la 
doar câteva ceasuri după moartea soţului ei pe care-l iubise mai 
presus de orice, ar fi putut fi sora lui Tollington pe care elo 
căutase cu atâta înfrigurare. Se uită la soţia sa. Lovitura fusese 
însă prea puternică pentru a-şi da seama de intensitatea ei. O 
cuprinse înduioşat cu mâna pe după umeri. Poltavo, care se uita 
la ei pe sub sprâncene, surâse sarcastic. 

— lubita mea, spuse Frank, averea ta este asigurată. 
Farrington n-a avut decât temporar nevoie de ea. 

— Ah, nu de asta sunt necăjită, spuse ea plângând 
înăbuşit. Mi-e ciudă că unchiul meu te-a silit să te însori cu mine 
printr-un vicleşug. Nu-mi pasă că mi-a luat averea, ci că s-a 
slujit de mine ca de o momeală! 


Ruşinată, Doris îşi acoperi obrazul cu mâinile. Frank o 
conduse la maşină. Poltavo se uită după automobil până ce 
acesta dispăru, apoi se adresă avocatului: 

— Şiret om acest Farrington, spuse el cu amărăciune. 

— Închisorile ţării, răspunse Debenham, sunt pline de 
oameni a căror specialitate o constituie tocmai acest gen de 
şiretlicuri, după care plecă lăsându-l pe Poltavo încremenit. 

Capitolul 17 

T. B. Smith tocmai juca golf în Walten Heath când fu 
chemat urgent la telefon, întrerupse imediat jocul şi plecă să se 
întâlnească cu Ela pe care-l găsi luând masa la „Fritz Hotel”. 

— Abia acum înţeleg totul. Abia acum se explică dispariţia 
lui Farrington, deşi nu mi-e chiar pe deplin lămurită, spuse Ela. 

— Atunci am să ţi-o explic eu, zise Smith mâncând o 
sardea. Farrington ştia de mult că George Doughton este 
moştenitorul lui Tollington. Din cauza asta îşi şi filase reşedinţa 
în Great Bradley unde locuia familia Doughton, pe care el o 
căutase cu atâta asiduitate. Bătrânii Doughton decedaseră iar 
familia era acum reprezentată doar prin George, exploratorul 
acela romantic. George se îndrăgostise de lady Constance Dex 
şi Farrington se străduia prin toate mijloacele să intre în grațiile 
acelei femei superbe, ştia că averea lui Tollington ar fi revenit 
jumătate lui George şi jumătate soţiei acestuia. George era 
văduv şi n-avea decât un băiat care abia mergea la scoală. 
Faptul că acest copil trăia l-a făcut pe Farrington să-şi schimbe 
planurile. Practic nu avea nimic împotriva căsătoriei celor doi, 
dar dorea cu orice preţ să pună mâna pe banii lui Tollington. In 
timp ce se afla la Great Bradley i se încredința tutela nepoatei 
sale. Interesându-se din ce în ce mai mult de soarta acestei fete 
pe care începuse s-o iubească ca pe propriul său copil, întrezări 
şansa extraordinară pe care soarta i-o scosese în cale. Cu o 
genialitate diabolică şi cu o consecvență fără seamăn, ce 
amintea de familia Borgia, plănui moartea lui George Doughton 
pentru a-l căsători apoi pe fiul acestuia cu nepoata sa. Toate 
acţiunile lui ulterioare dovedesc urmărirea acestui scop. 
Farrington a făcut posibilă cunoştinţa celor doi tineri, le-a oferit 
şansa să se vadă cât mai des, ajungând pe această cale la 
rezultatul dorit. Numai că lucrurile n-au evoluat chiar atât de 
repede cum spera el. În afară de asta aflase că testamentul 
preciza o anumită dată până la care moştenitorul trebuia găsit. 


Dar toate încercările sale de a o determina pe Doris să consimtă 
la căsătoria cu Frank dădură greş. Termenul la care trebuia să 
predea fetei averea, se apropia cu paşi repezi. Tutela sa expira 
odată cu data la care moştenitorul milioanelor lui Tollington 
avea să fie găsit. Farrington fu deci silit să recurgă la un gest 
disperat. Dar să ştii că mai există şi alte motive care explică 
modul în care a procedat. Faptul că-l bănuiam, precum şi 
certitudinea că lady Constance l-ar fi trădat de îndată ce ar fi 
descoperit că era răspunzător de moartea iubitului ei, au 
contribuit la decizia lui. Principalul motiv al dispariţiei a fost însă 
testamentul care după moartea sa trebuia imediat deschis. În 
acesta, el hotărâse că Doris trebuia, vrând nevrând, să se 
mărite cu Frank. 

T. B. Smith se uită prin geam, pe stradă, la mulţimea de 
oameni de pe Picadilly. 

— Aş putea să-l prind chiar mâine pe Farrington, spuse el, 
dar nu vreau să pun mâna doar pe el ci pe întreaga bandă. 

— Ce părere aveţi despre dispariţia doamnei Dex? Intrebă 
Ela. Dacă şi dumneaei este în pericol? 

Smith scutură din cap. 

— Nu, dacă nu e moartă, de acum încolo nu i se va mai 
întâmpla nimic. Cum Farrington e cel care a răpit-o, ar fi putut 
foarte bine s-o omoare chiar la Moor Cottage. Şi nimeni n-ar fi 
ştiut cine a ucis-o. Lady Constance poate să mai aştepte. 
Trebuie să avem încredere în steaua noastră norocoasă până 
voi putea să cercetez camera aceea subterană în care bănuiesc 
că stă închisă. 

— Dar Poltavo? 

— Şi Poltavo poate să mai aştepte. 

Părăsind hotelul trecură pe partea cealaltă a străzii. Un 
individ care se uita într-o vitrină se luă după ei. Un al doilea 
individ, care citea un ziar, se luă imediat după primii. Smith şi 
însoţitorul său ajunseră în Cork Street care la acea oră era 
pustie. Primul dintre cei doi urmăritori iuți brusc pasul, vârî 
mâna în buzunar şi scoase un obiect scânteietor. Dar mai 
înainte de a putea ridica mâna, fu ajuns de celălalt care, 
apucându-l de gât, îi smulse arma din mâna. Auzind zgomotul 
lupteim Smith se întoarse şi sări în ajutorul poliţistului. Cel 
arestat era un bărbat mic de statură, cu o faţă aspră şi urâtă. 
Mustaţa neagră, tenul bronzat şi ochii şi mai negri dovedeau că 


este de loc din sud. Cei trei poliţişti îl dezarmară, îi puseră 
cătuşe la mâini şi îl vârără într-o maşină ducându-l la poliţia din 
Vine Street. 

Individul fu imediat luat la întrebări, dar nu vru să dea 
vreun răspuns. Nimeni nu se îndoia că primise sarcină să-l 
omoare pe Smith, căci în afară de revolver mai găsiră asupra sa 
şi un pumnal. Dar cel mai important lucru era bucata de hârtie 
pe care i-o găsiră în buzunar şi în care fuseseră scrise câteva 
instrucţiuni precise, în limba italiană, asupra obiceiurilor lui 
Smith. 

— Închideţi-l într-o celulă, ordonă T. B. Smith. Aflăm noi 
cine este. Dacă n-a fost tocmit de Poltavo, să nu-mi spuneţi mie 
pe nume! 

A doua zi dimineaţă, arestatul fu luat în primire de doi 
poliţişti care-l duseră cu o maşină la Dover. Acolo fu urcat pe un 
vapor care se îndrepta spre Calais. Ajunşi aici poliţiştii îl părăsiră 
dându-i o sută de franci şi comunicându-i că fusese expulzat în 
urma ordinului dat de ministrul de interne. Mulţumit de 
libertatea neaşteptată, individul intră într-un birou de poştă şi-i 
expedie o telegramă lui Poltavo. Smith, care ştia dinainte ce 
avea să conţină telegrama, aştepta la poşta centrală din Londra. 
După ce citi textul înapoie hârtia dirigintelui poştei spunându-i: 

— Puteţi preda telegrama destinatarului. Acum ştiu ce 
voiam să ştiu. 

Peste o oră, când Poltavo primi telegrama, îl înjură ca un 
birjar pe agentul său neprevăzător. Telegrama fusese scrisă în 
limba italiană şi oricine o putea citi şi înţelege despre ce era 
vorba mai ales dacă ştia la ce anume se referea. 

Poltavo îl aşteptă toată ziua pe Smith şi când acesta sosi 
tocmai seara, avea de mult pregătite scuzele necesare. Dar 
mare-i fu mirarea când văzu că Smith nu-i cere nici o explicaţie 
şi că-i pune o întrebare legată de cu totul altă problemă: T. B. 
Smith se interesă de doamna Doughton şi de averea ei. 

— Deşi m-am bucurat de încrederea lui Farrington 
răspunse Poltavo, am fost foarte surprins când am văzut că în 
casa de bani nu se afla nimic. A fost o lovitură cumplită pentru 
doamna Doughton. Ştiu că acum se află la Paris împreună cu 
soţul ei. 

— Vrei să fii atât de amabil şi să-mi dai adresa? Zise 
Smith. 


— Desigur. 

Poltavo scoase din sertarul biroului un carneţel cu adrese. 

— E posibil să plec mâine la Paris, continuă Smith, şi am 
intenţia să fac o vizită tinerei perechi. Nu e prea frumos să 
deranjezi nişte tineri căsătoriţi, în luna lor de miere, dar poliţia 
se bucură de unele avantaje. 

Poltavo răsuflă uşurat. Avea un respect deosebit faţă de 
acest funcţionar superior al Scotland Yard-ului, respect bazat în 
mare parte pe frică. Dar cine putea bănui că Smith venise în 
vizită la Poltavo numai ca să-i risipească bănuiala şi să-l 
liniştească? Acesta fusese singurul motiv al vizitei sale căci 
Poltavo trebuia să se simtă în siguranţă. Poltavo aşteptă până 
ce detectivul ieşi din casă, se urcă în maşină şi plecă. Abia 
atunci deschise sertarul de jos al biroului, apăsă pe un buton şi 
dintr-o despărţitură secretă scoase un pachet cu scrisori. Multe 
din cele pe care le împrăştie pe masă purtau stema şi inițialele 
ducelui de Ambury. Scrisul era însă al unui om neînvăţat. Ducele 
se însurase de tânăr cu o spaniolă în Gibraltar unde se afla cu 
regimentul său. Pe atunci nici nu visa că va moşteni vreodată 
titlul da duce. Femeia cu care se însurase, o oarecare Welson 
(cum reieşea din scrisori şi din copia actului de căsătorie) era o 
tânără fascinantă, însă dintr-o familie de rând. Se pare că 
ducele a regretat mai târziu pasul făcut, căci după ce a intrat în 
posesia moştenirii şi a titlului de duce s-a recăsătorit cu cea de- 
a treia fiică a ducelui de Westchester, fără însă să fi divorţat de 
prima soţie. Asta era cea mai mare afacere care-i căzuse până 
acum în mână lui Poltavo, ducele de Ambury fiind unul dintre cei 
mai bogaţi oameni din Anglia. Aproape jumătate din Londră îi 
aparţinea, iar moşiile îi erau risipite prin mai toate ţinuturile 
ţării. Spaniola murise lăsând un fiu pe care-l avusese din 
căsătoria ei cu actualul duce. Deci problema moştenirii titlului şi 
a averii era periclitată de apariţia a acelor documente. Paginile 
scrisorilor aflate în faţa lui Poltavo erau pline de un scris ciudat, 
ascuţit, rece. 

Servitorul trădător trimisese şi câte o copie după primul 
certificat de căsătorie şi după actul de deces al spaniolei. 
Afacerea era de acum în plină desfăşurare. Poltavo primise chiar 
şi răspuns prin ziarul Times, din partea victimei sale. Ducele era 
de acord să plătească arătându-se gata să facă orice sacrificiu 
numai ca să salveze onoarea familiei sale. Poltavo ceruse 


cincizeci de mii de lire sterline, bani cu care putea părăsi Anglia 
şi trăi în altă ţară pe picior mare. După ce o pierduse pe Doris 
nu-i mai plăceau relaţiile cu societatea înaltă. Visa la o viaţă 
nouă cu aventuri noi. Se înţelesese cu Farrington să-i plătească 
două treimi din suma încasată. Dar în realitate Poltavo nici nu 
visa la aşa ceva închipuindu-şi că-l are pe Farrington la mână. 
Un bărbat care nu mai voia să apară în public nu putea fi un om 
periculos pentru el. Activitatea sa în Londra ii şi adusese până 
acum lui Poltavo câteva zeci de mii de lire sterline. Deşi primise 
scrisori drastice din partea doctorului Fall, care îi cerea să 
trimită urgent cota-parte destinată „Casei misterelor”, lui 
Poltavo nici nu-i păsa. Expediase la o Bancă din Paris cea mai 
mare parte din banii încasaţi, iar acum aştepta să primească 
cele cincizeci de mii de lire. După ce avea să capete suma 
cerută, Poltavo era hotărât să fugă. 

Cineva sună la uşă şi un italian cu o mutră respingătoare 
intră în cameră. Era unul dintre agenţii pe care Poltavo îl 
angajase ca să-i rezolve din când în când unele treburi. 

— Carlo, spuse Poltavo în italiană, Antonio a fost arestat şi 
expediat de poliţie la Calais. 

— Ştiu asta, signor. A avut mare noroc. Mi-a fost teamă 
că-l vor băga la închisoare. 

— Metodele poliţiei engleze sunt uneori de neînțeles. 
Antonio a vrut să-l ucidă pe şeful poliţiei secrete şi uite că 
petiția i-a dat drumul! Treaba asta nu ţi se pare o nebunie 
curată? Cred că-ţi dai seama că Antonio nu se va mai înapoia. 
Eu i-am telegrafiat să plece la Paris şi să mă aştepte acolo. Dacă 
ţi se va întâmpla vreodată să ajungi în vreo situaţie similară te 
rog să nu-mi trimiţi telegrame. 

— De asta puteţi fi sigur, signor. Nu vă voi trimite 
telegrame fiindcă nu ştiu să scriu. 

— Uite, Carlo, vei da scrisoarea asta unui bărbat cu care 
te vei întâlni în Bronson Square. ltalianul dădu din cap afirmativ. 

— În schimb vei primi de la acel om o altă scrisoare. Nu 
vei veni aici, ci te vei duce la fratele dumitale în Great Saffron 
Street. Acolo te va aştepta cineva îmbrăcat cu o manta lungă. 
Vei trece pe lângă el şi-i vei băgă scrisoarea în buzunar. M-ai 
înţeles? 

— Da, excelenţă, am înţeles totul. 


— Atunci du-te cu Dumnezeu, spuse Poltavo pios, 
încredinţându-i scrisoarea care trebuia să-l sperie şi să-l 
zăpăcească pe ducele de Ambury. 

Carlo Freggetti ajunse seara târziu în Great Saffron Street. 

Străbătu repede strada pustie până ajunse în dreptul casei 
fratelui său. In uşă văzu un bărbat care părea să aştepte pe 
cineva. Carlo trecu pe lângă el, simulă că se împiedică, se scuză 
şi băgă repede scrisoarea în buzunarul mantalei străinului. 
Strada era pustie, iar în semi-întunericul care se lăsase nimeni 
nu putuse observa manevra sa. Poltavo (căci el era străinul) 
merse încet până la capătul străzii, sări într-un taxi care-l 
aştepta şi ajunse acasă după ce schimbase de mai multe ori 
maşina, de teamă să nu cadă în mâna vreunuia dintre vigilenţii 
agenţi ai Scotland Yard-ului. Ajuns în biroul său deschise repede 
scrisoarea. Oare va plăti ducele suma cerută? Dar primele 
cuvinte pe care le citi îl făcură să răsufle uşurat. 

„Sunt dispus să plătesc suma cerută deşi sunt încredinţat 
că săvârşiţi o crimă. Fiindcă mi se pare că vă îndoiţi de 
sinceritatea mea, banii vă vor fi predaţi de către un om de pe 
moşia mea din Lancashire care nu ştie nimic despre această 
afacere. Indicaţi locul iar eu voi trimite acolo omul care vă va 
aştepta cu banii”. 

Un surâs triumfător apăru pe buzele lui Poltavo când 
isprăvi de citit scrisoarea. „Ei, a venit momentul să ne 
despărţim, amice Farington şopti el; nu mai am nevoie de tine. 
Bravo Poltavo! Europa te aşteaptă! În sfârşit acum poţi părăsi 
oricând Anglia asta mohorâtă!” 

Locul unde trebuia să se întâlnească cu trimisul celui era o 
treabă foarte importantă. Cu toate că victima declarase că voia 
să evite orice scandal public Poltavo tot nu avea încredere în 
duce. Că va trimite un om de pe moşia lui era o treabă bună, 
dar cum se va întâlni cu el? Ca să se simtă în siguranţă era bine 
să aleagă un loc viran. Sau mai curând să se oprească asupra 
casei din Great Bradley? Ar fi fost bine din două motive: 
bănuiala ar fi căzut asupra „Casei misterelor” iar în caz că 
afacerea ar fi eşuat el ar fi avut unde se refugia. În cel mai rău 
caz ar fi putut spune că trebuia să încaseze banii pentru 
Farrington. Da, Great Bradley era locul cel mai bun, dat fiind 
poziţia sa izolată, aşa că pregăti totul în acest sens. Dar a doua 
zi se răzgândi. 


Capitolul 18 

A treia zi după ce făcuse schimbul de scrisori, Poltavo, 
îmbrăcat ca un sătean cu stare, urca încet spre vârful uneia 
dintre colinele aflate în partea de sud a oraşului de unde putea 
vedea până departe. Cerul era înnorat şi sufla un vânt rece. 
Putea fi sigur că pe o astfel de vreme nimeni n-ar fi ieşit afară 
din casă fără treabă. In stânga sa, acoperit de un val de ceaţă, 
se afla orăşelul Great Bradley; în dreapta se vedea faţada 
masivă a „Casei Secrete” ascunsă în parte de numeroșii pomi 
care o înconjurau. Undeva şi mai în dreapta se vedea coşul înalt 
al uzinei din care se înălța un fum subţire. Dincolo de uzină se 
afla Moor Cottage de unde dispăruse în mod atât de enigmatic 
lady Constance. Timp de nouă zile poliţia din Great Bradley 
cercetase sistematic împrejurimile dar fără nici un rezultat. 

Cu un binoclu puternic în mâini, Poltavo scruta 
împrejurimile. Văzu undeva departe un automobil mergând pe 
şoseaua întortocheată şi îndreptându-se spre Londra. În- 
torcându-se îl descoperi brusc pe trimisul ducelui. Se afla la 
câteva sute de metri depărtare de el. Întins pe pământ, Poltavo 
văzu un om bătrân, cu barba albă şi cu părul cărunt, îmbrăcat 
ţărăneşte. La gât avea un şal scoţian şi-şi ţinea pălăria în mână. 

„Nu pare să fie un om care să mă înşele”, îşi zise Poltavo. 
Precaut îşi luase totuşi unele măsuri. Pe fiecare din cele trei 
drumuri ale colinei îl aştepta câte o maşină pregătită pentru 
orice eventualitate. Bătrânul se apropie din ce în ce mai mult. 
Când ajunse la doi paşi de el, Poltavo îl întrebă: 

— Ai vreo scrisoare pentru mine? 

Trimisul băgă încet mâna în buzunarul hainei şi scoase 
afară un pachet mare. 

— Dar mai întâi trebuie să-mi daţi dumneavoastră ceva, 
spuse el. 

Poltavo îi înmâna un pachet sigilat şi primi în schimb un 
alt pachet. 

— Momentul acesta este pentru mine un moment istoric, 
spuse Poltavo. Toate speranţele pe care şi le legase de plicul ce 
se afla acuma în buzunarul lui aveau şansa de a deveni 
realitate. 

— Spune-mi te rog cum te cheamă ca să beau un pahar în 
sănătatea dumitale! 


— Mă numesc T. B. Smith, spuse bătrânul, şi te arestez 
pentru şantaj. 

Poltavo sări ca ars. Duse mâna la buzunarul unde-şi ţinea 
revolverul, dar mai înainte de a-şi putea pune planul în aplicare 
se şi trezi înhăţat de două braţe ca de oţel. Când îşi reveni din 
uluială, Smith îi şi pusese cătuşele. 

— În sfârşit, am pus mâna pe tine, zise Smith vesel în timp 
ce-şi scotea peruca şi-şi ştergea cu batista vopseaua cenuşie de 
pe faţă. 

— O să vă fie greu să-mi dovediţi vinovăția, zise Poltavo 
îndrăzneţ. Nu avem martori iar în ceea ce priveşte ducele de 
Ambury... Smith râse cu poftă. 

— Caraghiosule, spuse el compătimitor. Nu există nici un 
duce de Ambury. Eram sigur că n-ai idee de aristocrația engleză. 
Dar nu-mi închipuiam că vei cădea atât de repede în capcană. 
Demnitatea de duce de Ambury nu mai există de vreo două sute 
de ani. Titlul acesta nu se mai acordă. Scrisorile ţi-au fost 
trimise din Ambury Castle, o vilă aflată la periferia oraşului, 
pentru care plătesc patruzeci de lire chirie pe an. Să ştii că noi, 
englezii, avem mai multă imaginaţie decât s-ar crede. 

— Ce veţi face acum cu mine? Intrebă Poltavo. 

— Mai întâi te voi duce la comisariatul de poliţie din Great 
Bradley iar de acolo vei fi transportat la Londra. Am trei 
mandate de arestare împotriva ta, dintre care unul al guvernului 
rus. Cum drumul lor trecea pe la Moor Cottage, Smith se opri 
aşteptându-i pe poliţiştii ce urmau să sosească dintr-o clipă în 
alta. Deschizând uşa îl împinse pe Poltavo în casă. 

— Nu mergem în birou, spuse Smith, fiindcă doamna Dex 
a dispărut din acea încăpere în împrejurări necunoscute. Intră 
aici, zise el împingându-l pe Poltavo în încăperea unde se afla 
pianul şi poftindu-l să se aşeze pe un scaun. Ei bine, dragul meu, 
acum avem ocazia să stăm puţin de vorbă. N-am să-ţi ascund că 
te aşteaptă o pedeapsă grea. Ştiu că eşti un agent care lucrează 
pentru alţii dar în cazul de faţă ai lucrat doar pentru tine, 
pregătindu-te să părăseşti Anglia. 

— Aşa e, aveţi dreptate, zise Poltavo. 

— Ţi-am văzut geamantanele noi, foarte elegante şi 
frumos etichetate şi le-am percheziţionat pe fiecare. 

— Nu există vreun mijloc să ies din încurcătură? 

— Ba da. Ţi-ai putea uşura mult situaţia, zise Smith. 


— Cum? 

— Dacă-mi vei spune tot ce ştii despre Farrington şi dacă- 
mi vei da toate lămuririle trebuincioase despre „Casa Secretă”. 
Apropo, unde se află acum lady Dex? 

— Pot să vă spun doar că este-n viaţă. Am aflat acest 
lucru dintr-o scrisoare pe care am primit-o de la doctorul Fall. 
Ştiu că e sănătoasă şi bine îngrijită. Farrington a fost obligat s-o 
închidă fiindcă a vrut să-l împuşte. De aceea a şi trebuit să 
dispară mai repede decât intenţionase. Farrington ştia că lady 
Dex nu se va lăsa până nu-l va ucide. Cât despre „Casa 
Secretă”, nu ştiu aproape nimic despre ea. Ştiu doar atât că 
Farrington este... 

— Aceeaşi persoană cu Montague Fallock, completă 
Smith. Asta o ştiam de mult. 

— Atunci ce mai vreţi să aflaţi de la mine? Întrebă Poltavo 
mirat. Sunt gata să vă spun tot ce doriţi dacă-mi veţi uşura 
situaţia. Individul care trăieşte acolo sub numele de Moole este 
un fost servitor complet sclerozat, pe care Farrington l-a luat 
acum câţiva ani în-slujba lui ca să se servească de el. Asta-i 
„Milionarul american” din „Casa Secretă”. Totul a fost special 
aranjat ca să nu-i viziteze nimeni. 

— Asta ştiu şi ideea mi s-a părut genială. Ce poţi să-mi 
spui despre doctorul Fall? 

— Dumneavoastră ştiţi tot atât de mult ca şi mine. Poate 
că mai sunt unele amănunte pe care nu le cunoaşteţi şi anume 
faptul că nu-l veţi prinde niciodată pe Farrington. 

— Şi de ce să nu-l prind? Întrebă Smith cu interes. 

— Asta-i secretul meu, răspunse polonezul, şi sunt dispus 
să vi-l vând. g 

— Şi care-i preţul acestui secret? Intrebă polițistul. 

— Libertatea mea. Voi divulga secretul numai dacă voi fi 
liber, spuse Poltavo cu îndrăzneală, ştiu că dumneavoastră vă 
bucuraţi de mare trecere la Scotland Yard şi puteţi obține acest 
lucru. Nu mă tem de legea engleză şi nici d, e pedeapsa la care 
mă vor condamna judecătorii dumneavoastră, dar mi-e groază 
de extrădarea în Rusia şi de tratamentul la care voi fi supus 
acolo. În schimbul eliberării mele vă voi furniza nu numai planul 
de fugă al lui Farrington dar şi lista completă a tuturor agenţilor 
săi din Anglia. Cât am fost închis în „Casa Secretă” am repetat 
de dimineaţa până noaptea numele şi adresele acestor agenti. 


Smith se uită gânditor la el. 

— Într-adevăr propunerea dumitale nu poate fi refuzată. 
Dar vreau să mai reflectez asupra ei. Auzind un zgomot în 
stradă se uită afară şi văzu că venise maşina cu câţiva poliţişti 
printre care se afla şi Ela. Am să te închid aici pentru câteva 
minute... 

Smith părăsi camera, încuie uşa pe dinafară şi băgă cheia 
în buzunar. 

— L-aţi prins? Întrebă Ela. 

— Da, l-am arestat. Trag nădejde să pun mâna pe toată 
banda. 

— Şi cu „Casa Secretă” cum rămâne? 

— Totul depinde acum de ce vom face cu Poltavo. Dacă 
putem manevra în aşa fel lucrurile încât să nu-l aducem în faţa 
tribunalului, atunci vom putea înhăţa toată banda. Câţi oameni 
avem la dispoziţie? 

— Deocamdată în Great Bradley se află cam o sută 
cincizeci de oameni, jumătate localnici, cealată jumătate 
oamenii noştri. 

— Trimite pe cineva cu ordinul să înconjoare „Casa 
Secretă.” Nimeni nu are voie să părăsească clădirea. Toate 
vehiculele care vor veni sau vor pleca vor fi oprite, în primul 
rând, nici un vehicul nu are voie să părăsească Great Bradley 
fără ca pasagerii să fie percheziţionaţi. la stai! Ce-a fost asta? 

Convorbirea fusese întreruptă de un țipăt înăbuşit care 
venise din casă. 

— Repede, după mine! Strigă T. B. Smith. Alergă spre uşa 
camerei în care îşi lăsase prizonierul, o deschise şi se năpusti 
înăuntru. 

Dar încăperea era goală. 

Capitolul 19 

În „Casa Secretă”, Farrington şi doctorul Fall stăteau de 
vorbă. Primul era profund îngrijorat, cel de al doilea spumega de 
furie. 

— Eşti sigur? Întrebă Farrington. 

— Nici nu mai încape discuţie, răspunse Fall. Şi-a făcut 
toate pregătirile ca să părăsească Londra. Aseară şi-a expediat 
bagajele din Charing-Cross la Paris, şi-a închiriat locuinţa, a luat 
banii înainte, şi-a vândut mobila. Nu mai există nici o îndoială că 
ne-a păcălit. 


— Oare să fi îndrăznit să facă aşa ceva? Întrebă 
Farrington. Vinele de pe frunte i se umflaseră de mânie, dar 
făcând un efort deosebit reuşi să se stăpânească. L-am cules pe 
ticălosul ăsta de pe stradă, l-am ajutat să se ridice, l-am umplut 
de bani, i-am mai dat o şansă când era cât pe-aci să-şi piardă 
viaţa... Aproape că nu-mi vine să cred că a avut atâta tupeu. 

— Secături de felul lui Poltavo îşi îngăduie orice, spuse 
Fall. E şiret, energic, lipsit de scrupule şi cred că l-arfi trădat şi 
pe frate-său nu numai pe dumneavoastră. Nu l-a ucis acum 
câţiva ani pe taică-său? Eu v-am prevenit să nu aveţi încredere 
în el. Dacă ar fi fost după mine n-ar mai fi ieşit viu din casa asta. 

— L-am lăsat să plece din cauza lui Doris. Da, continuă el, 
când văzu privirea surprinsă a doctorului, aveam nevoie de 
cineva căruia să-i fie frică de mine şi care să-mi susţină 
planurile. Căsătoria fetei cu Frank a fost absolut necesară. 

— Aţi procedat cam sentimental, dacă mi-e îngăduit să v-o 
spun. 

— Nu mă interesează părerea dumitale, răspunse aspru 
Farrington. Nu vei înţelege niciodată ce simt eu pentru fata asta. 
Am luat-o la mine de mică, imediat după moartea fratelui meu 
la care am ţinut ca la mine însumi. La început m-a obsedat 
gândul să pun mâna pe banii ei dar cu trecerea anilor mi-a 
devenit tot mai dragă fiindcă a fost singura care mi-a dăruit tot 
ce a fost mai frumos în viaţă: bucuria de a fi iubit în mod sincer 
şi dezinteresat de cineva, sentiment pe care nu-l mai 
cunoscusem niciodată în existenţa mea zbuciumată. O iubeam 
pe Doris ca pe propria mea fiică, o iubeam mai mult decât orice, 
mai mult decât banii sau decât puterea. Voiam să fac totul 
pentru ea ca să fie fericită. Dar după ce am intrat în averea ei, 
după ce mi-am dat seama că am ruinat singura fiinţă la care 
tineam pe lumea asta, m-am hotărât să fac un lucru pe care îl 
regret cel mai mult dintre toate fărădelegile pe care le-am 
făptuit: l-am înlăturat din cale pe George Doughton ca s-o pot 
mărita pe Doris cu moştenitorul milioanelor lui Tollington. L-am 
sacrificat pentru nevasta fiului său! Ce ironie a soartei, râse el. 
Pe Poltavo l-am lăsat liber ca să mă ajute s-o mărit pe Doris. Că 
m-am înşelat în privinţa lui asta nu mai are acum nici o 
importanţă. Pentru mine lucrul cel mai important e că Doris e 
fericită. Chiar dacă nu-şi iubeşte încă bărbatul, cu timpul îl va 


iubi. Îmi cunosc bine nepoata; până la urmă o să mă ierte şi o să 
mă uite. Apoi după o pauză întrebă: 

— Apropo, ai primit azi vreo ştire de la Poltavo? 

— Nu. Agentul nostru însă, care-l supraveghează, a 
raportat că Poltavo se ocupă de-o afacere mare... Acum nu mai 
puteţi face nimic, nu mai e în mâna noastră... 

Dintr-un colţ al camerei se auzi brusc un şuierat. Doctorul 
se uită speriat la Farrington. 

— E şuieratul turnului de semnalizare... Oare ce poate fi? 

În turnul care se ridica deasupra casei se afla zi şi noapte 
un paznic. Fall apucă un receptor şi vorbi câteva minute cu acel 
paznic. După ce isprăvi convorbirea, puse receptorul la loc şi se 
întoarse spre Farrington. 

— Poltavo se află în Great Bradley. Un om de-al nostru l-a 
văzut şi ne-a semnalizat acest lucru. 

— În Great Bradley? Ce caută aici? Întrebă Farrington. 

— Ce-a căutat automobilul lui atunci când l-a răpit pe 
Frank Doughton? Răspunse Fall. A urmărit ca bănuiala să cadă 
asupra noastră. 

Şuieratul răsună din nou şi doctorul vorbi din nou la 
telefon. 

— Poltavo se află pe una din colinele din sudul oraşului. Se 
pare că a sosit acolo ca să se întâlnească cu cineva. A, omul îmi 
spune că a şi observat un bărbat îndreptându-se spre Poltavo. 

— Să mergem sus, zise Farrington. 

Părăsiră camera trecând într-o altă încăpere unde 
deschiseră uşa unui dulap care însă în realitate era uşa unuia. 
dintre nenumăratele ascensoare cu care era prevăzută casa. In 
câteva secunde ajunseră în turnul de unde, cu ajutorul unor 
telescoape speciale, se putea vedea totul la mare distanţă, de 
jur împrejurul locuinţei. Farrington se uită printr-unul din acele 
telescoape. Îl recunoscu pe Poltavo dar se întrebă cine putea fi 
bătrânul cu barbă albă. 

— Probabil că e un intermediar, spuse doctorul Fall. Cei 
doi urmăriră cu atenţie întâlnirea şi schimbul de pachete care 
avu loc. Apoi îl văzură pe bătrân năpustindu-se asupra lui 
Poltavo şi punându-i cătuşele. 

— Nenorocitul, a căzut într-o cursă! Oare ne va trăda? 

— Sunt convins că da. Dacă poliţia îl ia cu ea în oraş 
suntem pierduţi! 


— La vezi, doctore, sunt poliţişti prin apropiere? Cercetară 
cu atenţie împrejurimile dar nu văzură nimic altceva decât pe 
Smith îndreptându-se cu arestatul spre Moor Cottage. 

— Ce noroc! Se duc într-adevăr spre Moor Cottage. 
Trebuie să ne grăbim... 

— Ai o armă la dumneata? Întrebă Farrington în ochii 
căruia începu a licări speranţa. 

Fall dădu afirmativ din cap. Părăsiră ascensorul şi o luară 
grăbiţi pe un coridor boltit. Ajungând în dreptul unei uşi 
Farrington spuse încet: 

— Dacă va fi nevoie va trebui s-o scoatem de aici! 
Doctorul Fall dădu din cap în sens negativ. 

— Nu, zise el, n-are nici un rost. E o prizonieră foarte 
liniştită. 

La capătul coridorului se afla o uşă masivă din fier. Fall o 
deschise şi intrară într-o încăpere întunecoasă. Era o cameră 
mică, fără ferestre, luminată slab. Într-un colţ se vedea o altă 
uşă de fier. Doctorul o deschise fără zgomot şi cei doi intrară 
într-un alt ascensor care începu să coboare din ce în ce mai 
adânc. Ajungând la capătul galeriei din mina pe care era clădită 
casa, Fall aprinse lumina. Pe şinele de jos se vedea un vagonet 
ce funcţiona pe bază de electricitate. Cei doi se urcară în el şi 
porniră. După cinci minute ajunseră într-o încăpere identică cu 
cea de unde plecaseră, şi aici se afla un ascensor care însă, de 
data asta, îi duse cu viteză sus. 

— Să mergem încet, şopti Fall. Să nu uităm că acum avem 
de-a face cu Smith. Ascensorul se opri brusc. N-aveau nevoie ca 
să deschidă uşa liftului pentru a auzi ce discuta Poltavo cu 
polițistul. Poltavo se oferi să-i divulge acestuia totul. Farrington 
şi Fall erau martorii nevăzuţi ai acestei trădări. Auziră apoi 
sosind automobilul poliţiei şi pe Smith părăsind odaia. Uşa fu 
închisă, apoi încuiată. Doctorul Fall făcu un pas, apăsă pe un 
buton ce se găsea pe peretele din faţă şi unul din panourile de 
lemn se dădu la o parte. Poltavo nu-i văzu decât atunci când cei 
doi se aflară în faţa sa. Văzându-le chipurile pline de ură bănui 
ce soartă îl aştepta. 

— Ce vreţi? De ce aţi venit? Murmură el. 

— Stai liniştit, spuse Farrington, sau te ucid pe loc! Şi-i 
puse vârful unui pumnal în gât. 


— Unde vreţi să mă duceţi? Întrebă Poltavo alb ca varul şi 
tremurând din cap până în picioare. 

— Acolo unde nu vei mai avea posibilitatea să ne trădezi, 
răspunse doctorul Fall. 

Bănuind ce-l aştepta, îngrozit, Poltavo uită de pumnal şi 
scoase un țipăt. Fu însă apucat de patru braţe puternice, apoi o 
lovitură zdravănă în ceafă îl făcu să-şi piardă cunoştinţa. Când 
îşi reveni se afla în căruciorul electric mergând de-a lungul 
galeriei subterane. Ajunşi la capătul celălalt al galeriei cei doi îl 
târâră afară fără să scoată o vorbă. Il băgară apoi în alt ascensor 
şi urcară cu el în camera mică de la capătul gangului. Mai apoi 
Poltavo fu împins într-o odaie întunecoasă. Când se aprinse 
lumina văzu că se află în camera care-i servise prima dată de 
temniţă. Masa şi scaunul se mai aflau încă acolo. Poltavo se 
linişti la gândul că scăpase din mâinile poliţiei. Oare ce aveau de 
gând Farrington şi cu Fall să facă cu el? In ce chip se putea 
dezvinovâăţi faţă de ei? Era convins că auziseră întreaga discuţie 
dintre el şi Smith şi se înfurie pe sine pentru prostia săvârşită. || 
năpădiră o droaie de gânduri sinistre, mai ales că de data asta 
temnicerii săi nu se prea grăbeau să-i dea de mâncare. Cu 
mâinile încătuşate pipăi cum putu buzunarele hainei dar Smith îi 
luase singura armă pe care o avusese şi pentru prima oară în 
viaţa sa Poltavo se văzu dezarmat. Fu apucat de o spaimă 
îngrozitoare. Se întoarse spre perete şi căută uşa pe unde 
intrase. Dar spre marea sa mirare n-o mai văzu. Peretele era 
compact de la un capăt la celălalt, deci nu mai putea fugi. li mai 
rămânea doar slaba speranţă că Smith va descoperi modul cum 
dispăruse din Moor Cottage şi că până la urmă totuşi îl va găsi. 
Dar se pare că şi ceilalţi locatari ai „Casei Secrete” se temeau 
de acelaşi lucru căci în subterană începură să se audă nişte 
zgomote, curioase, huruituri şi zguduieli ca şi cum întreaga casă 
se rotea aidoma unei scene turnante. După un timp uşa 
ascensorului din fundul camerei se deschise şi doctorul Fall se 
ivi. 

— Comisarul Smith percheziţionează casa, spuse el. Peste 
câteva minute va fi aici. 

Îl apuca de braţe şi-l târî într-un colţ al camerei, apoi cu 
mâna sau cu piciorul - Poltavo nu-şi putu da seama - apăsă pe 
un buton. Peretele se dădu la o parte şi cei doi pătrunseră într-o 
altă încăpere. 


— Intră, spuse Fall îmbrâncindu-l înăuntru. 

Peste câteva minute Smith, însoţit de trei poliţişti intră în 
încăperea unde se aflase mai înainte Poltavo. Cele douăzeci de 
minute cât rămase singur i se părură lui Poltavo, lungi cât 
douăzeci de ceasuri. În sfârşit uşa se deschise şi Fall îl chemă 
înăuntru. Farrington însoţit de italianul cel chior pe care Poltavo 
îl văzuse odată, când cercetase uzina electrică, se aflau în 
încăpere. Doctorul şi italianul îl luară pe sus şi-l trântiră pe 
scaunul masiv fixat cu şuruburi de podea. 

— Ce vreţi să faceţi? Strigă Poltavo galben ca ceara. 

După ce îi scoaseră cătuşele îl legară zdravăn de scaun. 
ltalianul, rupându-i manşetele pantalonilor, îi legă şi picioarele 
de acelaşi scaun. Apoi Poltavo simţi, răceala unui instrument de 
metal fixat direct pe piele. Încă nu-şi dădea seama de pericolul 
în care se afla dar bănuia că primejdia era mare. 

— Domnule Farrington, se adresă el acestuia, am pierdut 
partida, fie-vă milă... 

— Într-adevăr, ai pierdut partida, răspunse Farrington. 

— Eliberaţi-mă şi vă făgăduiesc să părăsesc ţara aceasta 
şi să nu vă mai ies niciodată în cale. 

— Dragul meu, am avut şi aşa prea multă încredere în 
dumneata. Dar ne-ai înşelat aşteptările; m-ai furat fără ruşine şi 
m-ai trădat în chip josnic. Nu vreau să-ţi dau posibilitatea să-mi 
mai faci vreun rău. 

— Dumnezeule, ţipă el, doar nu vreţi să mă ucideţi! 
Farrington confirmă dând din cap. 

— Ba da, o să te ucidem, Poltavo. Ca să trăim noi, trebuie 
să mori tu! Nu vei suferi. Vei fi electrocutat. 

— Ceea ce vreţi să faceţi e diabolic, e de necrezut. 
Predaţi-mă poliţiei, face-ţi orice, dar nu mă ucideţi! 

Doctorul Fall se aplecă şi ridică de jos o cască de piele pe 
care o aşeză cu multă grijă pe capul lui Poltavo. 

— Nu faceţi asta! Jur că nu vă voi trăda! Farrington făcu 
un semn cu mâna şi Fall se îndreptă spre perete învârtind un 
comutator. Moartea veni instantaneu, Farrington făcu un semn 
şi doctorul Fall întoarse comutatorul la loc. ltalianul desfăcu în 
grabă legăturile lăsând trupul neînsufleţit să alunece pe podea. 
Aşa muri aventurierul Poltavo, un hoţ, un escroc, un şantajist şi 
un criminal de ultimă speţă. Farrington tocmai se pregătea să 
spună ceva când auzi o voce aspră în spatele său: 


— Sus mâinile! 

Uşa prin care fusese adus Poltavo în camera de supliciu 
era larg deschisă iar în pragul ei stătea Smith, în spatele căruia 
apăru Ela. 

Smith ţinea un revolver în mână. 

Capitolul 20 

Comisarul Smith se arătase total nemulţumit de rezultatul 
percheziţiei făcută în „Casa Secretă”. De fapt nici nu se prea 
aştepta să găsească ceva deosebit. Era convins că cei doi 
escroci şterseseră orice urmă a fărădelegilor săvârşite. 

— Şi acum ce facem? Întrebă Ela în timp ce părăseau 
casa. 

— Ne întoarcem imediat la Moor Cottage, răspunse T. B. 
Smith, urcându-se în maşină. Am convingerea că măcar acolo 
vom descoperi ceva. În casa aceea trebuie să existe un tunel 
care ajunge până aici. Cred că în felul acesta au fost răpiți lady 
Constance Dex cât şi Poltavo. 

Dacă va fi nevoie voi da jos toate panourile de lemn de pe 
pereţi! Trebuie să găsesc drumul spre casa lui Farrington. 
Răscoliră din nou încăperea din care dispăruse Poltavo. Făcură 
găuri în pereţi şi cercetară fiecare panou în parte. Cu acest prilej 
au constatat că panourile de stejar fuseseră înşurubate pe nişte 
plăci de oţel. 

— Ne chinuim degeaba. Eu zic să aducem nişte meseriaşi 
care să îndepărteze plăcile de oţel, spuse Smith. Apoi, dus pe 
gânduri, scoase din buzunar medalionul şi-l deschise. E absurd, 
adăugă el amărât, şi totuşi în cuvintele acestea simple stă 
rezolvarea problemei pe care noi, poliţişti experimentați, nu 
suntem în stare să-i dăm de capăt. 

— Trăiască regele”, spuse cu tristeţe Ela. Numai 
Dumnezeu ştie cum ar putea să ne ajute aceste cuvinte. 

Ridicând capul şi zărind pianul Smith se repezi la el, ridică 
iute capacul şi făcu un acord muzical. 

— Pianul ăsta sună ca o flaşnetă. Cred că n-a mai fost 
acordat de ani de zile. Ascultă-mă, Ela... Am să cânt o dată 
„Trăiască regele”, spuse Smith cu ochii licărind. Cred că vom 
avea o surpriză. Ajuns aproape de sfârşit auzi un zgomot în 
perete. Smith sări ca ars de pe scaun. 


Unul dintre panouri se trăsese singur la o parte. Cei doi 
bărbaţi se uitară o clipă unul la altul. T. B. Smith îşi aprinse 
lanterna şi intră în deschizătura întunecoasă. 

— Am să mă duc deocamdată singur... 

— Ba eu cred că ar fi mai bine să mergem împreună, zise 
Ela. Uitaţi-vă, un comutator electric... 

Smith îl răsuci aprinzând astfel o lampă electrică montată 
în interiorul cabinei unui ascensor. 

— lată şi butoanele electrice pentru punerea în funcţiune 
a acestei cabine, la să apăsam pe acesta! Apăsă pe un buton şi 
liftul începu să coboare. După o vreme se opri singur. Cei doi 
poliţişti ieşiră afară. 

— Ne aflăm într-o parte a minei vechi, zise Smith. O idee 
într-adevăr ingenioasă! Luminând pereţii cu lanterna găsi 
butonul electric, îl apăsă şi aprinse lumina. Galeria era luminată 
ca ziua. 

— Ei drăcie, dar văd că şi-au instalat şi un tramvai electric 
subteran! Strigă comisarul cu admiraţie. 

Smith şi Ela se urcară în vagonetul care părea că-i 
aşteaptă şi în câteva minute ajunseră la capătul celălalt al 
galeriei unde găsiră un al doilea ascensor. 

— Ticăloşii! Au totul electrificat! Degeaba mă întrebam eu 
la ce putea servi o uzină atât de mare. Abia acum îmi dau 
seama de cât curent electric aveau nevoie. Fii atent, Ela, pe 
unde mergem. Cred că ne aflăm la o adâncime de vreo treizeci 
de metri. 

Apăsă pe buton şi ascensorul începu să urce. Ajunşi sus 
intrară într-o cameră şi găsiră uşa spre coridor. 

— Se pare că în spatele acestei uşi se află o încăpere mai 
mare, zise Smith când trecură prin faţa unei uşi vopsită în roşu. 
Apăsă clanţa dar nu se mişcă. O cercetară dar nu găsiră nici o 
gaură pentru cheie. 

— La să văd eu despre ce e vorba, şopti Ela care se 
pricepea la tot soiul de mecanisme. Plimbându-şi mâna de-a 
lungul uşii se opri brusc. 

— Am găsit o gaură cam cât grosimea unei andrele, spuse 
el şi scoase din buzunar un briceag universal care avea printre 
altele şi un ac gros de oţel. Introducând acul în gaură şi apăsând 
cu putere, uşa se deschise fără zgomot. Smith intră primul în 
încăperea care nu avea deloc aspectul unei temnițe, ci 


dimpotrivă, era chiar foarte elegantă. Pereţii erau acoperiţi cu 
stofe scumpe, covorul era gros şi de mare preţ iar mobila 
dovedea gustul rafinat al proprietarului. 

— Lady Constance! Strigă Smith mirându-se. 

O doamnă care citea la lumina unei lămpi electrice se 
ridică de pe scaun şi se uită cu mirare la comisar. 

— Doamne, domnule Smith, nu ştiu cum să mulţumesc 
cerului că în sfârşit aţi venit! 

Apucându-l de mâini, îi venea să plângă de bucurie. 
Vorbea fără noimă încercând să povestească cum fusese răpită 
amestecând de-a valma spaima prin care trecuse cu 
recunoştinţa ei faţă de poliţist. 

— Luaţi loc, lady Constance, spuse Smith prieteneşte, 
încercaţi să vă adunaţi gândurile. L-aţi văzut pe Poltavo? 

— Poltavo? Întrebă ea mirată. Nu, nu l-am văzut... Se află 
şi el aici? 

— Trebuie să fie pe undeva... Vreţi să rămâneţi aici sau 
vreţi să veniţi cu noi? 

— Merg cu dumneavoastră, răspunse ea repede, şi ieşiră 
împreună din cameră. 

— Nu ştiţi, toate uşile astea dau în încăperi ca cea în care 
aţi fost închisă dumneavoastră? Întrebă Smith. 

— Mi se pare că sunt mai multe încăperi subterane pe aici, 
dar cea mai mare dintre toate este asta. Şi lady Constance arătă 
spre o uşă vopsită cu roşu aflată cam la vreo douăzeci de paşi 
de ei. 

Ela o cercetă cu de-amănuntul. După toate aparențele, 
uşile se deschideau după acelaşi sistem pe care-l aduseseră 
italienii din ţara lor unde trăiseră odinioară faimoasele familii, 
Borgia, Medici şi Visconti. 

— Dumneavoastră rămâneţi aici, spuse Smith încet şi lady 
Constance se rezemă de perete. 

Ela băgă acul în gaura din uşă şi aceasta se deschise 
încet. 

Comisarul Smith intră în încăpere. O clipă rămase uluit, 
încercând să-şi dea seama de ceea ce vedea: jos zăcea un mort 
iar alături de el stăteau doi bărbaţi cu feţele încruntate. Smith 
ridică revolverul. 

— Sus mâinile! Strigă el. Abia rosti aceste vorbe că în 
cameră se şi făcu întuneric beznă iar inspectorul Ela fu aruncat 


dincolo de prag căci Fall pusese în funcţiune dis pozitivul electric 
de închidere a uşii. Ela încercă în zadar so deschidă din nou cu 
acul dar îi fu cu neputinţă. 

— Dumnezeule! L-au prins pe Smith! Şopti el devenind alb 
ca varul. Văzuse şi el scena din odaie şi ştia ce-l aşteaptă pe 
superiorul său. 

— Înapoi în coridor! Strigă Ela, luând-o pe lady Constance 
cu el. Găsi fără greutate drumul spre ascensor şi apăsă pe 
buton... Vagonetul îi duse cu iuţeală până la celălalt ascensor, 
se urcară în el şi intrară în camera din Moor Cottage. Maşina lui 
Smith se afla în faţa casei. 

— Repede! Veniţi cu mine! Spuse Ela şi lady Constance 
sări după el în maşină. 

— La „Casa Secretă”, iute! Strigă el şoferului. Vă duc eu 
mai târziu la prietenii dumneavoastră. Acum nu-mi pot permite 
să pierd nici o secundă! _ 

— Dar ce-au de gând să facă ticăloşii ăia? Intrebă lady 
Constance. 

— Farrington joacă ultima carte şi dacă nu ne grăbim 
domnul Smith va fi victima sa. 

În bezna din încăpere, Smith, cu degetul pe trăgaciul 
revolverului, spuse calm: 

— Nu vă mişcaţi! La cea mai mică mişcare trag! 

— Nu e nevoie să trageţi, domnule, spuse doctorul Fall 
politicos, şi în aceeaşi clipă Smith fu aruncat cu putere înapoi. 
Pipăind de-a lungul peretelui ca să-şi găsească revolverul atinse 
cu mâna ceva care i se păru a fi un vârf de mătură. In aceeaşi 
clipă comisarul îşi pierdu cunoştinţa. 

— Pe scaun cu el, strigă Farrington. Ai avui o idee grozavă, 
doctore! 

— Am folosit peria electrică, îi zise Fall mulţumit. Produce 
o comoţie destul de puternică. V-aţi ales într-adevăr un aliat pe 
măsură, domnule Farrington, când v-aţi hotărât să vă folosiţi de 
electricitate. 

Între timp lumina se reaprinse. Smith se trezi legat de 
scaun, îşi revenise prea târziu din şocul electric. Simţi contactele 
reci pe pielea goală dar strânse din dinţi fără să scoată o vorbă. 

— Domnule Smith, începu Farrington politicos, după câte 
văd v-aţi băgat singur în gura lupului. Dar unde-i celălalt? 
Întrebă el şi se uită la doctorul Fall. 


— Am uitat de el, răspunse aceasta. Trebuie să fie afară 
pe coridor. 

Se duse spre uşa invizibilă, o deschise dar se întoarse 
peste câteva minute. Faţa sa palidă părea îmbătrânită. 

— A plecat şi a dispărut şi femeia. Farrington dădu din 
cap. 

— Ce importanţă mai are asta? Întrebă el. Niciunul dintre 
ei nu ştie nimic. Hai, pune siguranţa electrică în funcţiune! 

Fall întoarse un comutator în timp ce Farrington se adresă 
din nou lui Smith. 

— Deşi vedeţi în ce situaţie vă aflaţi încă mai puteţi fi 
salvat. 

— Sunt curios să aflu în ce fel, răspunse pe un ton rece 
polițistul. Dar te previn că e inutil să-mi spui că salvarea mea e 
legată de fuga voastră. Mă tem că în cazul acesta sunt 
condamnat la moarte. 

— Chiar aşa şi e. Ca să scăpaţi trebuie să vă daţi cuvântul 
că eu şi prietenii mei vom putea părăsi nestingheriţi Anglia. Imi 
veţi răspunde că nu dispuneţi de asemenea prerogative. Dar 
cunosc privilegiile extraordinare de care se bucură 
departamentul dumneavoastră în Scotland Yard. Ştiu că pot 
părăsi, cu ajutorul dumneavoastră „Casa Secretă”, iar mâine 
dimineaţă aş putea fi la Calais. Nimeni nu vă poate opri să mă 
ajutaţi... Acceptaţi condiţiile mele şi vă ofer viaţa. Altfel... 

— Altfel? Întrebă Smith. 

— Vă voi ucide, răspunse scurt Farrington. Aşa cum l-am 
ucis şi pe Poltavo. Sunteţi cel mai înverşunat duşman al meu. Vă 
voi ucide cu mult mai puţine remuşcări decât pe alţii pentru că 
am fost obligat să duc în ultimele luni o viaţă de câine. Poate că 
vă va interesa să aflaţi că o dată era cât pe-aci să mă prindeţi. 
Toată clădirea în care zace Moole se poate mişca şi schimba 
după principiul unui ascensor uriaş. Secretul „Casei misterelor” 
constă într-o serie de ascensoare aşezate şi orânduite 
sistematic; adică, practic, eu pot muta camera mea de lucru de 
la primul etaj la etajul al patrulea, şi asta fără a face personal 
nici măcar atâta efort cât aţi face dumneavoastră ca să duceţi 
un scaun dintr-o cameră într-alta. 

— Am presupus încă de la început acest lucru, zise Smith. 
Îţi dai seama, Farrington, că ai fi putut câştiga o avere ca inginer 
energetician? 


— Nu-mi prea vine a crede, răspunse Farrington. lar acum 
mă interesează prea puţin trecutul; ceea ce mă interesează în 
momentul de faţă e viitorul meu şi al dumneavoastră. Ce-aţi 
hotărât? 

— Nu pot să-ţi accept propunerea, răspunse comisarul. 
Prefer să mor. Nimic pe lume, nici o ameninţare la adresa mea, 
a rudelor sau prietenilor mei nu m-ar putea determina să accept 
fuga unor criminali atât de periculoşi cum sunteţi voi. Faptul că 
eu voi muri mai devreme sau mai târziu n-are nici o legătură cu 
faptul că voi veţi fi prinşi indiferent dacă mă veţi ucide sau îmi 
veţi da drumul. 

— Aveţi mult curaj să-mi spuneţi aşa ceva în faţă, şuieră 
Farrington. 

— Dacă vă închipuiţi că veţi putea scăpa, continuă Smith 
nepăsător, pierdeţi un timp preţios, căci fiecare moment de 
ezitare vă aduce pe amândoi tot mai aproape de ştreang. 

— Asta înseamnă să vă grăbim moartea, spuse doctorul 
Fall. 

— În această privinţă, răspunse Smith, nu pot face nici o 
profeție. Dacă-mi va fi dat să mor în exerciţiul funcţiunii 
înseamnă că asta mi-a fost soarta; asemănătoare cu cea a unui 
soldat care cade pe câmpul de luptă. 

Fall schimbă o privire cu Farrington care dădu din cap. 
Doctorul se aplecă, luă de jos casca de piele şi-o aşeză cu 
băgare de seamă pe capul lui Smith. 

— Vă mai acord totuşi trei minute, poate vă răzgândiţi, 
zise Farrington. 

— Pierzi trei minute degeaba! Vocea lui Smith sună 
înăbuşit de sub cască. Farrington scoase totuşi ceasul din 
buzunar şi-l ţinu în mână. Nici un muşchi nu i se clinti de pe faţa 
sa împietrită, înalt, viguros, rămase încremenit în faţa victimei 
sale. O tăcere de mormânt domni în timpul celor o sută optzeci 
de secunde cât se auzi tic-tacul ceasului. După trecea celor trei 
minute Farrington îl întrebă pe Smith: 

— V-aţi hotărât? Faceţi ce v-am cerut? 

— Nu, răspunse Smith. 

— Lăsă maneta în jos, doctore, strigă Farrington furios Dar 
când doctorul Fall puse mâna pe manetă, luminile începură să 
pâlpâie şi puterea lor scăzu vertigi nos. 

— Mai repede, urlă Farrington. 


Doctorul trase maneta în clipa în care lămpile se stinseră. 

Smith simţi o furnicătură puternică prin tot corpul şi îşi 
pierdu cunoştinţa. 

Capitolul 21 

Când maşina în care se aflau Ela şi lady Dex ajunse în faţa 
„Casei Secrete” văzură un grup masiv de poliţişti care 
înconjuraseră casa. Ela sări din maşină strigând: 

— L-au prins pe Smith! Toţi cei care poartă o armă să mă 
urmeze! Şi o luă în goană pe cărarea din grădină îndreptându-se 
către uzina electrică. În uşă nimeri peste un bărbat posomorât 
care se uită la el încruntat. Acesta încercă să închidă uşa dar Ela 
îl apucă de guler şi-l aruncă înăuntru. O droaie de lucrători 
înfuriaţi îl înconjurară pe inspector. Un bărbat voinic, care părea 
să fie supraveghetorul, se îndreptă spre el având în mână o 
cheie franceză grea. Dar revolverul din mâna lui Ela îl ţinu la 
distanţă. 

— Înapoi! Tu eşti supraveghetorul? Strigă Ela într-o 
italiană curentă. _ 

— Ce înseamnă asta? Intrebă supraveghetorul. 

— Îţi dau un minut ca să opreşti dinamul cel mare! 

— Nu se poate una ca asta! N-am voie să fac aşa ceva! 

— Ai de gând să faci ce ţi-am spus? Şuieră Ela printre 
dinţi. Dacă nu te supui, te împuşc! 

ltalianul se îndreptă spre tabloul de distribuţie pe care 
ardeau mai multe lămpi. Dar iată că brusc se aprinse pe tablou 
şi o lampă roşie. 

— Asta ce mai e? Întrebă Ela. 

— E semnalul care vine din încăperile de la subsol, 
răspunse italianul. Se cere mai mult curent... 

Ela se întoarse furios spre el şi ridică arma. Pe faţă i se 
citea o hotărâre neclintită. 

— Nu, strigă omul, iertaţi-mă! Şi întinzând mâna apucă 
maneta deasupra căreia scria „Pericol” şi o trase spre el. Toate 
luminile din sală se stinseră, roţile îşi înce tiniră mersul şi se 
opriră. Uzina era luminată acum doar de razele soarelui. Ela 
stătea pe platformă şi-şi ştergea sudoarea care-i şiroia pe obraz. 
Tremura din tot trupul ca şi când ar fi avut friguri. 

— Să dea Domnul să fi ajuns la timp! Sala maşinilor era 
înţesată de poliţişti. 


— Arestaţi-i pe toţi aceşti indivizi! Ordonă Ela. Băgaţi de 
seamă să nu se apropie nimeni de maneta de comandă! 
Dumitale, zise Ela adresându-se supraveghetorului, îţi dau totuşi 
o şansă. Nu numai că vei fi pus în libertate dar îţi promit şi o 
sumă mare de bani dacă-mi execuţi ordinul. Sunt poliţist şi am 
venit să percheziţionez casa asta. Vorbeai adineauri de 
încăperile de la subsol... Cunoşti drumul într-acolo? 

— Din păcate ascensorul nu mai merge, răspunse omul. 
Dar mai există o scară... Dacă e vorba de vreo crimă şi dacă 
domnul Moole e un anarhist, eu nu ştiu nimic, v-o jur! Sunt un 
muncitor cinstit din Padova... 

— Te cred, spuse Ela. Haide să-mi arăţi drumul. Italianul îl 
conduse apoi pe Ela prin grădina din spatele casei până la o uşă 
pe care o descuie cu o cheie. Trecând prin alte două încăperi 
ajunseră la scara ce ducea în subsolul casei. Spre spaima lui Ela, 
care se temea ca nu cumva să fi fost pus din nou în funcţiune 
dinamul cel mare, toate coridoarele erau luminate. Dar italianul 
îl linişti. 

— Nu vă speriaţi, toate lămpile de aici merg cu baterii, 
întreaga casă e luminată cu ajutorul bateriilor, dar acesta nu e 
curent de înaltă frecvenţă. 

Începură să coboare. Ela numără optzeci şi şapte de 
trepte. Jos se treziră în faţa unei uşi pe care italianul o deschise 
cu ajutorul unui ac gros. Ajuns între timp şi de ceilalţi poliţişti, 
Ela alergă pe coridorul luminat până în faţa uşii roşii care se 
deschise acum cu uşurinţă. În încăpere mai pâlpâiau două 
lămpi. Ela îl văzu pe Smith pe scaunul electric şi-şi pierdu tot 
curajul. Se repezi înăuntru dar fu întâmpinat de Farrington. 
Furios, Ela trase trei focuri de revolver şi Farrington se prăbuşi 
rănit mortal. 

— Arestaţi-l pe acest doctor criminal! Strigă Ela distrus 
sufleteşte, şi chemaţi repede o ambulanţă! 

Cât ai clipi doctorul Fall fu încătuşat şi luat pe sus de 
poliţişti. 

Apoi Ela auzi un strănut uşor şi, prin fumul de la focurile 
de armă, auzi vocea lui T. B. Smith spunând: „Ce păcat că 
tocmai un praf atât de urât mirositor să-l trimită pe inteligentul 
nostru prieten în lunga lui călătorie.” 


SFÂRŞIT 


